**ЭРКЭЭЙИ ЭРГИИРЭ**

*(ОҔО, ЫЧЧАТ САЙДАР ЭЙГЭТИН ТЭРИЙИИ*

*БЫРАГЫРААМАТА)*

**Саха Өрөспүүбүлүкэтин үөрэҕин уонна наукатын министиэристибэтэ**

**Саха Өрөспүүбүлүкэтин ыччат дьыалатын уонна социальнай коммуникацияларга министиэристибэтэ**

**Саха Өрөспүүбүлүкэтин оҕолорун общественнай**

**холбоһуктарын сойууһа**

**ЭРКЭЭЙИ ЭРГИИРЭ**

*(ОҔО, ЫЧЧАТ САЙДАР ЭЙГЭТИН ТЭРИЙИИ*

*БЫРАГЫРААМАТА)*

Дьокуускай

2020 с.

УДК

ББК

Билим салайааччы: Ф.В.Габышева, бэдэгиэгикэ билимин доктора, СС Үөрэх уонна билимин миниистирин солбуйааччыта

Рецензеннэр: В.Д. Михайлов – бөлүһүөк билимин доктора, профессор

Н.Д.Неустроев – бэдэгиэгикэ билимин доктора, профессор

Т.М. Ильина салайааччылаах айар бөлөх: Алексеева Ф.И. у.үө.х., Андросова Т.И., Аржакова А.И., Васильев А.Д., Иванов М.Р., Ефимова Д.Г., Каженкин Р.Н., Карпова Н.П., б.б.х., Неустроева Г.И., Постникова Е.Н., Попова Г.С. – Санаайа, б.б.д., Степанова В.Е., бөлүһүөк б.,х., Охлопков Г.И., Чехордуна Е.П., б.б.х., Шишигина В.Р.

Тылын-өһүн чочуйда: Васильева С.П., б.б.х., ХИФУ дассыана

Сахаттан нууччалыы тылбаастаатылар: Андросов В.С., бэтэрээн-учуутал, Никифорова М.В., б.б.х, Михайлова Т.В., б.б.х, Сергучева И.К.,Ефремова Н.А.

1995 с. тахсыбыт уонна өрөспүүбүлүкэ сорох үөрэҕин тэрилтэлэригэр бүгүҥҥэ дылы үлэлиир “Эркээйи” бырагыраамма саҥардылынна. Бырагыраамма анала – оскуолаҕа киириэн иннинээҕи оҕо тэрилтэтэ, оскуола, орто уонна үрдүк үөрэх кыһата, оҕо уопсастыбатын холбоһуга, дьиэ кэргэн, түөлбэ бары күүһү холбоон, биир сыалынан салайтаран, оҕосайдар, уһуйуллар дьарыгын тэринэригэр, ыытарыгар көмө, усулуобуйаны олук буолуу. Олох:ыал-оҕо тэрилтэтэ-оскуола-түөлбэ-ыал; ыал олоҕун уол-эр киһи-аҕа; кыыс-дьахтар-ийэ эргииринэн төрүт өй-санаа үөрэҕэр төннүү түстэннэ.

Ааҕааччы киэҥ эйгэтигэр ананар.

ISBN ©Ильина Т.М.......

© ...........издательствота

Бырагыраама тутула

Киирии

Бырагыраама олоҕурар, тирэҕирэр, бириинсиптэрэ, сыала-соруга.

1-гы салаа:

Оҕо, ыччат сайдар айанын суола

* 1. Оҕо, ыччат сайдар төрүттэрин уратыта
  2. Оҕо уопсастыбаннай хамсааһына - оҕо сайдар эйгэтин сүрүн күүһэ
  3. Ыччаты ийэ-аҕа буоларга бэлэмнээһин.
  4. Бигэ туруктаах ыал буолуу.
  5. Түөлбэ эйгэтэ саҥа тыыннаах тэрийэр эйгэ.

2-с салаа:

Тус бэйэни: “Өй-санаа” уонна ”Дьарык” эйгэтигэр сайыннарыы . Кэм уларыйыытынан

2.1. Ийэ өй-санаа ситимэ үөрэх эйгэтигэр

2.2. «Мин - тус бэйэм” өйдөбүлү үөскэтии - сайыннарыы

2.3. Тус бэйэни сайыннарыы бырагыраамата

2.4. Сайдыы эйгэтин тэрийэргэ оҕо саас төрүт уратытын тутуһуу.

2.5. Уһуйуу – уһуйуллуу

2.6. Сахалыы эйгэни тэрийии ситим өйдөбүллэр

Түмүк

Тылдьыт

Туһаныллыбыт литэрэтиирэ

**КИИРИИ**

90-с сылларга үөрэх миниистирэ Е.П.Жирков көҕүлээһининэн-салайыытынан Өрөспүүбүлүкэбит маҥнайгы Бэрэсидьиэнэ М.Е.Николаев өйөбүлүнэн национальнай оскуолалары саҥардыы Кэнсиэпсийэтэ бигэргитиллэн Россия, Аан дойду судаарыстыбаларын үрдүк сыанабылын ылбыта.

1992 сыллаахха Оҕо уопсастыбалыы уонна пионердыы тэрилтэлэрин Сойууһун (бэрэссэдээтэл Барашкова Н.А.) көҕүлээһининэн, уйулҕа билимин дуоктара А.П.Оконешникова салайыытынан саҥалыы ис хоһоонноох «Эркээйи” бырагыраама суруллубута. Икки аҥаар сыл Өрөспүүбүлүкэ улуустарын, куораттарын салайааччылара, төрөппүттэрэ, учууталлара, оҕолоро бырагыраама барылын ырытыспыттара, эбэн-байытан биэрбиттэрэ. Көхтөөх үлэ үтүө түмүктэммитэ: 1995 сыллаахха сэтинньи 28 күнүгэр Саха Өрөспүүбүлүкэтин Бырабыытылыстыбатын уурааҕынан «Эркээйи» иитии үлэтин бырагырааматын быһыытынан ылыныллыбыта. «Эркээйи» бырагыраама олоххо киирэрин ситиһээри уонна 1992 сыллаахха Арассыыйаҕа босхо үөрэхтээһини 9 кылааһынан хааччахтыыр уурааҕы утаран Ильина Т.М. салалтатынан, прокуратура көмөтүнэн урукку Сэбиэскэй Сойуус үрдүнэн аан маҥнайгы «Оҕо бырааба» диэн сокуон оҥоһуллубута. От ыйын 1 күнүгэр 1994 сыллаахха “Оҕо бырааба” сокуону Ил Түмэн бигэргэппитэ. Онон Саха Өрөспүүбүлүкэтин эрэ оҕото 11 кылааһы босхо үөрэнэн бүтэрэр кыахтаммыта. Урут буруйу оҥорон холуонньаҕа түбэспит оҕолор атын эрэгийиэнҥэ барбакка дойдуларыгар хаалан иитиллэр буолбуттара. Хатаска анал оскуола аһыллан, онно олорон иитиллэн, үөрэнэн тахсыбыт оҕолор үгүстэрэ көнөн, сайдан, үлэһит дьон буоллулар. Бу икки улахан суолталаах докумуон ити кэмтэн үлэлии турар уонна биллэр-көстөр хамсааһыны таһаарарга төһүү күүс буолбутун билинэбит.

Бастакытынан, «Эркээйи» бырагыраама олоххо киирэн оҕону иитии ис хоһооно саҥа үрдэлгэ тахсан, оҕолор бэйэлэрин омук быһыытынан билинэн сайдалларыгар, олохторун оҥостоллоругар сөптөөх түһүм кэми үөскэппитэ. Оҕолор тус баҕаларын олоххо киллэрэр кыахтаммыттара. Кинилэр бэрт кыра саастарыттан бырайыак, бырагыраама оҥорорго үөрэнэн-иитиллэн, араас бырайыак суруйан, көмүскээн олоххо киллэрбиттэрэ: «Эдэр предприниматель», «Эдэр бизнесмен», «Эдэр журналист», «Политолог», «Мин министрбин», «Мин куоратым», уо.д.а. Арассыыйаҕа «Океан», «Орленок» лааҕырга тиийэн, бастыҥ бырагырааманы оҥорон, дьүүллүүр сүбэни сөхтөрөллөрө. Үөрүүлээҕэ, киһи биһириирэ, оҕолор өрөспүүбүлүкэлэрин хайдах сайыннарар, аан дойду таһымыгар таһаарар толкуйдаах үтүө үлэһит дьон буолбуттара.

Иккиһинэн, өрөспүүбүлүкэ бүттүүнэ олохтоох омуктар айылгыларын, үгэстэрин, култуураларын харыстыыр, сайыннарар киэҥ далааһыннаах кэскиллээх үлэни ыытан кэллэ уонна ыыта турар.

Өрөспүүбүлүкэҕэ төрүт култуураны тилиннэрии тыынынан оҕолор эрэ буолбакка, оҕолортон көх ылан түөлбэ ахсын дойду дьоно-сэргэтэ бары төрүт дьарыгы өрө тутан сайыннардылар. Ол курдук, Өрөспүүбүлүкэ, Таатта Баайаҕатын дьоһун-бастыҥ киһитэ Неустроев Б.Ф. – Мандар Уус норуот маастардарын үөрэтэн, өрө таһааран, оҕолору уһуйар кыһа тэрийдэ. Күн бүгүн Баайаҕалар «Мандар уус кыһата», Хатылаевтар «Төрүт дорҕоон» лааҕырдары арыйан, Дьокуускай куорат, араас улуус оҕолорун уһуйан үөрэтэр буоллулар. Айылҕаттан айдарыылаах дьон араас лааҕыры, киини арыйан үлэлэтэллэр. Ити курдук «Эркээйи» сүрүн өйдөбүлэ – төрүт культураны тилиннэрии – олоххо киирэр оҥкула оҥоһулунна.

Үсүһүнэн, учуонайдар, бастыҥ уһуйааччылар араас үтүө бырагыраама суруйдулар, үлэлэттилэр. Ол курдук «Сатабыл» бырагыраама (Кондратьев П. П.), олоҥхо педагогиката, СЭДИП технология (Чиряев К.С., Чехордуна Е.П., Филиппова Н.И.), сылынан үгэс эргиирин үөрэх эйгэтигэр киллэрии, тутуһуу (Афанасьев Л.А.-Тэрис, Павлов А.Н.-Дабыл, Попов Г.Г.-Боотой, Попова Г.С.-Санаайа), Хотугу дойду педагогиката (Никитина Р.С., Федоров Г.М.) дириҥ силистэнэн педагогика билимигэр саҥа көрүүнү киллэрдилэр.

«Айыы Кыһата» оскуола, «Сэргэлээх» лаборатория-оскуола (Степанова В.Е. салалтатынан) үгэс эргиирин тас (дьаһал) өттүнэн буолбакка, кини дьиҥ ис хоһоонун «тутан ылан» ийэ төрүт өйгө «утуйа» сытар омук үөтүүлээх (духуобунай) өйүн санаатын уһугуннарар эбэтэр омугу омукка төннөрүнэр омук төрүт үөрэҕин торумнаатылар. Оҕо, эдэр ыччат кэм уларытыытынан бэйэтин олохтон үөрэнэр үөрэнээччи буолан ситиһиилээх киһи буола улаатарыгар омук бэйэтин үөрэҕэр олоҕурбут «Өй-санаа» уонна «Дьарык» тыыннаах уһуйаана 1 кылаастан 11 кылааска диэри тэриллэр төрүтэ олохтонно.

Дьон төрүт өйө-санаата уһуктан, олохтоох омуктар тыллара, култууралара, оҕону иитэр үгэстэрэ тиллэн сайынна, олоҥхобут аан дойду таһымыгар таҕыста. Оҕолор 5-6 саастарыттан төрүт култуура үгүс көрүҥүн: олоҥхону, хомуһу баһылыыллара кэрэхсэбиллээх. Төрүт үөрэх дьиҥ ис хоһооно ыйдарынан сыллааҕы эргииринэн салаллан үлэлиир, олоҕу-дьаһаҕы тэринэр көдьүүһэ көһүннэ, дьон-сэргэ ылынна. Хас эмэ сүүһүнэн сылларга тыыннаах ордон кэлбит култуурабытын хаттаан тилиннэриигэ ситиспит үлэбит аны умнуллуо-сүтүө суоҕа диэн бигэ эрэллэннибит.

М.Е. Николаев этэн турар: «Оҕону 3 сааһыгар дылы ойуунан-бичигинэн, кинигэнэн, хаһыатынан, сурунаалынан муусукаҕа умсугуппатахпытына, хайыы-үйэ хойутуубут, оҕо сайдыытын куоттарабыт».

Билиҥҥи оҕолор сайдан, ситэн-хотон киһи буолан, олохторун оҥостоллоругар ыарахаттар үөскээтилэр.

**Бастакыта:** сайдыы эйгэтин хас түөлбэ, оскуола, дьиэ кэргэн аайы тэрийии бытаан, ордук «Мин киһибин» («Я – личность”) бэйэм бэйэбин билинэбин, салайынабын, сайыннарынабын, диэн тус бэйэҕэ туһаайыылаах үөрэх (рефлексивное образование) суоҕун кэриэтэ.

**Иккиһэ:** төрөппүт, иитээччи, учуутал бэйэтин уһуйааччы таһымыгар таһаарынар өйө-санаата уһукта илик.

**Үсүһэ:** оҕолор үтүө өйдөрүн-санааларын байытар хамсааһыны аныгы тэрил көмөтүнэн далааһыннаахтык тарҕатар хайысханы толору «тута» иликпит.

**Төрдүһэ**: дьон-сэргэ, ордук куорат олохтоохторо, куттара-сүрдэрэ уларыйан, оҕо инники кэскилин көрбөккө, күннээҕинэн олоруу, күннээҕинэн астыныы өйө-санаата олохсуйан эрэрэ дьиксиннэрэр.

**Бэсиһэ:** кэлиҥҥи кэмҥэ үксүн тас тэрээһин таһымынан барар үлэни ыыттыбыт, оҕо, ыччат кута-сүрэ бөҕөх буолар эйгэтин кыайан тэрийбэтибит.

Билиҥҥи кэм өйдөбүлүгэр сөп түбэһэр уларыйыыны хааччыйар туһуттан бу курдук ирдэбили кытаанахтык туруорунарга:

1) Оҕо саадыгар, дьиэ кэргэҥҥэ, оскуолаҕа, оҕо уопсастыбаннай тэрилтэтигэр, түөлбэҕэ, эбии үөрэхтээһиҥҥэ – бары эйгэҕэ барытыгар, норуот үгэһигэр, төрүт култууратыгар тирэҕирэн – «Оҕо ыччат-киһи тыыннаах, омук майгыннаах дьарык» (Степанова В.Е.) тэрийиитин хааччыйыы.

2) Өрөспүүбүлүкэҕэ олорор норуот барыта кыттыахтаах, бэйэтин тылын, төрүт култууратын, итэҕэлин сайыннарыахтаах.

3) Оҕо быраабын көмүскээһин, оҕо уопсастыбаннай тэрилтэтин өйөөһүн, араас социальнай, гражданскай холбоһугу кытта бииргэ үлэлээһин тэриллиэхтээх.

4) Төрөппүт тус бэйэтин оҕото сайдарыгар, сатабыла олохсуйарыгар, олоҕор сөптөөх суолу тутуһан, эппиэтинэстээх, сиппит-хоппут киһи буолан тахсарыгар бэйэтэ сүрүн күүс буоларын өйдүүрүн хааччыйар.

«Эркээйи эргиирэ» бырагыраама 21 үйэ хардыытыгар олоҕуран, саҥалыы ситэрилиннэ. Бырагыраама аата уларытыллан «Оҕо, ыччат сайдар эйгэтин эркээйитэ» (Эркээйи эргиирэ) диэн буолла. Ол аата “иитии” диэн өйдөбүл “сайыннарыы” диэнинэн солбулунна.

Эркээйи – бэлиэ охсуу, дьулуһуу. Төрөппүт, учуутал, иитээччи бэриллибит эркээйинэн сирдэтэн, бэйэтэ суолу-ииһи, ньыманы талар. Кыра оҕо кинини үтүктэр, эккирэтэр; обургу оҕо тэҥҥэ барсар; улахан оҕо, ыччат арахсан туспа бэйэ суолун-ииһин булунан салгыы эркээйи охсунар.

Аныгы оскуолаҕа, оҕо саадыгар, дьиэ кэргэҥҥэ, түөлбэҕэ оҕону иитии-дьаһайыы үлэтин оннугар уһуйуу-уһуйуллуу, сайыннарыы, сатабылланыы үлэтэ былааннаахтык ыытыллыахтаах. Уларытыы сүрүн ис хоһооно – оҕо, ыччат кыра сааһыттан бэйэтин билинэр, тус бэйэтин сайдар уратытын булунар, ис кыаҕын арына сатыыр, олоххо, дьону кытта сыһыаҥҥа сатабылланар, ырытынар-көннөрүнэр, эппиэтинэстээх буоларга уһуйуллар. Ыал, уһуйаан, оҕо саада, оскуола, түөлбэ дьоно уонна тэрилтэ - бары оҕо тула биир кэлим эйгэни тэрийэллэр.

Билиҥҥи кэмҥэ В.Е.Степанова, А.И.Аржакова иитэр-үөрэтэр үлэҕэ саҥалыы көрүүлэрэ: тус бэйэни «Өй-санаа» уонна «Дьарык» эйгэтигэр сайыннарыы үлэлэрэ – бу бырагырааманы саҥа үрдэлгэ таһаарар. Оҕо сайдыытын хааччыйарга саҥалыы үлэлиир оскуолалар бу көрүүнү олоххо киллэрэллэригэр эрэллээхпит.

Бу бырагыраама олоххо киирэрэ: оҕону төрүөн инниттэн омугун тылын, култууратын, төрөппүтүн тапталын, баҕатын иҥэринэригэр, кыра сааһыттан айылҕаттан айдарыытын булунарыгар, улаатан истэҕин аайы уһуйуллар, бэйэтин бэйэтэ уһуйунар, сайыннарар, салайынар сиэрдээх буоларыгар, атын омук тылын, култууратын төрөөбүт тылыгар олоҕуран баһылыырыгар, хайа баҕарар омугу кытта тэҥ сыһыаннаах киһи буола үүнэригэр – оҕону анал эйгэҕэ, дьарыкка киллэрэн тэрийэртэн тутулуктаах.

Сайдыы-сайыннарыы идийээлгэ олоҕурар. Биһиги судаарыстыбабыт сүрүн идийээлэ – чаҕылхай өйдөөх, көҥүл (свободный) санаалаах, дьонугар-дойдутугар бэриниилээх, сиэрдээх-туомнаах, киһилии быһыылаах-майгылаах, билиҥҥи эйгэҕэ туруулаһар кыахтаах киһи.

Саҥардыллыбыт “Эркээйи” (“Эркээйи эргиирэ”) кэнники сылларга Арассыыйа Бэдэрээссийэтигэр, Саха Өрөспүүбүлүкэтигэр тахсыбыт сокуоннарга, уураахтарга, кэнсиэпсийэҕэ олоҕурар. Бырагыраама «Арассыыйа Бэдэрээссийэтэ 2025 сылга дылы иитии үлэтин сайыннарыы стратегиятын» олоххо киллэрэргэ ананар, онон 2028-2030 сс. диэри туттуллуон сөп.

**БЫРАГЫРААМА ОЛОҔУРАР, ТИРЭҔИРЭР, БИРИИНСПИТЭРЭ,**

**СЫАЛА-СОРУГА**

**Тирэҕирэр**

**Саха Өрөспүүбүлүкэтин сокуоннарыгар:**

- №23-1 1/VII – 1994 с. «Оҕо бырааба»;

- №49-II 3/XII – 1998 с. «С.Ө. эдэр ыччат государственнай политиката»;

- №1401-3 №359-V 15/XII 2014 с. «С.Ө. үөрэҕириитэ»; 14/II – 2016 с. “Төрөппүт эппиэтинэһин үрдэтии”.

**Арассыыйа Бэдэрээссийэтин сокуоннарыгар:**

**- концепцияларыгар:**

1) Саха АССР Министрдэрин Сэбиэтин Уурааҕа №272 ыам ыйын 23 к. 1991 с. «Саха АССР национальнай оскуолаларын саҥардыы уонна сайыннарыы Конституциятын олоххо киллэрии»;

2) РФ “Оҕо уһуйааннарын сайдыыта” - 04/09/2014;

**Арассыыйа Бэдэрээссийэтин, Саха Өрөспүүбүлүкэтин уураахтарыгар:**

1) «СӨ Ил Дарханын 7 сорудахтара»;

2) ыам ыйын 29 к. 2017 с. №240 РФ Президенин «Россия Федерациятыгар оҕо-аймах 10 сылын биллэрии”;

«РФ 2025 с. дылы иитии үлэтин сайыннарыы стратегията»;

3) РФ правительствота № 1493 30/XII 2015 с. «2016-2020 сс. Россия патриоттарын гражданскай иитии»;

4) РФ 29/XI – 2014 с. №2403-р «2025 с. диэри эдэр ыччат государственнай политикатын ылыныы»;

5) СӨ правительствотын уурааҕа №671-р 23/XI – 2015 с. «Оҕо общественнай хамсааһынын сайыннарыы»;

6) СӨ Ил Дарханын Уурааҕа №1769 14/XII – 2012 с. «2012-2017 сс. Оҕо интэриэһин харыстыыр стратегията»;

7) СӨ Правительствотын уурааҕа №1675-р 30/XII – 2016 с. «Патриоттары иитии былаана 2017-2019 сс.».

**Олоҕурар**

**- Төрөөбүт тылга.** Хас биирдии киһи омук сүрүн сыаннас буоларын быһыытынан киһи тыыннаах саҥа сыһыан эйгэтин үөскэтэр. Оҕо төрүөн инниттэн ийэ тылын, ырыатын-тойугун истэн, саҥаран улааттаҕына, атын да омук тылын ылынар, ытыктыыр, билэр буолар. Биһиги элбэх омугу кытта бииргэ олорор дьон буоларбыт быһыытынан, бэйэ-бэйэбитин өйдөһөн, ытыктаһан, тэҥник сыһыаннаһан, ситимнэһэн сайдарбыт төрдө – тылбытын, үгэспитин, култуурабытын билэрбит, ытыктыырбыт, сайыннарарбыт буолуохтаах. Төрөппүт, түөлбэ олохтооҕо, салайааччы, уһуйааччы-иитээччи бары өйдүөхтээх-ситиһиэхтээх: кэнэҕэскибитин хайдах киһи гынан улаатыннарарбытыттан, улуу Арассыыйабыт күүһэ-күдэҕэ биһиги сомоҕолоһорбутуттан тутулуктаах.

- **Төрүт култуураҕа, үтүө үгэстэргэ**. Аныгы үйэҕэ бары омук өбүгэтин үтүө үгэстэригэр тирэҕириитэ күүһүрдэ. Үгэс икки суолталаах: бастакыта, былыр былыргыттан, бэрт өртөн олохсуйан, үөрүйэх буолбут быһыы-майгы; иккиһэ, үөрэммит үөрэх буолбут сиэр, идэ, кэмэлдьи. Оҕо улаатар, сайдар эйгэтин тэрийиигэ үгэс икки суолтатын иккиэннэрин алтыһыннарыы ордук тоҕоостоох.

**Саҥардыллыбыт бырагыраама бириинсиптэрэ**

1. Оҕо өйө-санаата, майгыта-сигилитэ сайдара төрүт омук уйулҕатын уратыларыгар олоҕурар, норуот иитэр төрүт үгэстэрин тутуһар;

2. Үүнэр көлүөнэҕэ омугун култууратын, өбүгэтин үгэстэрин, кутун-сүрүн, үтүө өйүн-санаатын киһи аймах уопсай култууратын кытта дьүөрэлээн иҥэрэр;

3. Оҕо тус бэйэтин дьиҥнээх олоҕунан олорор уонна инники олоҕор олук түһэринэр саҥа кэм ирдэбиллэрин тутуһар.

**Бырагыраама сүрүн сыала-соруга**

Сыала: оҕо төрүт өйүгэр санаатыгар, тылыгар, норуотун култууратыгар, үгэстэригэр, айылҕатыгар олоҕуран төрөөбүт дойддутугар бэриниилээх, көмүскүүр, араҥаччылыыр киһи, Арассыыйа гражданина буоларын ситиһии.

Соруктар:

* оҕону төрүөн инниттэн сайдар эйгэтин оҕо олоҕор, дьарыгар, өйө-санаата сайдарыгар сыһыаран тэрийии;
* оҕо кыра эрдэҕиттэн киһилии тыыҥҥа, киһини киһи курдук, омугу омук курдук ылынар, сыаналыыр, “Мин киһибин” диэн бэйэтин билинэр эйгэтин тэрийии;
* айар айылгылаах айыы киһитэ буолуу – айыллан үөскээн, этэҥҥэ улаатан айыы дьонун олоҕун уйгутун оҥорсуу;
* ыччат, дьиэ кэргэн, ийэ-аҕа, төрүт түөлбэ, уопсастыба уонна үөрэх тэрилтэлэрэ, судаарыстыба биир сомоҕо күүс-көмө буолуутун ситиһии.

**“Эркээйи” саҥа хайысхалара**

- оҕо, ыччат төрүөн инниттэн 24 сааһыгар диэри сайдар эйгэтин кэҥэтэн тэрийии;

- оҕо, ыччат тус бэйэтин ис кыаҕын билинэн, сайыннаран ситиһиилээх буолар суолларын тобулуу;

- төрөппүт, ыал иитэр-сайыннарар кыаҕын кэм ирдэбилинэн саҥа таһымҥа таһаарыы;

- атын омук тылын, култууратын бэйэ төрөөбүт тылыгар олоҕуран билэр, дэгиттэр кыаҕын оҕо саадыттан арыйыы, уһуйуу, бэйэтин бэйэтэ сайыннарынарыгар көмө буолуу;

- ыал, түөлбэ, уопсастыбаннай тэрилтэлэр, судаарыстыба биир сомоҕо буолар соруктарын, суоллары-иистэрин арыйыы.

**МАҤНАЙГЫ САЛАА**

**ОҔО, ЫЧЧАТ САЙДАР АЙАНЫН СУОЛА**

**1.1. ОҔО, ЫЧЧАТ САЙДАР ТӨРҮТТЭРИН УРАТЫТА**

Оҕо сайдар эйгэтэ – оҕо өйүнэн-санаатынан, дьоҕурунан холкутук улаатарыгар, айдырыгын арыйарыгар аналлаах миэстэ: дьиэ-уот, хос, тэлгэһэ, оҕуруот сирэ, ходуһа; туттар мал-сал, оонньуур, иһит-хомуос, таҥас-сап, төрүт култуура, ырыа-тойук; айылҕа, сөптөөх үлэ-хамнас, төрүт дьарык; сыһыан: доҕор-атас, уруу-аймах, дьон-сэргэ.

Оҕо сайдар эйгэтин тэрийии – оҕо өйүнэн-санаатынан, дьоҕурунан холкутук улаатарыгар, айдарыгын арыйарыгар, киһилии киэптээх буола үүнэригэр сөптөөх усулуобуйаны олохтооһун. Маныаха үс ситим олохтонор: социальнай сакаас – үлэ сыала-соруга – олоххо киириитэ.

Оҕо сайдар эйгэтэ олоҥхо педагогикатын СЭДИП технологиятынан саас кэрдиис кэминэн олохсуйар.

Оҕо төрүөҕүттэн идэни ылар үөрэҕи бүтэриэр 24 сааһыгар диэри уратытын учуоттаан, сэттэ кэрдиис кэми ааһар: төрүөн иннинээҕи кэм (пренатальный период), 0-9 ый; кыһыл оҕо кэмэ (младенческий период), 1-3 саас; кырачаан сааһын кэмэ (преддошкольный период), 3-7 саас; оскуола алын сүһүөҕүн кэмэ (младший школьный период), 7-12 саас; оскуола орто сүһүөҕүн кэмэ (средний школьный, подростковый, период), 12-15 саас; оскуола үрдүкү сүһүөҕүн кэмэ (старший школьный, юношеский, период), 15-17 саас; орто анал уонна үрдүк үөрэх кэмэ (период молодости), 18-24 саас.

**Саас кэрдиис кэминэн сайдыы уратыта**

**0 – 3 саас**

***Уйулҕа уратыта***

**0-9 ый.** Оҕо ийэ киэлитигэр үөскүөҕүттэн тохсус ыйыгар диэри сайдар хаамыыта кылгастык маннык: ахсыс нэдиэлэтигэр киһи таарыйарын билэр, уон төрдүскэ – тирии таһымыгар иһитиннэриини ылар, бэһис ыйыгар – оҕо хамсыыра биллэр, ийэтин илиитин билэр, онон хардарыта сибээс үөскүүр. Сэттис ыйыттан ийэтин, аҕатын, атын дьон саҥатын, музыканы истэр-араарар, ийэтэ таптыыр музыкатын сөбүлүүр, сөбүлээбэт буоллаҕына тэбиэлэнэр. Бэһис-алтыс ыйыттан ийэтэ санаата түһэр, куттанар-хомойор буоллаҕына, оҕото эмоциональнай сайдыыта намыһах, ытанньах, мөлтөх доруобуйалаах төрүүр. Онон оҕо бары уоргана үлэлээбитинэн барар, дьоно киниэхэ сыһыанын, тас эйгэҕэ туох быһыы-майгы буола турарын билэр, онно эппиэттиир кыахтаах. Оҕоҕо туох дьайыы оҥоһуллубута, кини инники олоҕор уопуту мунньуута буолар. Ол кэлин өйүгэр-санаатыгар, уйулҕатыгар, улахан дьону кытары алтыһарыгар сабыдыаллыыр кыахтаах.

**1-3 саас**. Оҕо бастакы мүлчүргэннээх сааһа – күн сиригэр кэлиитэ, оҕо төрөөһүнэ. Манна икки түгэни өйдүүр наадалаах: маҥнайгыта, оҕо бэйэтин кыайан көрүммэт, хааччыммат – кини улахан киһитэ суох табыллыбат; иккиһэ, оҕо саҥаран бодоруһар кыаҕа суох. Бу икки түгэни таба өйдөөһүн кырачаан киһи инники сайдыытыгар быһаарар суолталаах. Оҕо 1-3 сааһыгар толору ийэ-аҕа көрүүтүгэр сылдьар, кинилэртэн тутулуктанар. Кини олоххо бастакы хардыыларыгар дьонун кытары икки сибээстээх: дьиҥ хайдах баарынан (*объективнай* – төрөппүт көмөтө) уонна тус бэйэ (*субъективнай* – төрөппүт болҕомтото, сыһыана).

**Тутаах үлэ.** Оҕо үс-түөрт ыйыттан иэйиитэ киирэр (соһуйуу, долгуйуу); төрдүс ыйыгар өйдүүр, ылынар, иҥэрэр; сабардамнаах толкуйа сайдар; сэттис ыйыттан «арахсар кутталын» билэр; уон ыйыттан үтүктэр; биир сааһыттан бииргэлэһэр (совместное действие) кыахтанар. Онон кини дьону, тулалыыр эйгэни кытары бодоруһууга наадыйар.

1-3 саас – оҕо ис эйгэтэ, ийэ кута арыллар сааһа. Кини дууһатын эйгэтэ, удьуордааһын, утумнааһын – киһи хараҕар көстүбэт ис туругун эйгэтэ сайдар: өйө, толкуйа, талаана арыллар, олоҕор дьулуур үөскүүр. “Мин бэйэм” диир кэмэ кэлэр.

Үс саас – оҕо мүлчүргэннээх сааһа. Бу кэмҥэ Л.С. Выготскай үс суолу чорботон бэлиэтиир. Бастакыта: кэдэрги, төттөрү быһыы. Оҕо үс сааһын диэки улахан киһи эппитин төттөрү этэр буолар. Иккиһэ, өсөһүү. Оҕо өһөстөҕүнэ, эппитин этэ, оҥорбутун оҥоро турар буолар. Үсүһэ, хадаардаһыы. Бу кэмҥэ оҕо буола турар быһыыны-майгыны ылыммакка, хадаардаһар. Кини бэйэтин санаатынан сылдьыан баҕарар. Күүс өттүнэн элбэхтик оҥотторор түбэлтэҕэ оҕо төттөрүлэһэрэ, хадаардаһара ырылхайдык көстөр.

**Сайыннарыы эйгэтэ**

Бу сааска оҕону сайыннарыы сүрүн күүһэ – ийэ, аҕа таптала буолар. Эдэр ийэни, аҕаны оҕолорун сайыннарар эйгэтин хайдах тэрийэргэ үөрэтии, өйдөтүү, көмөлөһүү барар.

***Норуот үгэһэ.***. Ыал саҥа төрөөбүт оҕотун норуот үгэһин тутуһан, биһик ырыатынан утутан, музыка иһитиннэрэн, эйэҕэс мичээринэн уһугуннаран, ийэ тылынан ийэ-аҕа дэттэрэн, иһирэхтик кэпсэтэн, амарахтык сыһыаннаһан, эмиий үүтүнэн эмсэхтээн, араас илии-атах эрчиллиилэрин оҥоро үөрэтэн, имэрийэн-томоруйан, ыйынан көрөн оҕоҕо аналлаах айымньылары ааҕан, үөрэтэн, чөл олоҕу тутуһан, иҥэмтиэлээх төрүт аһы аһаан, дьиэ ис-тас үлэтин эр киһи, дьахтар киэнэ диэн көрөн үллэстэн үлэлээн, дьиэ кэргэн иллээх олохтонон, чөл куттаах доруобай, үтүө майгылаах-сигилилээх оҕону улаатыннарар. Оҕо сиэри-туому көрөн омугун кутун иҥэринэр. 1 уонна 3 саастаах оҕо саҥ тардыы үгэһигэр кыттар. Оҕо хайдах оонньуурун кэтээн көрөн туох айдарыылаах, туохха дьоҕурдаах буолуоҕун билгэлиэххэ сөп.

***Дьарык.*** Күннэтэ дьиэ иһинээҕи дьонун кытта кэпсэтэн, сэһэргэһэн, ыйыталаһан, токкоолоһон, хоһоон ааҕан, ырыа үөрэтэн, остуоруйалаһан тулалыыр эйгэтин билсэр. Киһи сирэйин-хараҕын кэтээн көрөр, сыныйар. “Ийэ”, “Аҕа”, “Эбэ”, “Эһэ” диэн тыллары саҥара үөрэнэр. Киһиэхэ ону-маны, оонньууру эҥин уонна аһыттан бэрсэн утары уунан: "Мэ!" - дии үөрэнэр.

Оҕо үс сааһыгар диэри дорҕооннору чуолкайдык саҥарарга дьиэтээҕилэриттэн үөрэнэр. Оҕо биирдэ сыыһа саҥарбытын, атыннык истибитин көннөрөр ордук. Дьиэ кэргэн оҕо сайдар усулуобуйатын оҕону бэйэтин кытта тэҥҥэ тэрийиллэр: оҕоҕо аналлаах кинигэ мунньунан ааҕыы, ойуутун көрдөрөн сэһэргэһии, сөптөөх оонньуулары, оонньуурдары хааччыныы: норуот оонньуулара, оонньуурдара, музыкальнай, дидактическай, предметнэй оонньуурдар. Оҕону оонньуурга үөрэтиллэр. Оонньуу сылдьан оҕо барыга үөрэнэр, билэр, сайдар. Оонньуу төрдө айыы, айымньы – оонньууга иҥэриллэн айар анал үйэтийэн, хараллан сылдьар. Оҕо дьарыга: уруһуйдуур, пластилинынан, туойунан имитэн-хомутан оҥорор, кумааҕынан кырыйар, кинигэ ойуутун көрөр, хомулуктары ыһар-хомуйар, оҕуруо тиһэр, толкуйдатар оонньуурдарынан оонньуур. Оттомо улаатан олохсуйар.

**Сайдыы олохтонуута**

Оҕо киһи быһыытынан сайдар: тарбахтарын былчыҥҥнара, өҥү быһаарара, истэрэ-көрөрө. Оонньуурдары, эттиктэри, бары баары, хамсыыры таба көрөн тутар-хабар, оонньуур, сыыллар, үнэр, ат буолар, турар, хаамар, тылланар, төрөөбүт тылынан ыраастык саҥарар. Биириттэн саҕалаан, ийэтин кытары сибээһэ чиҥиир, удьуор тыыннаах, айыы сиэрдээх, айдарыгын арыйарга, дьоҕурун сайыннарарга толору бэлэмнээх.

Бу кэмҥэ төрөппүт оҕотугар тапталын харыстаабакка биэрэр, ийэтэ аһатар, көрөр-харайар, биэбэйдиир; аныгы педагогика ситиһиилэрин норуот педагогикатын кытары табыгастаахтык дьүөрэлиир. Ийэлээх аҕа оҕоҕо холобур буолаллар, дьиэ иһинээҕи истиҥ сыһыаҥҥа үтүө олугу уураллар. Оҕо ол түмүгэр «Миигин хайдах баарбынан таптыыллар» диэн өйгө-санааҕа иитиллэр. Оҕо ыал, төрөөбүт тыл, айылҕа – ытык өйдөбүллэр ис хоһооннорун өйдүүр; этэр тылы болҕойор.

**4-6 саас**

**Уйулҕа уратыта**

Оҕо тыла-өһө, интеллегэ сайдарыгар, тугу барытын ылынарыгар тоҕоостоох кэм. Улахан дьону кытары токкоолоһон бодоруһар сааһа. Тоҕо? Хайдах? ыйытыылары элбэхтик биэрэр, билбэтин билэ сатыыр уонна бэйэтин билиһиннэрэр кэмэ.

***Тутаах үлэ:*** оонньуу, дьарыгырыы, уһуйуу икки өрүттээх: бастакыта, оҕо дьону, тас эйгэни кытары билсиһэр; иккиһэ, оонньуу кэмигэр өйүгэр оҥорон көрөр дьоҕура үөскүүр уонна сайдар. Оонньуу төрүт култуураҕа тирэҕирэн айдарыгын айарыгар олук ууруллар: ыал буола оонньуу, остуол оонньуута, айар-тутар, илии-атах оонньуулара тиһигин быспакка бараллар. Оччотугар оҕо 6 сааһыгар бэйэтин дьарыгын булар, минин быһаарар кыахтанар.

Оҕо долоҕойго тутаргаүөрэнэр: өйгө тутар дьоҕура, сэрэйэр, анаарар толкуйа сайдар. Оҕо удьуорун туһунан элбэхтик иһиттэҕинэ утумун удьуордуур тоҕоос үөскүүр.

**Сайыннарыы эйгэтэ**

**Сайыннарыы сүрүн эйгэтэ** – айылҕаҕа бииргэ илдьэ сылдьан доҕордоһуу; үтүө сыһыаҥҥа, дьоҥҥо көмөлөһүүгэ, айылҕаны харыстыырга, таптыырга уһуйуу; дьарыкка киллэрии: саҥаны көдөрүү-биллэрии, саҥаттан саҥаны оҥоруу, бэйэни арыныы.

Оҕо хайдах үүнэн, улаатан, сайдан иһэрин, тулалаан турары ылынарын кэтээн көрөллөр. Оҕо сайдар эйгэтэ кэҥиир: дьиэтигэр, оҕо саадыгар, эбии үөрэхтээһин куруһуоктарыгар, атын дьону, оҕолору кытта бодоруһуутугар. Оҕону бэйэтин тус уратытын, дьоҕурун булунарыгар, билинэригэр кыаҕын арынарыгар көмөлөһүллэр. Түөлбэ талааннаах дьоно оҕолору кытта бу саастарыгар дириҥник үлэлээһиннэрин ситиһиллэр.

***Норуот үгэһэ***. Бу кэмҥэ “аптаах” амарах-эйэҕэс тыллары туттар, ыалларын оҕолорун кытта тапсан оонньуур, бодоруһар. Тиэргэн иччитигэр сыһыарыллар. Бэйэтин омугун таҥаһын таҥыннарыллар. 5 саастаах оҕону тылга киллэрии туомун ыытыллар, сөп – сыыһа, үчүгэй – куһаҕан өйдөбүллэри чопчуланыллар. Оҕону удьуор идэ хайысхатыгар уһуйуллар.

***Дьарык***. Оҕо саадыгар сылдьар, үөрэх/дьарык сатабылларын ылынар, үлэ арааһын бары үтүктэ үөрэнэр. Оонньуур эйгэтэ кэҥиир, оҕолору кытта бодоруһар, анал дьарыктарга кыттар, эт-хаан өттүнэн сайдар. Саҥаны ылынарга бэйэтэ кыһаллар, көрдөнөр, түмүктэри оҥостор, киһи тылын дьиҥ бэйэтин буолатынан ылынар. Сайдар эйгэтин бэйэтэ таларга талаһар буолар. Оҕо үлэлиир сирин, бииргэ үлэлиир оҕотун бэйэтэ көрдөнөр, бэйэтэ талар, хонтуруолланар, бириэмэтин аттарынар. Чинчийэр, ырытар, мындырдык толкуйдуурга үөрэнэр, билиитин хаҥатынар, бэйэ бэйэҕэ көмөлөсүһэ үөрэнэр, атын оҕо үлэтин көрөн сыаналыыр. Кимтэн баҕарар көмө ылара көҥүл. Бииргэ сылдьар оҕолоругар үтүө сыһыаны өйдүүр, оҕо ортотугар сэрэхтээх буолар, сиэр диэҥҥэ үөрэнэр. Оҕо атын оҕону кытта тапсан, кыттыһан, тэҥҥэ үлэлииргэ, көмөлөөн оҥорорго уһуйуллар.

Маннык дьарыктар оҕо сиэр-майгы өттүнэн иитиллэригэр көмөлөөхтөр. Оҕо болҕомтолоох, бэрээдэктээх, харыстанньан, үлэҕэ интэриэстээх, туруммут сыалын ситиһэр, дьоҕурдаах киһи буола улаатар. Уустук түгэнтэн тахсар суолу көрдөнө үөрэнэр, санаатын түмүнэр, кыраттан сылтаан ханнан хаалбат. Кэрэни кэрэхсиир, умсугуйар, бары дьоҕурун сайыннарар, тус бэйэтин көрүүтүн сатаан этэр, тириэрдэр буолар.Тутан-хабан оҥорор дьарыктар оҕо бэйэтин кыаҕар эрэниитин улам күүһүрдэллэр, айар талаанын уһугуннараллар. Оҕо толорбут үлэтиттэн астынар, сүргэтэ көтөҕүллэр, өрө күүрэр. Умсугуйан барар.

**Сайдыы олохтонуута**

Оҕо араас көрүҥҥээх дьарыкка киирэн, саҥаны билэр-билинэр, оҥоро сатыыр, уол оҕо аҕатын, кыыс оҕо ийэтин кытта үлэлэһэн: “Мин кимминий?”, “Мин тугу сатыыбыный?”, “Мин баҕарабын” диэн өйгө, дьарыкка сылдьар. Бу сааһыгар оҕо айылҕаттан айдарыгын көрдөнөрүгэр дьоно-сэргэтэ бары күүс-көмө буолаллар. Айар дьарыкка баҕа өттүнэн сылдьан, дьарыгын ис хоһоонун булунарыгар оҕо дьонуттан ирдэбилэ үрдээн иһэр.

Чинчийээччилэр (Д.Б. Эльконин) оҕо уйулҕатыгар үс саҥа көстүү үөскүүрүн бэлиэтииллэр. Бастакыта, сигили, сиэр үөскүүр: «Үчүгэй уонна куһаҕан диэн тугуй?», маны сэргэ кэрэ сайдар: «Кэрэ куһаҕан буолуон сатаммат». Иккиһэ, оҕо дьайыы ис хоһоонун өйдөөн туран оҥорор: дьулуурданар, моһолу туоруур кыахтанар уонна дьон иннигэр иэс диэн баарын билэр. Үсүһэ, дьону кытары сыһыаҥҥа бэйэтин миэстэтин көрдөнөр. Үс саастаах оҕоттон: «Эн хайдаххыный?», – диэн ыйыттахха: «Улахаммын», – диэн эппиэттиэҕэ. Оттон сэттэ саастаах оҕоттон: «Эн хайдаххыный?», – диэтэххэ: «Кырабын», – диэҕэ.

Дьиэ кэргэн иһигэр оҕо чугас дьонугар итэҕэйэр, истиҥ сыһыаннаах, төрүччүтүгэр сыстар: дьонун аатын-суолун, үлэлэрин билэр. Дьиэ иһигэр сөбүлүүр дьарыктаах. Санаатын этэр, хоһоон-ырыа айа сатыыр, кэпсээни оҥорор, истибитин, көрбүтүн долоҕойугар тутар. Тиэргэн сиэригэр-туомугар сылдьар.

**7-9 саас**

**Уйулҕа уратыта**

Оҕоҕо өй утум-ситим дьайыытын билим өйдөбүлүн ситиминэн олохсутуллар. Үөрэх көмөтүнэн оҕо бэйэ үтүө уларыйыылары өйдүүр. Кыра кылаас үөрэнээччитин уратыта: өйгө оҥорон көрөр кыаҕа киэҥ; бэйэтин санаатынан салайтарар; киһини идийээл оҥостор кыаҕа улахан; билиини оонньуу, чинчийии нөҥүө ылар; халбархай, түргэнник уларыйар чараас майгылаах; баһыйтарымтыа, киһи тылыгар кииримтиэ.

7 саас – мүлчүргэннээх саас. Оҕо бэйэтин билинэр, сыаналанар кэмэ. Биир өттүнэн, кини үөрэҕинэн бэйэтин сыаналанар буолан, сөптөөх сыанабылы кыайан оҥорбот. Иккис өттүнэн, эйгэтэ кэҥээн толкуйдуур, билэр-көрөр дьоҕура күүскэ сайдар. Кыра эрдэҕинээҕи судургу майгыта уларыйан, толкуйдаан оҥороро элбиир, тугу саныырын кистиэн сөп.

**Оҕону сайыннарыы эйгэтэ**

Оҕо саҥа эйгэҕэ - оскуолаҕа - киирэр. Бу сааска сайыннарыы эйгэтэ “Мин – тус бэйэм”, “Мин – мин” диэн кэҥиир, оҕо бэйэтин тус уратытын иһиллэнэр, булунар, сайыннарынар суолларын арыйарга көмөлөһүү эргиччи барар. Аймах, билэр дьоно, доҕотторо, уопсастыбаннай хамсааһыннар дьайыылара кэҥиир, саҥаттан саҥа үрдэли тэрийэллэр, айылҕалыын алтыһыыта дириҥиир. Ийэни, аҕаны сэргэ учуутал сабыдыала күүһүрэр.

Сэттэ саас – мүлчүргэннээх саас. Оҕо бэйэтин билинэр, сыаналанар кэмэ. Кини үөрэҕинэн бэйэтин сыаналанар буолан, сөптөөх сыанабылы кыайан оҥорбот. Кыра эрдэҕинээҕи судургу майгыта уларыйан, толкуйдаан оҥороро элбиир, тугу саныырын кистиэн сөп. Бу сааһыгар оҕо айар дьоҕурун сайыннаран, удьуорунан утумнаан кэлбит үгэскэ болҕомто туһаайыллар.

***Норуот үгэһэ***. Оҕо майгыта толору киириитигэр сыһыаран, сиэри-туому билиһиннэриллэр, толотторуллар, сир иччитигэр сүгүрүйэргэ, алгыһы ылынарга уһуйуллар.

***Дьарык.*** Оҕо бу кэмҥэ сүрүн дьарыга – үөрэх. Кини үөрэнэргэ үөрэнэр; түөрүйэ билиитин олоҕор туһанар. Араас тэрээһиҥҥэ кыттар; оонньуурга, оонньууга сыһыана уларыйар: оонньуу кэмигэр бастыырга дьулуһар, бэйэтин суолтатын үрдэтинэр, чинчийии, айыы, саҥаны оҥоруу туругар тардыһар. оҕону бэйэтин айылгытыгар сөп түбэһиннэрэн, тулалаан турар тыыннаах эйгэҕэ сыһыаран улаатыннарар усулуобуйа тэриллэр. Оҕо сөпкө хамсанарга үөрэнэр, илии-атах оонньуутугар сыстар. Айылҕаҕа батыһыннара сылдьан, кэтээн көрөргө үөрэтэн, ис эйгэтэ, киһилии киэлитэ кэҥэтиллэр.

Мин бэйэм туспалаахпын, уратылаахпын, дьоҕурдаахпын. Ону сайыннарыы мин бэйэм эбээһинэһим, соругум диэн өйдөбүл үөскээн, айар мастарыскыайдарга, араас тэрээһиннэргэ сылдьар.

**Оҕо сайдар эйгэтэ**

Бу кэмҥэ оҕо сайдар эйгэтэ уларыйар, кэҥиир, ирдэбил саҥардыллар, күүһүрэр; кини киһини идийээл оҥостор кыаҕа улаатар. Өйгө оҥорон көрөр кыаҕа кэҥиир, бэйэтин санаатынан салайтарара үксүүр. Оҕо айар дьоҕурун сайыннарар, төрүччүтүн сэҥээрэр, удьуорунан утумнаан кэлбит үгэһи тутуһар. Оҕо кэтээн көрүнэр, ырытынар, бэйэтин сайыннарарга араас көрүҥүнэн дьарыктанар. Ытык өйдөбүллэри иҥэринэр. Отуора сөпкө олорор. Киһи үтүө өрүттэрин өйдөөн көрөн, батыһар баҕата улаатар, үтүө дьоҥҥо итэҕэйэр. Оҕо бу сааһыгар айылҕаттан айдарыгын арынан идэтэ түһэр, бастакы куулаттарыытын этэҥҥэ ааһар, оттомо олорор. Чинчийэн үөрэтэн, бэйэтин арыйыыларын оҥорор. Айар, куулаттарар кэмигэр сөптөөх дьарыгы көрдөнөн, үгүс тэрээһиҥҥэ сылдьар, дьарык арааһыгар кыттар.

**10-12 саас**

**Уйулҕа уратыта**

Оҕо өйө-санаата, этэ-сиинэ, майгыта-сигилитэ салгыы сайдар, ордук айар дьоҕура тобуллар. Саастыылаахтарын ортотугар бэйэтин минин уонна атын мини ырытан, тэҥнээн көрөн сыаналанар. Салайар, көҕүлүүр дьоҕура киирэр. Онон хамсаныылаах даҕаны, толкуйу эрэйэр даҕаны дьарык ахсаана улаатар; мэник-тэник, сытыы-хотуу, атах туппай сааһа. Барыны барытын билиэн-көрүөн баҕарарын үгэнэ. Окко-маска, толкуйдаабакка, ылла да оҥороро элбиир. Оҕоҕо идийээл күүстээх. Дьоруой патриоттары, сымса, күүстээх-уохтаах, өйдөөх дьону күүскэ ылынар. Учууталыгар толору эрэнэр, итэҕэйэр. Кыраттан да куттанар кэмэ. Мөҕүллэриттэн куттанан, сымыйалыан сөп. Ити үгүстүк хатыланар түбэлтэтигэр, куттаҕас уонна сымыйаччы буола улаатыан сөп.

**Оҕо сайыннарынар, сайдар эйгэтэ**

Оҕо сайдар эйгэтин кэҥиир. Куһаҕан – үчүгэй сыһыаннар ис хоһооннорун араарар гына оҕо бэйэтин майгытын, санаатын ырытынан билинэр, өйдүүр эйгэтин тэрийэргэ төрөппүттэр, учууталлар бииргэ үлэлииллэр. Оҕо бэйэтин дьарыгын бэйэтэ тэринэрин, атын оҕолору кытта сатаан бодоруһарын, эппиэтинэһин, эбээһинэһин, быраабын курдук саныыр, ылынар, тэринэр усулуобуйата тэриллэр. Оҕо уопсастыба хараҕын далыгар киирэр, кини хайдах сайдан иһэригэр дьоно-сэргэтэ бастакы сыанабылы биэрэллэр.

Оҕо ытык өйдөбүллэри иҥэринэн сиэрдээх толкуйдаах, бэйэтин ырытар, кэрэни кэрэхсиир, кырдьыгынан олорор, доруобуйатын көрүнэр, үчүгэйгэ тардыһар доҕоттордоох, бэйэтин сатаан харыстанар киһи буола улаатар.

***Норуот үгэһэ***. Оҕо норуот үгэстэрин чинчийэр, иҥэринэр, сиэрдээх быһыы туһунан билэр, сааһыгар сөптөөх туомнары ылынар, толорор, тутуһар, күрүөлэнэргэ үөрэнэр; кини төрөөбүт дойдуга, сиргэ, айылҕаҕа, алаһа дьиэҕэ сыһыаннаах сиэри-туому билэр, тутуһар. Тыл иччитигэр киирии сиэрин-туомун толорор: 7 түмүк тылы билэр: хамсаныы, аһааһын, бириэмэни аттарыы, үөрэниии, сынньаныы, сыһыаннаһыы, дьайыы.

***Дьарык***. Оҕо сүрүн эбээһинэһэ: дьоҕурун сайыннарарын өйдүүр, ураты дьоҕурун сайыннарар тэрийиигэ сылдьа сатыыр, бэйэтин дьарыгын булар. Үөрэҕэр ылбыт түөрүйэ билиитин олоҕор туһанар. Айан, оҥорон үгүстүк эрчиллэр.

Атын оҕолору кытта бодоруһан хамаанданан үлэҕэ, чинчийиигэ, саҥаны оҥорууга сыралаһар. Учууталлар, ийэтэ, аҕата, оҕо уопсастыбаннай хамсааһына оҕо бэйэтин бэйэтэ сайыннарынар дьарыктарын, чинчийиигэ холонорун өйүүллэр.

**13-14 саас**

**Уйулҕа уратыта**

Оҕо улаатан, ону-маны өйдүүр уонна сыаналыыр кэмэ. Кини этэ-сиинэ уларыйар: уол, кыыс уратылаахтарын өйдүүллэр, өйдөрүгэр-санааларыгар, майгыларыгар дьайар. Өйдүүр дьоҕура (памята) мөлтүүр, болҕомтото ыһыллар, толкуйдуур өртө ордук сайдар. Бу кэмҥэ оҕо үчүгэйи даҕаны, куһаҕаны даҕаны бэйэтигэр сыһыаран өйдүүр, куһаҕаны ордук ыарыылаахтык ылынар.

Ийэтигэр, аҕатыгар, доҕотторугар сыһыана уларыйар. Оҕо олоҕор доҕор сабыдыала күүһүрэр. Улааттаҕына, туох идэлэнэрин былааннанар, баҕатын кыаҕар дьүөрэлээн көрөр; билиэн-көрүөн баҕата өссө күүһүрэр, эрчимирэр. Оҕо бу кэмҥэ сыыһаны-халтыны оҥоруон сөп.

***Тутаах үлэ***. Оҕоычатын кэҥэтинэр, айыы дьонун сиэригэр-майгытыгар үөрэнэн, бэйэни кыана туттарга, дьулуурдаах, тулуурдаах буоларга эрчиллэр; бэйэтин сайыннарар, күннэтэ кэтэнэр, алҕастарын көннөрүнэр, тупсарынар, ол эбэтэр олох тэтимигэр сөпкө киирэр. Идэтин көрдөнөр.

Оҕо бу кэмҥэ ис, тас тэтимҥэ киирэр.

**Оҕо сайыннарынар, сайдар эйгэтэ**

Утумнааһын суолун-ииһин көрдөнөр, арынар, өйүн санаатын дириҥэтинэр, бэйэтэ туох идэҕэ, үлэҕэ аналлааҕын билинэр эйгэтэ тэриллэр. “Мин оҕобун” диэн өйдөбүлтэн сыыйа тэйэн улахан дьон эйгэтигэр киирэргэ, тэҥҥэ сананарга дьулуһар. Онуоха бэйэтин сөпкө сыаналанара улахан суолталанар. Сир-дойду историятын, үтүө аатын билии, дойдунаат (патриот) буоларга бэлэмнэнэр.

Оҕо бу сааһыгар өйдөбүлэ кэҥиир. Аймах үтүө дьонун олоҕун билэр. Кини аан дойду, куйаар, ис тэтим, тас тэтим, сыл, күн-түүн эргиирин туһунан, олоҕу оҥорор үлэ ис хоһоонун билэр. Үөрэнэргэ үөрэнэр. Үлэни сөпкө былаанныыр, таба аттарарга сорунар, холонор. Сөбүлүүр дьарыгынан утумнаахтык дьарыктанар. Кэбэҕэстик түмэккэ киирэр, бэйэтин сөпкө сыаналанар. Чинчийэн үөрэтэн бэйэтин арыйыыларын оҥорор; идэтин ырытынар, талынар.

Сиэрдээх, сайаҕас майгылаах, чэгиэн-чэбдик туруктаах; олоххо үтүө өттүн өйдөөн көрөр, үтүөнү батыһар; *үчүгэйгэ тардыһар доҕоттордоох*; бэйэтин сатаан харыстанар тулуйугас. Төрөөбүт дойдуга, сиргэ, айылҕаҕа, алаһа дьиэҕэ сыһыаннаах сиэри-туому билэр, тутуһар; өбүгэ утумун салгыыр, олох суолун буллум диэн санааҕа киирбит, быраабын, эбээһинэһин билэр, тутуһар. Дойдутун, дьонун көмүскүүргэ бэлэмнэнэр, дьиэ кэргэнигэр бүддьүөтүгэр тус кылаатын киллэрэргэ дьулуһар.

Бу кэмҥэ обургу оҕо утумнааһын туһунан өйүгэр-санаатыгар киллэрэр.

*Норуот үгэһэ*. Бэйэтин омугун сиэрин-туомун билэр, тутуһар. Норуот үтүө үгэһин (оҕоҕо төп киириитэ) салгыы билсиһэр, сиэри-туому толорор, кута-сүрэ олохсуйар. Оҕо күрүө өйдөбүлүн иҥэринэр, күрүөлэнэр ньымалары олоҕор тутта үөрэнэр.

Атын омуктар эмиэ туспа эйгэлээхтэрин өйдүүр, култууратын билэ сатыыр. Үлэ киһи сайдар сүрүн суола буоларын бэйэҕэ сыһыаран иҥэринэр. Оҕо ычатын кэҥэтинэн, айыы дьонун сиэригэр-майгытыгар үөрэнэр, бэйэтин кыана туттар, дьулуурдаах буоларга эрчиллэр. Сайдар, күннэтэ кэтэнэр, алҕастарын көннөрүнэр, тупсар.

*Дьарык*. Оҕо бу сааһыгар айар дьоҕура аһыллан барар, үлэни сөпкө былаанныырга, таба аттарарга сорунар, холонор. Бэйэтин кыаҕын, дьоҕурун билинэн, сөбүлүүр көрүҥүнэн утумнаахтык дьарыктанар. Улааттаҕына туох идэлэнэрин былааннанар, баҕатын кыаҕар дьүөрэлээн көрөр, билиэн-көрүөн баҕата өссө күүһүрэр, эрчимирэр. Бу сааһыгар түмэр, тэрийэр, салайар, үлэлиир тардыһыыта сайдар. Дьиэ үлэтин тэҥҥэ оҥорсор, эппиэтинэһи ылынар. Айылҕаҕа сылдьан чэбдигирии, хатарыныы судургу ньымаларыгар үөрэнэр. Төрүччүнү салгыы оҥорсор, көрдүүр, чинчийэр, түмүгүн түмэккэ таһаарар. Өссө тугунан дьарыктанары толкуйдуур, үгүс ыйытыгы туруорунар.

**15-17 саас**

**Уйулҕа уратыта**

Оҕо саастан ыччат сааска киирэр, оскуоланы бүтэрэр. Ыччат өйө-санаата өссө да олоҕун була илик. “ Мин бэйэм” санаата күүстээх, инникитигэр улахан эрэллээх.

Сүрүн уратылара: үрдүк сиэр-майгы уонна кэрэни ылыныы; ис күүс; дьиҥнээх баары оҥорон көрөн, айан ылыныы; хос санаата суох умсугуйуу; билэ-көрө сатааһын, дьиҥ баары уларытар баҕа; үтүө санаа уонна итэҕэйии. Ытык өйдөбүллэргэ тирэҕирэн, олоххо сыаннастары олохсутуу. Кыыс, уол сыһыаннара уларыйар: бастакы таптал иэйиитэ уһуктар. Өйө-санаата сытыырхайар, тобуллар. Майгыта-сигилитэ олохсуйар, сүрүннэнэр. Бу саас ыраланыы, ыраны толкуйдуур кэм. Баҕа санаата үгүс, ону олоххо киллэрэргэ дьулуһар. Айар, тутар кыаҕа улаатар. Доҕотторугар, дьонугар ыарахантан тахсарга көмөлөһөр, быһаарсар.

**Оҕо сайыннарынар, сайдар эйгэтэ**

Орто дойдуга түспүт бэйэтин уонна доҕордорун аналларын-соруктарын көрдөнөр-булунар суолларын оҥостор. Оҕо-ыччат барыта туох эрэ уратылаах, туспалаах буоларын ылынар, тутуһар эйгэтин тэринэр, бэйэтигэр сайдар суолун, эппиэтинэһин туруорунар, суолун-ииһин, ньыматын булунар. Салайынар-сайыннарынар кыахтарын арыйарга сөптөөх усулуобуйа тэриллэр. Бэйэтин күннээҕи олоҕун дьоҥҥо, кыра оҕолорго көмөлөһүүнэн ситтэриэхтээх эйгэтин оҥостор.

*Норуот үгэһэ.* Бу саас ыраланыы, ыраны толкуйдуур кэм. Күрүөлэнии ис хоһоонун толору туттарга дьулуһар. Норуот үгэһин туһунан киэҥ сөптөөх билиилээх, төрөөбүт дойдуга, сиргэ, айылҕаҕа, алаһа дьиэҕэ сыһыаннаах сиэри-туому билэр, тутуһар, айыы тоҕус суолун иҥэринэр, тутуһар, тарҕатар.

*Дьарык*. Баҕа санаата үгүс, ону олоххо киллэрэргэ дьулуһар. Айар, тутар кыаҕа улаатар. Ханнык идэни таларынан, күннээҕи дьарыгын салайтарар. Эбии дьарыкка сылдьар, этин-сиинин эрчийэр, инники олоҕун былаанныыр. Дьонтон күһэйиитэ суох ханнык баҕарар үлэни толорор, дьиэ иһигэр дьонун кытта тэҥҥэ былаанныыр, үлэлиир. Төрөппүттэригэр, доҕотторугар сыһыана сүрүннэнэр, норуот айар үгэһин тутуһар, олохсутар. Кырдьаҕастарга, кыаммат дьоҥно көмөлөһөр. Олоххо үтүөнү батыһар ытык өйдөбүлүнэн салайтаран олорор. Үөрэххэ сыһыана тугу былаанныырыттан тутулуктанар. Кыыс-уол сыһыаннара уларыйар: бастакы таптал иэйиитэ уһуктар. Өйө-санаата сытыырхайар, тобуллар, чинчийэр дьарыга түмүгүрэр.

Ситимнээхтик дьарыктаммыт дьарыгар ситиһиилэнэр.

**18-24 саас**

**Уйулҕа уратыта**

Ыччат бэйэтин ис санаатын сааһыланар, идэтин талынар, олоххо киллэрэр. Сөбүлүүр, баҕарар идэтигэр үөрэнэр, боччумурар, оттомурар. Доҕотторун кытта биир санаанан салайтаран, бэйэ-бэйэлэригэр көмөлөһөллөр.

Уол, кыыс сыһыаннара: табаарыстаһыы, доҕодоһуу, таптал. Өйү-төйү тутан таптаһыы – биир санааланыыга, биир интириэскэ, бэйэ-бэйэҕэ көмөлөсүһүүгэ олоҕурбут, уопсай сорукка төрүттэммит таптал. Оҕоҕо баҕаран таптал – ыал буоларга аналлаах таптал.

Чэгиэн-чэбдик олоххо толору бэлэмнээх буолан ыччат бу кэмҥэ сир хаһаайына буоларга өйө-санаата ситэр, уопсастыбаҕа бэйэтин булунар, олоҕу көрүүтэ чопчуланар, Ийэ дойдуну көмүскүүргэ бэлэмнээх.

**Ыччат сайыннарынар, сайдар эйгэтэ**

Ыччат бу сааһыгар урут туруоруммут сыалын-соругун сиппитин-сиппэтэҕин ырытынан (Тугу? Тоҕо? Хайдах?) бэйэтигэр сайдар-ситэр саҥа суолу арынар. Сайдар эйгэтин тэринэр, тэрийэр, бэйэтин олоҕор төһө бэлэмнээҕин ырытынар, тугу ситэрбэтэҕин толорунуу суолун тобулар, дьарыгырар.

*Норуот үгэһэ.* Бу кэмҥэ куом диэн төрүт өйдөбүл олохсуйар. Бэйэ аатын-суолун үрдүктүк тутар, харыстыыр, аймах үтүө дьонун, төрүччүтүн билэр, сыаналыыр, төрүччүнү салгыы сайыннарар.

*Дьарык*. Ыччат бэйэтин олоххо булунар. Сөбүлүүр, баҕарар идэтигэр үөрэнэр, боччумурар, оттомнонор. Айар үлэнэн утумнаахтык дьарыктанар. Бэйэтин аҥарын булан ыал буолар. Ийэ-аҕа буоларга, төрөөбүт дойдутун көмүскүүргэ, сайыннарарга эппиэтинэһэ улаатар, дьиэ-уот туттар, үлэ-хамнас булунар. Ыччат бу кэмҥэ сир хаһаайына буоларга өйө-санаата ситэр, норуотун төрүт дьарыгын сайыннарар, киэҥ эйгэҕэ таһаарарга бжлэмнэнэр.чэгиэн-чэбдик олоххо толору бэлэмнээх.

Ыччат үлэни сөпкө былаанныыр, саҥа үйэҕэ сөптөөх идэни быһааран, сөбүлүүрүнэн дьарыктанан олоҕун суолун булар, аныгы технологиялары баһылыыр. Уопсастыбаннай үлэҕэ кыттар, тэрийэр, көҕүлүүр. Киһиэхэ көмөлөһөр, хамаандаҕа үлэлиир, киһилии киһи киэбин-бодотун ылар.

Айылҕаҕа буортуну оҥоруу содулуттан харыстыыр үлэни, араас ньыманы билэр; айылҕа уларыйыыларын анаарар, төрдүн-төрүөтүн быһаарсар, олорор түөлбэтин экологическэй кыһалҕаларын быһаарыыга кыттыһар, бэйэтин санаатын этэр, олоххо киллэрсэр.

Сайдан, үлэлээн дьонун хааччыйар, үлэ ырыынагар туруулаһар кыахтанар. Кини уопсастыбаҕа бэйэтин булунар: олоҕу көрүүтэ көдьүүстээх, идэлээх, сайдыылаах. Ийэ дойдутугар бэриниилээх.

**1.2. ОҔО УОПСАСТЫБАННАЙ ХАМСААҺЫНА – ОҔО САЙДАР ЭЙГЭТИН СҮРҮН КҮҮҺЭ**

Айылҕа айдарыытынан оҕо барыта саастылаахтарын кытта бииргэ буолуон, истиҥ доҕордонуон, эрэллээх табаарыстаныан баҕалаах буолар. Улаатан истэхтэҕин аайы, дьоҥҥо тугу эрэ туһалааҕы оҥорон, дьон биһирэбилин, билиниитин ситиһэн бэйэтин тургутунан көрүөҕү баҕарар. Итини барытын Оҕо уопсастыбаннай хамсааһына толорор кыахтаах. Түмсүү оҕоҕо суолтатынан буолуон сөп: доҕор – атас булунар, атын оҕолору кытта алтыһан бииргэ үлэлииргэ, сынньанарга үөрэнэр, хайдах дьаһанныҕына саастылаахтарын, улахан дьон биһирэбиллэрин, өйөөһүннэрин ылыан сөбүн өйдүүр, олоҕор бастакы харгыстары көрсөн, тургутууну ааһар. Биһиги – төрөппүттэр, педагогтар, Түөлбэ дьоно, өттүбүтүттэн - Оҕо уопсастыбаннай хамсааһыныгар кыттан оҕо сиэрин-майгытын, санаатын, ылынар дьыалаҕа, дьоҥҥо, Ийэ дойдутугар сыһыанын, олоххо көрүүлэрин сайыннарыныыга көмө буолуу. Ити оҕолор уонна улахан дьон баҕабыт дьүөрэлэһиитэ Оҕо уопсастыбаннай хамсааһына, оҕо сайдар эйгэтин сүрүн тэрээһининэн буолар кыахтааҕын туоһулуур.

Манна этиллибит, да этиллибэтэх да, оҕо уонна оҕолор бөлөхтөрө, араас өрүттээх дьайсыыларын киһи уонна эйгэ сайдыытын дьүөрэлэһиитэ салайаллар. Ити эйгэни сөпкө аттаран иитэр педагогтар, төрөппүттэр, Түөлбэ дьоно бары тэрийдэхпитинэ, оҕо киһи быһыытынан сайдыытытар төһүү күүс буолабыт.

Оҕо уопсастыбаннай хамсааһына сурүн идиэйэтэ оҕону бэйэтин кыаҕын, аналын арынан, сайыннарынан, билинэн, норуотун, дойдутун сайдарыгар күүһүн уурунар, кинини көмүскүүргэ бэлэмнэнэр. Идиэйэ олоххо киирэрин тэрийиини көлүөнэлэр култуураҕа, историяҕа, норуотун төрүт үгэстэрин удьуордааһыҥҥа олоҕурар.

Итини ситиһэргэ Оҕо уопсастыбаннай тэрилтэтигэр оҕолор уонна улахан киһи сөптөөх сыһыаннара олохтонуохтаах. Бастаан, оҕолору уопсастыбаннай хамсааһыҥҥа угуйу уонна бастакы холонууларын кэмигэр, улахан киһи - тэрийэччи, көҕүлээччи, оҕолор интэриэстэринэн көрөн дьыалаҕа угуйаччы, дьыаланы толорорго оҕолорго сорудахтары наардааччы, дьыала түмүгүнэн сыанабылы биэрэччи уо д.а., буолар. Оҕолор улаатан - сайдан истэхтэрин аайы улахан киһи ити оруолларын оҕолорго биэрэн иһиэхтээх. Онньуу – дьыаланан, бырайыактарынан, сорудахтар – оҕолор бэйэлэрэ ылыммыт эбээһиннэстэринэн солбуллаллар. Кэлин, оҕо тэрилтэтигэр улааппыт оҕолорго, сүбэһит уонна улахан дьон эйгэтин кытары ситимниир киһи эрэ буоларбытын ситиһиэхтээхпит.

Оҕо уопсастыбаннай хамсааһыныгар туттуллар сүрүн ньыма – оҕо сайыннарынар, салайынар, салайар дьарыкка киирэр эйгэтин тэрийии.

Оҕо хамсааһыныгар саастарынан наардан туох түмүктэри күүтэрбитин көрүөҕүн.

«Сонордьуттар» («Следопыты») Иккис – төрдүс кылаас (8-10 саас). Сүрүн дьарыктара оонньуу. Ол да буоллар оскуола, улуус, өрөспүүбүлүкэ, Арассыйа оҕо хамсааһынын тэрээһиннэригэр оҕолор баҕаларынан көрөн кыттыы. Бастакы дьыалаларын оҥороллоругар оҕолор сорудахтары ылан толороллор. Тэрилтэлэрин былаанын аччыгый бөлөхтөр (звездочки) бэйэ бэйэлэрин кытта кыттыһалларын курдук гына, хас биирдии оҕо бэйэтэ тугу ситиспитин өйдүүрүн уонна кини оччугуй бөлөҕө ситиһиилээх буоларыгар хайдах дьаһаныахха наадатын билэллэр. Оҕолор оҥорбут дьыалаларын бары кыттыһан ырытарга холонон көрөллөр. Бу саастарыгар сүрүн ситиһии - чиэһинэй, хорсун, амарах сүрэхтээх буолуу, сокуоннарын кинилэр күннэҕи нуорма оҥостоллор

Оҕолорбут үс сыл оҕо уопсастыбаннай тэрилтэтин үлэтигэр кыттан, бастакы тургутууларын ааһан, төрдүс кылааһы бүтэрэн тахсалларыгар, улахан оҕолор түмсүүлэрин үлэтигэр кыттыан баҕалаах буолаллар, саҥа педагогтары, улахан дьону кытта үлэлэһэргэ бэлэмнэр. Ыарахантан толлубат, бэйэлэрин олохторугар саҥа арыйыыларга бэлэмнэр. Оҕо хамсааһынын кытта ситимнээх буолалларын билинэллэр. Улуустарын, өрөспүүблүкэлэрин бэлиэлэрин кытары ситимнээх хаалтыстары суначуоктары кэтэллэриттэн киэҥ тутталлар. Кинилэр, баҕаларынан араас тэрээһиннэргэ кыттан, бэйэлэрин сатабылларын кыахтарын холонон, атыттарга тэҥнээн көрөн, хас биирдиилэрэ элбэҕи сатыырын, ону тэҥэ туох эрэ атыттартан туспа сатабыллаахтарын, айдарылаахтарын билинэллэр,

«Көрдөөччүлэр» («Искатели») Бэһис – сэттис кылаас (11-13 саас)

Бу саастарыгар оҕо хамсааһыныгар баар идэлэри: “ырыа билээчи”, “оонньуу билээчи”, “турист”, “баһаатай”, “журналист”, “фотограф” уо д.а., баһылыахтаахтар (о5о хамсааһыныгар 50 тахса идэ баар), СӨ Биир кэлим «Дьулуур» оҕо хамсааһынын «Көрдөөчүлэр» («Искатели») быраграаманан туруоруллубут “үрдэллэри” дабайаллар. Оҕо үрдэли дабайда - диэн билинэргэ, ирдэбиллэри толорор: - оҕо хамсааһыныгар баар идэлэри баһылыахтаах, тэрилтэтэ дыаланы, тэрээҺини тэрийэригэр, сорудах толоруохтаах, оҕо тэрилтэтин сокуоннары билэр уонна толорор. «Көрдөөчүлэр» үс үрдэллээхтэр: төрөөбүт түөлбэтин көрдөөччүтэ, Саха сирин көрдөөччүтэ, Арассыйа историятын үөрэтии.

Идэни баһылаабытын бэлиэтинэн суначуок буолар. Үрдэли дабайбытын туоһулуур сурааһын (нашивка) тигиллэр. Оҕолор үс сылынан улахан кылаастарга тахсалларыгар элбэх интэриэһинэй дьыалаҕа уонна тэрээһиннэргэ кыттан, элбэхтик эриллэн, бэйэлэрин сатабылларын сайыннаран ис кыахтарын арынан тиийэллэр.

Орто сүһүөх кылаастарын бүтэрэн, улахан кылаастарга тахсалларыгар хас биирдии оҕобут обсыастыбаннай тэрилтэтин сокуоннарын билэр уонна тутуһар, бэйэтин түмсүүтүн кытта ситимнээҕин билинэр, үтүө дьыаланы бэйэтэ туспа да, атыттары да, кытта кыттыһан оҥорорго бэлэм. Ити хас биирдии оҕо элбэх интэриэһинэй дьыалаҕа уонна тэрээһиннэргэ кыттан, элбэхтик эриллэн, бэйэтин сатабылларын сайыннаран, ис кыахтарын арынан кэлбит буолан тахсыбыт. Оҕолор сөбүлээн өрөспүүбүлүкэ былааҕын кытта ситимнээх хаалтыһы, Аал Луук мас ойуулаах соночуогу кэтэллэрин сөбүлүүллэр. Арассыйа сударстыбатын бэлиэ күннэригэр Арассыйа былааҕын дьүһүннэригэр олоҕурбут Арассыйа осуола үөрэнээччилэрин хамсааһынын бэлиэлэрин, футболкаларын кэтэллэр.

Сүбэ эргимтэтигэр барытын кэпсэтэр буоланнар мөккүөр, үҥсүһүү, өйдөспөт буолуу суох кэриэтэ буолар. Тэрилтэлэрэ бэйэтэ туспа үгэстэнэн оҕолор хайдах эрэ бары маарыннаһаллар эрээри, хас биирдиилэрэ бэйэлэрин сатабылларынан, ситиһиилэринэн туспалар.

Хас биирдиилэрэ атыттар үлэлэрин салайан көрбүт, үлэни хайдах үллэрэри сатыыр, оҥоһуллубут үлэ түмүгүнэн хас биирдии киһихэ сөптөөх сыанабылы биэрэр, бэйэтин санаатын толлубакка этэр. Буоларын курдук тэрээһиннэри оҥоро сылдьан бэйэ бэйэни өйдөспөт буолуу түгэннэрэ баар этилэрэ, да, бары дьулуһан итини этэҥҥэ туораабыттар. Бары бэйэ бэйэлэрин кытта бодороспуттар, доҕордоспуттар. Хас биирдиилэрэ саҥа сатабыллары баһылыырга дьулуспут. Араас тэрээһиннэргэ кыттыбыт. Тугу эрэ атыттартан ордук оҥорор, сатыыр буолбут. Тус бэйэтэ туох баҕалааҕын өйдөөбүт. Тэрилтэлэрэ араас күрэхтэргэ ситиһиилээхтик кыттан аар – саарга аатырбыт. Оҕолор тэрилтэлэринэн киэн тутталлар

«Саҥаны айааччылар» («Новаторы») ахсыс – уон биирис кылаас (14-17 саас). Бу саастарыгар оҕо (ыччат) тэрилтэтин сүрүн үлэтэ Арассыйа оскуола оҕолорун хамсааһынын (Российское движение школьников) 4 хайысхатынан, СӨ Биир кэлим «Дьулуур» оҕо хамсааһынын 8 хайысхатынан – туһалаах бырайыактары айан таһааран олоххо киллэрии буолар. Хас биирдии оҕо бэйэтин интэриэһинэн салайтаран бырайыактыыр хаманданы тэрийсэн, эбэтэр баар хамаандаҕа киирэн, атын оҕолору кытта айан, тутуһан-хабыһан, айдарыытынан туһанан бэйэни арыйынар, инники олоҕор сайдар хайысхаларын булунар. Дьиэ кэргэнигэр, аймахтарыгар, оскуолатыгар, нэһилиэгэр, улууһугар, Саха өрөспүүбүлүкэтигэр, Арассыйаҕа туһалаах киһи буоларга дьулуһар.

**1.3.ЫЧЧАТЫ ИЙЭ-АҔА БУОЛАРГА БЭЛЭМНЭЭҺИН**

Бырагыраама аныгы олоххо тоҕооһо: 18-24 саастаах ыччат үксүгэр идэ ылар үөрэххэ уһуйулла сылдьан, төрөөбүт-үөскээбит сириттэн-дойдутуттан, көмүс-ньээкэ уйатыттан, алаһа дьиэтиттэн тэйбит кэмигэр ыал буолан оҕо төрөтөр. Маннык ыал олоҕор ордук ыарырҕатар.

*Сүрүн өйдөбүллэрэ:* уолан киһи, кыыс куо, анал, таптал, билсии, эрэл, олох доҕоро, олох олорорго бэлэмнэнии, ыал буолуу, оҕо оҥоруу, оҕо күүтүү.

*Сүрүн билии:* олох сүрүн үөрэҕэ – ыал буоларга бэлэмнэнии. Бу үөрэх өбүгэ саҕаттан баар Айыыһыт үөрэҕэ. Киһи олоҕун ис хоһооно – аналы булан, ыал буолан оҕо төрөтөн аат ааттатыы, туйах хатартарыы, олох уотун салҕааһын. Олох дьоло - оҕо. Ыал олоҕун отуора дьиэ иһинээҕи сыһыантан тутулуктаах. Кэргэннии дьон доҕордуу буолар үгэстээх. Эр ойох икки бэйэ бэйэлэригэр бигэтик эрэнсэн дуоспуруннарын кэһиспэттэр. Оҕо күүтэр эдэр ыал төрүөхтээх оҕолорун куттаах-сүрүн үргүппэккэ, үгэс курдук сытыары сымнаҕас майгыларынан, айыы сиэринэн, айыы тапталынан угуттанан, айыы тыынынан күрүөтэнэн нам-бааччы олороллор.

*Сыала:* эдэр дьон ийэ-аҕа буолуу аналын өйдөбүлүн тутан ылалларыгар көмөлөһүү.

*Соруктара:* бэйэҕэ эргиллэн бэйэни билинии, сыаналаныы, бигэ туруктаах ыал буоларга үөрэнии, оҥостуу.

*Ньымата:* уһуйааччы, иитээччи, үөрэтээччи, үөрэнээччи көҥүлүгэр, таһымыгар уонна сатабылыгар олоҕурар. Сүрүн ньыма итэҕэтиилээх кэпсэтии, сүбэ-ама, олохтон холобурдар, өс хоһооннорунан, айымньыларынан толкуйдатар ыйытыылар, хоруй-харда булуу, ырытыылар, куолаан мөккүөр, тус олоххо туттан көрөн түмүккэ кэлии.

*Ис хоһооно:*

1. Ийэ буоларга бэлэмнэнии.
2. Аҕа буоларга бэлэмнэнии.
3. Ыал буоларга бэлэмнэнии.
4. Ийэ иһигэр үөскээн төрүүр оҕоҕо сыһыан (перинатальная педагогика)

*Бырагыраама ис хоһооно*

1. *Ийэ буоларга бэлэмнэнии*.

* салгын куту салайына үөрэнии (иэйии эйгэтин байытыныы, ыал буолар өй-санаа олохсуйуута, сыһыан эйгэтин олохсутуу, сиэрдээх майгыны иҥэринии);
* буор куту бөҕөрүтүнүү (эти-сиини көрүнүү, харыстаныы, дьахтар киһи айылҕатынан анал эрчиллиилэр, сылаастык таҥныы, бэйэ ийэ айылҕатыгар сөптөөхтүк аһаан-таҥнан этэҥҥэ сылдьыы, төрүт аһы-үөлү ыйдарынан тутуһан аһааһын – дьыл тымныы кэмигэр тоҥ ас, эт, үүт; сылаас кэмҥэ үрүҥ ас, балык, сир аһа; сокуонунан ыал буолуохха диэри кыыс ырааһы, ымай ырааһы сүтэримии, даамы биэримии);
* ийэ куту ииттинии (ийэ буолар төрүт өйү уһугуннарыныы, бэйэни иһиллэнии, Айыыһыт тардыы, дьахтар киһи Айыыһытын аҕалыныы, оҕомсох буолуу, кыылга-сүөлгэ, дьиэ сүөһүтүгэр ийэлии сыһыан).

1. *Аҕа буоларга бэлэмнэнии.*

* салгын куту салайына үөрэнии (иэйии эйгэтин байытыныы, ыал буолар өй-санаа олохсуйуута, сыһыан эйгэтин олохсутуу, сиэрдээх майгыны иҥэринии);
* буор куту бөҕөрүтүнүү (эти сиини көрүнүү, харыстаныы, анал эрчиллиилэр, сылаастык таҥныы, бэйэ ийэ айылҕатыгар сөптөөхтүк аһаан-таҥнан этэҥҥэ сылдьыы, төрүт аһы-үөлү ыйдарынан тутуһан аһааһын – дьыл тымныы кэмигэр тоҥ ас, эт, үүт; сылаас кэмҥэ үрүҥ ас, балык, сир аһа; сокуонунан ыал буолуохха диэри Кыыс даамын харыстыыр төрүт өйү кытаанахтык тутуһуу);
* ийэ куту ииттинии (аҕа буолар төрүт өйү уһугуннарыныы, бэйэни иһиллэнии, эр киһи Иэйэхситин эргитинии, оҕомсох буолуу, кыылга-сүөлгэ, дьиэ сүөһүтүгэр аҕалыы сыһыан).

1. *Ыал буоларга бэлэмнэнии (уоллаах кыыс билсиилэрэ).*

- салгын кутунан билсии; ийэ кутунан билсии; буор кутунан билсии.

*Сыһыан:*

*-* эр киһи уонна дьахтар дуоспуруннара; ытыктабыллаах сыһыан; кырдьыктаах сыһыан; истиҥ сыһыан; чугас сыһыан; эр-ойох сыһыана; доҕордуу, эрэллээх сыһыан; дьиэ кэргэн сыһыана.

4. *Ийэ иһигэр үөскээн төрүүр оҕоҕо сыһыан.*

Аҕа оҕотугар сыһыана:

“Үөскээн төрүөхтээх оҕо ийэ кутун аҕатын төбөтүн оройунан айыылар үрэн киллэрэллэр” диир төрүт билии ис хоһоонун арыйан өйдөөһүн. Тус бэйэ чөл туругун тутуһуу. Чөл куттаах-сүрдээх, доруобай оҕону үөскэтэн төрөтүү сүрүн тирэхтэрин билии. Үөскээн төрүөхтээх оҕону кытта тыын эйгэҕэ ситимҥэ киирии. Дьиэ иһигэр истиҥ-иһирэх сыһыаны олохтоон оҕо кутун уйатын тутуу. Таптал уотун, айыы уотун, аал уоту оттунуу, алаһа дьиэни тэринии.

Ийэ оҕотугар сыһыана:

Тапталы биллэрии. Дьиэ иһигэр нус-хас, ыраас эйгэни үөскэтии. Ийэ киһи этэ-сиинэ, өйө санаата ыраас буоларын тутуһуу, хааччыныы. Таптал уотун, айыы уотун, аал уоту араҥаччылааһын, иэримэ дьиэни иччилээһин.

*Ситиһэр түмүктэр*

* кыыстаах уол аналларынан көрсөн сүрэхтэригэр айыы уота умайар; саҥа ыал үөскүүр; кыыс куо аналынан эргэ сүктэн кийиит киһи аатыран ийэ буолар; уолан уол аналынан ойох ылан күтүөт киһи аатыран аҕа буолар; күн сиригэр үс куттаах үтүө-мааны саҥа киһи төрүүр үөрүүтэ өрөгөйдүүр.

**1.4. БИГЭ ТУРУКТААХ ЫАЛ БУОЛУУ**

**Төрүт билии:** айдарык айылгыга (ийэ кукка), оттон дьоҕур уйулҕаҕа (салгын кукка) кутуллан оҕо ахсын айыллыахтан бааллар; айдарыгы таба тайанан аһан арыйыллар, оттон дьоҕуру дьарыгыран көҥүл сайыннарыллар. Айдарык аһыллан киһиэхэ үксүгэр идэ буолан ситэр-хотор. Саха идэни үс диэн ааҕар: уус идэтэ, тыл идэтэ, эмчит идэтэ.

**Айар анал (Сыал)**: Айыы киһитэ буолуу - айыллан үөскээн, этэҥҥэ улаатан айыы дьонун олоҕун уйгутун оҥорсуу.

Күн сиригэр киһи барыта маннык аналлаах (сыаллаах), ол аналын толоруу.

**Тутуһар тутаах (сүрүн бириинсип):** Кыра эрдэхтэн Төрүт култуураҕа сыстан бэйэ омугун ылынан, ыаллыы омуктардыын тэҥҥэ алтыһан, Аан дойду култууратын эйгэтигэр көҥүл тахсыы.

**Айар аналы толорор суол**: Оҕо төрүт култууратын *уруккутун* билэн, *билиҥҥитин* туттан, *инникитигэр* кыһаллан айыы киһитэ буолар.

**Ис хоһооно.** Маныаха бастыҥ ньыма-албас сүнньүнэн дьарык, дьарыгырыы. Маҥнай утаа улахан дьону, идэлээхтэри батыһа сылдьан үтүктэр, онтон улам бэйэтэ дьарыгырар. Дьарыгы тэҥэ оонньуу иккини, айымньы иккини эмиэ аһан арыйар, сайыннарар аналлаахтар - норуот оонньуулара, норуот айымньылара, олорор айылҕаҕа, киһи ис айылҕатыгар дьүөрэ таҥыллыбыт, үйэлэргэ чочуллубут буоланнар ордук табыгастаахтар. Оҕону бэйэтин билинэригэр, ис кыаҕын арынарыгар, сайдар эйгэтин оҥосторугар, дьону кытта сыһыаны олохтууругар төрөппүттэрин кытта дьарыгырар.

Киһиэхэ барытыгар айыллыаҕыттан идэтэ олорбут буолар. Идэ уруу-аймах дьонтон батыһыылаах - оҕо кими эмэ батар. Түмүгэр киһи идэтин баһылаан иҥэринэр. Бэйэтэ уһуйааччы таһымнанар. Удьуор идэни салҕаан туйах хатарааччы, аат ааттатааччы буола ситэр-хотор.

**Бигэ туруктаах ыал буолуу – ол аата:**

1. Олох төрүт өйдөбүлүн анааран бэйэҕэ иҥэрии;
2. Эдэр ийэ,аҕа доруобай оҕону төрөтөр оҥкулларын өйдөөһүннэрэ;
3. Ийэ, аҕа үөрэҕин барыы;
4. Оҕо ыал эйгэтигэр улаатар уратытын билии;
5. Оҕо сайдар эйгэтин тэрийии.
6. **Олох төрүт өйдөбүлүн анааран бэйэҕэ иҥэрии**

Ыал буолуу диэн олох ис хоһооно. Киһи бэйэтин кэнниттэн оҕо хаалларар туһугар олох олорор. Бу төрүт өй кэһиллэн, билиҥҥи кэмҥэ ыал арахсыыта, ыарыһах оҕо төрөөһүнэ, эбэтэр букатын сулумах хаалыы, аҥаардас сылдьыы элбэҕэ улахан *кыһалҕа* буолла.

Дьиэ кэргэҥҥэ кыыстаах уол ийэ-аҕа буолар аналларын арыйарга күннээҕи олоххо тэҥҥэ сыһыаран, оҕо эрдэхтэн төрүт култуураҕа тирэҕирэн, өйдөтүү өттүн дьарыкка дьүөрэлиир үгэһи туттуллар.

Оҕо үөскээн төрүөн инниттэн айылгытыгар уйаланан баар айылҕаттан анаппыт айдарыгын аһан арыйан, *уйулҕатын* уһугуннаран дьоҕурун сайыннаран, ис кыаҕын таба туһанан идэлээх киһи буолан иитиллэн тахсарыгар бастакы олугу ууруу, оҕо кыра сааһыттан “ыраас-чэнчис” буоларыгар такайыы, төрдү-ууһу, утуму, ийэни-аҕаны, эбэни-эһэни, аймахтары толору билиһиннэрэн туран ийэ-аҕа буолар анал ис хоһоонун ханалытан кэпсээн, сэрэтэн-таайтаран, быһааран, оргууй-наллаан, нарылаан биэрэн иһии.

Улаатан, сааһын ситэн олоҕор аналын көрсөрүгэр, кини таптыыр киһитин сиэрин-майгытын, төрүччүтүн, чөл туругун, ыал буоларга бэлэмин чинчилээн билэн, чөл куттаах-сүрдээх доруобайоҕону төрөтөн, олоххо бэлэмнээх киһини иитэн таһаарар диэн ыччат дьон бигэ ыал буоларын туһугар дириҥ ис хоһоонноох утумнаах үлэ буолар. Онуоха саҥа ыал бу үгэс буолбут үөрэхтэри сүһэн ылан тутан, олохторугар туттан, салгыы оҕолоругар, сиэн ыччаттарыгар туттаран, ситими быспат ыйаахтаахтар.

1. **Эдэр ийэ-аҕа доруобай оҕону төрөтөр оҥкулларын өйдөөһүн**

Оҕоҕо таптал диэн күн сирин хатыламмат күндүтэ, айыы киһитин биир сүрүн иэйиитэ, олоҕу салгыыр айыы уота, тыын эйгэ дьиҥэ. Эдэр ыал саҥа оҕолонуор диэри оҕо үөскээн сайдар усулуобуйатын тэрийэр туһуттан үгэс буолбут суоллары көрдөөн булан үөрэтэн билэр, тутуһар. Чуумпу, нус-хас эйгэни үөскэтэр, чөл туругун харыстанар. Кэргэннии дьон тапталлара, итэҕэллэрэ дириҥиир, бэйэ-бэйэлэрин "Доҕоор", - диэн истиҥник ыҥырсан, күүтэр оҕолорун: “Биһиги тапталбыт, кэнэҕэскибит”, - дии-дии ийэ киһи иһин имэрийэн, сылаастык сыллаан, ийэ тылынан кэпсэтэн, дьиэ иһигэр истиҥ-иһирэх сыһыаны олохтууллар. Эһэ-эбэ сүбэтэ, ийэ киһи ыарахан дьахтарга сөптөөх гына аһаан-таҥнан, туран-олорон, хамсанан, анал эрчиллиилэри үөрэтэн билэн толороро, чэбдик салгынынан тыынара, киэҥ-холку киһилии майгыта, маныаха эбии психолог көмөтө, эмчит көрүүтэ-истиитэ - бу барыта доруобай оҕо төрүүрүгэр көмөлөөх.

Оҕо ийэтин иһигэр улаатар-сайдар кэмигэр имэрийэн-томоруйан, ыраас-чуолкай тылынан-өһүнэн кэпсэтэн, сэһэргэһэн күүтэри, таптыыры биллэрэ сылдьыллар. Оҕо төрүөн инниттэн, олоҥхоҕо этиллэринэн, икки сэттэ хонно да эт кулгааҕынан киһи саҥатын, тыаһы-ууһу, муусуканы истэн киирэн барар. Ийэтэ-аҕата кинини кытта кэпсэтэр кэмигэр хамсаан, оргууй аҕай тэбиэлэнэн эҥин истэрин биллэриэн сөп. Ити курдук оҕо айыы тыынын иҥэриниитэ, айдарыытын аналынан кэрэҕэ уһуйуллуута ийэ иһигэр сылдьар кэмиттэн саҕаланар.

1. **Эдэр ийэ, аҕа үөрэҕин барыы**

Оҕо ийэ иһигэр үөскүөҕүттэн ийэтэ кини сайдар суолун ыйан-кэрдэн биэрэр чугас дьонуттан, көмөлөһөөччүлэриттэн анаан-минээн үөрэнэр, сүбэлэтэр, ыйыы-кэрдии ылар үгэстээх. Дьиэ иһигэр итинник дьон үгэс курдук кийиит кыыс ийэ хотуна, саастаах дьахталлар, эбэ, кырдьаҕас дьон буолаллар. Аныгы кэмҥэ бу үгэс сайдан, дьиэ кэргэҥҥэ аналлаах "Эбэ-эһэ сүбэтэ" кулууп, эдэр ийэлэр түмсүүлэрэ, араас ис хоһоонноох көрсүһүүлэр, бэсиэдэлэр, быыстапкалар, дьаарбаҥкалар, дьоро киэһэлэр, күөн күрэстэр, көрүүлэр төрүөхтээх оҕо чөл кутун-сүрүн харыстыыры ааһан, хара ааныттан талаанын аһан арыйар, дьоҕурун сайыннарар сыаллаахтар. Дьиэ кэргэн чөл туруктаах, оттон эдэр ийэ бигэ тирэхтээх буоларыгар анаан оҕо саада, оскуола, эмп уонна култуура тэрилтэлэрэ, түөлбэ, уопсастыбаннас түмсүүлэрэ бары биир сыалы-соругу тутуһан үлэлииллэр. Эдэр ийэҕэ бүттүүн кыһаллыы төрүөхтээх оҕоҕо хайаан даҕаны үтүө дьайыылаах буолар.

Аҕа дьиэ тэрилин, күрүөтүн-хаһаатын, саха туттар сэбин-сэбиргэлин оҕолоро оонньууругар сөптөөхтүк тэрийэр. Оҕо туттарыгар сөптөөх матырыйаалларынан көрөн өтүйэ, сүгэ, күрдьэх эҥин оҥорон биэрэн үлэлэтэ оонньотор. Оҕо тутар-айар дьоҕурун сайыннаран билиҥҥи үйэ “саҥа тэриллэрин” булар, оҥорсор, бииргэ толкуйдаһар үөрэҕин “Аҕа кулуубугар” барар.

1. **Оҕо ыал эйгэтигэр улаатар уратытын билии**

Төрөппүт оҕотун иитэригэр сөптөөх суолу тутуһарга дьулуһар: үлэҕэ бастакы үөрүйэхтэри иҥэрэр, майгы-сигили олугун охсор, тулалаан турары сөпкө ылынарыгар бастакы уһуйааччы, үөрэтээччи кини буолар. Оҕоҕо ийэ тыл илгэтин төрөппүт иҥэрэр. Оҕотун сайдыытын кэтээн көрөн чинчийэр, ырыҥалыыр, быһаарар, бодоруһар, этии киллэрэр, көмөлөһөр, тэрийэр, сайыннарар, күннэтэ кэтээн көрөн бэлиэтэнэн иһэр. Оҕо тыла сайдарын туһугар төрөппүт киһи оҕотун кытта өрүү кэпсэтэ сылдьара, оҕо бүппэт элбэх ыйытыытыгар, билиэн-көрүөн баҕарар кэмин куоттарбакка, санаатын самнарбакка, кэпсэтэн, быһааран, кыалларынан эппиэттээн иһэрэ наада. Оҕоҕо араас мал-сал, эттик аатын, быһыытын-таһаатын, өҥүн, тугу гынарын, туохха аналлааҕын, хайааһын хаһан ханна хайдах оҥоһулларын көрдөрөр тыллары кэмигэр биллэрэн иһиллэр. Тыл саппааһын байытыныы диэн тус сыал туруорунан, күннээҕи олох бары түгэнигэр, хайа баҕарар кэмҥэ, оонньууга, кэпсэтиигэ тирэҕирэр үчүгэй. Оҕо оонньуу-оонньуу чэпчэкитик ылынар, түргэнник өйдүүр.

Оҕону кыра эрдэҕиттэн бэйэтин кыаҕынан, сааһыгар сөп түбэһиннэрэн, уолун-кыыһын арааран, тус уратытын аахсан айа-тута, оҥоро үөрэтии - билиҥҥи олох сүрүн ирдэбилэ. Оҕону удьуор идэ хайысхатыгар уһуйар улахан туһалаах, кэлин удьуор идэтин таба тайанан ыларыгар, устунан айдарыга арылларыгар сүрүн төһүү буолуон сөп.

1. **Оҕо сайдар эйгэтин тэрийии**

Хайа да ыал дьиэтигэр-уотугар айыы тыыннаах эйгэни тэриммит эрэ буоллаҕына оҕотун кутун тутар - ол аата оҕо санаатын иһинэн, көҥүлүн сөпкө тутар, төрөөбүт алаһа дьиэтин таптыыр, төрөппүттэрин таптыырын ааһан дириҥник ытыктыыр. Итинник сүрүн эйгэлэр:

*Ыал айар аналынан дьарыга*. Хас биирдии ыал бэйэтин төрүччүтүн билэрэ, туох-ханнык дьарыктаах дьон Аҕа, Ийэ ууһун тэниппиттэрин үөрэтэрэ оҕо дьоҕурун, талаанын таба тайанан арыйарга тирэх, холобур да буолар. Ол аата улаатан эрэр оҕо идэтин талар дьарыгар болҕомтолоох, дьоһун сыһыан ирдэнэр.

*Дьиэ-уот үлэтэ, ис-тас үлэ*. Бу биир саамай тутаах эйгэ, айылҕаҕа, үүнээйигэ, кыылга-сүөлгэ, сиргэ-уокка таптал иҥэриллэр, үлэ үөрүйэхтэригэр,үлэлииргэ уһуйар эйгэ. Саамай сүрүнэ - сатаан үлэлээбэт, үлэни таптыы үөрэммэтэх, үлэ үөрүйэхтэрин баһылаабатах оҕо төһө да айылҕаттан дьоҕурдаах, талааннаах буолбутун иһин онтун сатаан олоххо туһаммат, сайдыыта харгыстанар, буомурар, түмүгэр олоххо миэстэтин булуммат.

Оҕо олоххо дьулуура бары үлэни баҕаран, таптаан, тардыстан туран үлэлиир буоларыттан тутулуктаах.

*Илгэлээх ийэ тыл эйгэтэ.* Дьиэ кэргэҥҥэ тыл култууратыгар болҕомто ууруллар. Төрөөбүт саҥа баайа, ууһа-урана оҕо тылга дьоҕурун уһугуннарыа, Тылга тапталы үөскэтиэ, Толкуйун тобулуо. Оҕону мөккүөр култууратыгар үөрэтиэххэ наада диэн Б.Ф.Неустроев–Мандар Уус тоһоҕолоон бэлиэтиир. Бу бэйэтин ис кыаҕын билинэригэр, майгытын–сигилитин чочуйарга сөптөөх ньыма. Мөккүөр култууратын баһылыыр уустук, ол эрээри оҕо билэр, быһаарсар эйгэтигэр бэйэтин санаатын сайа этэ үөрэнэрэ олоҕор биир саамай наадалаах сатабыл. Бастаан чугас дьонун кытта быһаарса үөрэнэрэ ордук. Омук тылларын, бастатан нуучча тылын хайа да киһи төрөөбүт төрүт тылыгар олоҕуран билэр.

*Киһилии майгы уһуйуллар эйгэтэ.* Оҕону бэйэтин айылгытыгар сөп түбэһиннэрэн, тулалаан турар тыыннаах эйгэҕэ сыһыаран улаатыннарар усулуобуйа тэриллэр. Айылҕаҕа батыһыннара сылдьан, кэтээн көрөргө үөрэтэн, ис эйгэтэ, киһилии киэлитэ кэҥэтиллэр. Оҕо кыра сааһыттан атын оҕолору, доҕотторун кытта киһилии сиэрдээх сыһыаҥҥа, майгыга уһуйуллар эйгэтин, оҕолору улахан дьону кытта бодорһуар суолун арыйыы, бииргэ оонньооһун, үлэлээһин, дьарыгырыы, дьоҥҥо көмөлөһүү, айылҕаны харыстааһын, түөлбэни киэргэтии...

Олорор бөһүөлэгин, түөлбэтин уратытын билиһиннэрэр, кэрэ-бэлиэ миэстэлэригэр, ытык сирдэригэр сырытыннарар, билиһиннэрэр эмиэ булгуччулаах суол. Дойду тыына оҕоҕо бу сааһыттан иҥэн улуу таптал буола силигилии ситиэхтээх.

Эһэ, аҕа, убай уһанарга, спорт араас көрүҥнэринэн дьарыктанарга көҕүлүүр, бултуурга, балыктыырга тэҥҥэ илдьэ сылдьар буоллахтарына, үгүс сатабылы тэҥэ Айылҕаҕа сылдьыы сиэригэр-туомугар түргэнник үөрэтэллэр, оҕоҕо «төрөөбүт дойду», «өбүгэлэрим дойдута» диэн тыын өйдөбүл үөскүүр, дойду тыына иҥэриллэр. Ити аата удьуор тыына иитиллэр, киһилии киһи буолар эйгэтэ үөскүүр.

Ийэ-аҕа бу кэмҥэ оҕону кытта мэлдьи кэпсэтэн, сүбэлээн-амалаан, хайҕаан-такайан, көҕүтэн, ымсыырдан, көрдөрөн, үтүгүннэрэн, уоскутан, ону тэҥэ соруйан мындырдаан моһоллору үөскэтэн, көҕүлээн, сөбүгэр көрөн ирдээн, бүөбэйдээн, умсугурдан, кэрэхсэтэн, өйдөтөн, эрэнэн-итэҕэйэн, итэҕэйсэн туһулаан иитэр. Оҕо сайдар эйгэтин дьиэҕэ муҥутуурдук тэрийэр.

Түмүгэр ыччаттар бигэ туруктаах ыал буоларга, ийэ, аҕа эппиэтинэһин толору ылынарга төрүт сыһыан 4 өйдөбүлүн:

1. Тус бэйэҕэ сыһыаны
2. Атын киһиэхэ сыһыаны
3. Дьарыкка сыһыаны
4. Эйгэҕэ сыһыаны

куттарыгар-сүрдэригэр иҥэриниэхтээхтэр, оҕолоругар биэриэхтээхтэр.

**1.5. ТҮӨЛБЭ ЭЙГЭТЭ - САҤА ТЫЫННААХ ТЭРИЙЭР ЭЙГЭ**

Түөлбэ диэн чугас-чугас олорор ыал-дьон түмэн олоҕо. Былыр-былыргыттан ыалга сылдьыы, ыалдьыттаһыы, хардары-таары ылсыы-бэрсии, дьыл кэминэн көрөн үлэни көмөлөөн үмүрүтүү, көмөлөсүһүү сир аайы баар үгэс. Оҕолор чугас ыалларын оҕолорун кытта бииргэ оонньоон, олохторун устата доҕор тутта улааталлар. Чугастааҕы ыалбыт диэн аймаххынааҕар да чугас курдук санаһыы баар буолар. Бэйэ түөлбэтин дьоно, биир дойдулаахтарбыт диэн киһиэхэ бары күндү. Биир эмэ киэҥ дьиэлээх ыалга эбэтэр уопсастыбаннай сиргэ кииннэнэн иллэҥ кэми туһалаахтык тэринэр аныгы үтүө үгэс сайда турар. Ыалга аналлаах эбэ-эһэ кулууба, эдэр ийэлэр-аҕалар түмсүүлэрэ тэринэллэр. Маннык тэрээһиннэр дьиэҕэ олорор кыра оҕолоох ийэлэргэ аналлаахтар: уопут атастаһыы, алтыһыы, бары сүбэнэн туох эмэ кыһалҕаны быһаарыы, көмөлөсүһүү ийэ дьоҥҥо туһалаах. Дьиэ кэргэн чөл туруктаах, бигэ тирэхтээх буолан, үүнэр сүһүөх оҕо-ыччат этэҥҥэ дьоллоохтук улаатарыгар уопсастыбаннас, түөлбэ, түмсүүлэр бары биир сыалынан үлэлииллэр.

Нэһилиэк дьонун удьуор дьарыгар, үлэтигэр оҕо уһуйуллар, талаана өссө тахсар, үлэҕэ дьулуура күүһүрэр. Түөлбэ дьоҕурдаах ыаллара, дьонноро, талааннаах ийэлэр-аҕалар кыра оҕолорго чөкө уһуйааннары тэрийэллэр.

Дьиэ кэргэҥҥэ аналлаах «Эбэ-эһэ үөрэҕэ» кулууптар уопуттара олохсуйда. Эдэр ийэлэр түмсүүлэрэ, араас ис хоһонноох күрэстэр, көрүүлэр, быыстапкалар, дьаармаркалар, көрсүһүүлэр оҕо талаанын, дьоҕурун сайыннарыыга аналлаах бэсиэдэлэр, киэһэлэр ыытыллаллар. Бултааһын дьарыгар оҕону сыһыарыы, көрдөрүү: күөгү, куйуур, муҥха, илим, туу, быһыт, тайыынан сыалыһардааһын, о.д.а. дьарыктар үгэһи батыһыннара сылы быһа кэлэн иһэллэр. Оҕолор ыһыахтарын тэрийэн ыытыы үгэһэ аныгы кэмҥэ биһирэннэ.

Түөлбэҕэ оҕо дьоҕура, ис кыаҕа, талаана сайдарыгар, уопсастыба бэйэтин өйүн-санаатын, дьону кытта сыһыанын булунарыгар саҥалыы тыыннаах эйгэни тэрийии:

* “Тарбаҕын талаана, айар кутум айылгыта”: нэһилиэк айдарыктаах олохтоохторо оҕолорго араас дьарыктары тэрийэр “айар-тутар” кииннэрэ; “Уһуйааччы - үөрэнээччи”; оҕолор эбии үөрэнэр кииннэрин дьарыктара; сайыҥҥы айар-тутар лааҕырдар; оҕолор төрөппүтэрин кытта бииргэ ыытар тэрээһиннэрэ, билим уонна араас таһымнаах күрэхтэһиилэр, быыстапкалар, куонкурустар уо.да.
* Төрөөбүт дойду илгэлээх эйгэтэ: түмүллэр саҥалыы тыыннанан оҕо төрдүн ууһун, төрөөбүт дойдутун, дьонун историятын үөрэтии-чинчийии, суруйуу; нэһилиэк тумус дьонун түмэллэргэ олохсутуу; умнуллан эрэр норуотун төрүт сатабылларын тилиннэрии;
* Тыа сирин үлэтин-хамнаһын эйгэтэ: оҕону сайыҥҥы от үлэтигэр, оҕуруот, сүөһү, таба көрүүтүгэр, бултааһын, муҥхалааһын көрүҥҥэригэр кытыннарыы; үлэ-хамнас лааҕырдара, урбаанньыгынан дьарыкка сыһыарыы, көмөлөһүү; тыа сирин үлэтэ-хамнаһа сайдар суолларын ирдээһин, сайыннарыы тумулларын арыйыыга кытыннарыы.

Улахан кылаас үөрэнээччилэрэ, уопсастыбаннай тэрилтэ чилиэннэрэ, ыччаттар түөлбэ араас тэрээһиннэрин көҕүлээн, салайан тэрийэр, нэһилиэк сайдар бырагыраамаларын оҥорсор буолуохтаахтар. Оҕо айар-тутар дьоҕура сайдарыгар, бэйэтэ ситиһиилээх үлэһит, сиэри-туому тутуһан сиэрдээх ийэ, аҕа буола улаатарыгар, дьиэ кэргэн, түөлбэ олохтоохторо сүрүн оруоллаахтар.

Барыта ымпыгар-чымпыгар дылы толкуйдаммыт чаҕылхай тэрээһиннэр оҕо өйүгэр-санаатыгар холобур буолан сөҥөллөр, сөптөөх кэмигэр күөрэйэн тахсыахтара. Аанньа толкуйдамматах, оҕону бэйэтин кытыннарбат тэрээһин төттөрүтүн оҥорор. Онон оҕону олорор түөлбэтэ киһи быһыытынан иитэн таһаарарга оруола сүҥкэн.

Түөлбэ ис кыаҕын анааран, ырытан сайдар ситими тэрийэн, оҕо иитиллэр эйгэтин салайан биэрдэххэ оҕо нэһилиэк сарсыҥҥыта буоларын өйдөөн үлэлии-хамныы сырдьар чаҕылхай талааннаах дьонноругар тирэҕирэн сиэр-майгы үтүө өрүттэрин иҥэриниэ, утумнуу улаатыа.

**Эйгэ хайысхатын тутула**

Үлэ түмүгүн биэс сүрүн хайысханан көрүллэр:

-Төрүт үөрэх

-Олох-дьаһах тэриллиитэ

-Сиэр-майгы

-Үлэлээх-дьарыктаах буолуу

-Норуот айар үгэһэ

**ИККИС САЛАА**

Степанова В.Е.

Аржакова А.И.

**Тус бэйэни «Өй-санаа» уонна «Дьарык» эйгэтигэр**

**сайыннарыы**

**Кэм уларыйыытынан...**

*Кэм уларыйан истэҕин аайы саҥа үүнэр кэм бэйэтин уратытынан сирдээҕи олоҕу эмиэ уларытан саҥа кэмҥэ сөп түбэһэр Сыһыан – Дьайыы эйгэтин ирдиир.*

*Киһи/омук уонна киһи төрөөбүт төрүт эйгэтэ. Биир быстыспат тыыннаах ситим. Бу Орто Дойдуга хас биирдии киһи/омук олох олороору бэйэтин баҕа өттүнэн, көҥүл санаатынан кэлэр. Хас биирдии киһи омук буолан талан ылбыт эйгэтэ – кини сайдар туоната.*

*Төрөөбүт төрүт култуура иһигэр сылдьан киһи-хара буола буһан-хатан улаатыыта – тус бэйэҕэ эрэллээх буолуу, бэйэ “Мин - тус бэйэм” – сүрэҕим чопчута тугу этэринэн сайдыы суолунан Айаны тутуһуу...*

*Күн бүгүн оскуола олоҕор улахан уларыйыы буолла диибит гынан баран, кини оскуола үлэтин тас өттүн уларытта: үөрэх былаана, бырагыраамата, ирдэбилэ, саҥа предметтэр, эбии үөрэхтэр, араас тэрил, үөрэтэр технологиялар...*

*“Сэргэлээх” лаборатория оскуола араас уларыйыыны ыраҥалаан ырытан баран, “Айыы Кыһата” оскуолаҕа тэрийбит үөрэҕин сэһэнин ис хоһоонун дириҥэтэн, күрүөлэнии – Олох оскуолатын үөрэҕин тэрийэр. Тус бэйэни сайыннарар үөрэх сэһэнэ – “киһини киһиэхэ төнүннэрии”, “омугу омукка төнүннэрии”. Оттон үөрэх тосхоло – хас биирдии оҕо олох ханнык баҕарар түгэнигэр бэйэтин иһийэн иһиллэнэн, кыаҕын сөпкө туһанан, бэйэтин өрө тардан таһаарар сатабыла сайдарыгар олук түһэрсии. Бу санааны өссө чопчулаан эттэххэ, - оҕо олохтон үөрэнэр үөрэнээччи буолан бэйэтин кэмин ситиһиилээх киһитэ буола улаатарыгар баара-суоҕа “көмө” эрэ буолуу. Оттон үөрэх ис хоһооно – тус бэйэни сайыннарыы – үс өрүттээх биир ситим эйгэ:*

1. ***Оскуола иһинэн ыытыллар бары дьаһал-дьайыы: дьарыктан (уруоктан) саҕалаан олоххо буолбут түгэн – барыта бэйэҕэ эргиллиилээх “Өй-санаа” уонна “Дьарык” эйгэтин тэрийии (образовательно-рефлексивное пространство);***
2. ***Оҕо ис кыаҕын туһанан, бэйэтэ айан-тутан таһаарбыт оҥоһугунан, бырайыагынан киэҥ эйгэҕэ тахсыытын хааччыйыы (социально-практическое образовательное пространство);***
3. ***Үөрэх (ФГҮөС) ирдэбилин хааччыйыы, ол эбэтэр билиҥҥи үгэс буолбут үөрэх өйдөбүлүн ситиминэн билии, сатабыл, үөрүйэх хаачыстыбатын ситиһии, бу кини “Өй-санаа” уонна “Дьарык” үөрэҕэр сүрүн тирэх тэрил (средство) буолуутун тэрийии (образовательное пространство реализующее ФГОС).***

***Ити этиллибит үөрэх үс эйгэтин хааччыйар сүрүн дьайыы (механизм) – Бэйэҕэ эргиллии.***

***Тус бэйэни бэйэҕэ эргилиннэрэ сайыннарар үөрэх эйгэтин тэрийии сана принциптэри эрэйэр. Биһиги оскуолабытыгар оннук принциптэринэн буолаллар:***

* ***оҕо сүрүн сыаннас: оҕону оҕоҕо төнүннэрии – сүрүн сорук, оҕоттон былдьаан ылбыт сыаннаспытын бэйэтигэр төнүннэрии;***
* ***оҕо тус бэйэтин сайдыыта кими да кытта тэҥнэниллибэт, хас биирдии оҕо айылҕа хатыламмат көстүүтэ;***
* ***оҕону бэйэтигэр эргилиннэрии – кини кутун-сүрүн бөҕөргөтүү, үрдэтии – бэйэтин күрүөтүн туттарын хааччыйыы;***
* ***кутталтан босхолоон, оҕо дьарыкка бэйэтин бэйэтэ үөрэтэр үөрэнээччи буолар умсулҕанын үөскэтии;***
* ***оскуола олоҕун хас биирдии түгэнэ - бу оҕо олох олоруута – оҕо олоҕо;***
* ***оҕо саас сайдар сокуонун тутуһуу - бөҕөх кут-сүр олугун түһэрсии.***

***Оскуола үөрэҕин сэһэнэ – киһи тыыннаах, омук майгыннаах үөрэҕи тэрийии, ис хоһооно – тус бэйэни сайыннарыы, оттон тус бэйэ сайдар эйгэтэ – ийэ өй-санаа ситимэ. Ону уһугуннарыы, өссө чуокайдаан эттэххэ, бу курдук өйдөнөр:***

* ***ийэ өйгө баар өй-санаа ситимин уһугуннарыы: киһи-хара буолуу, саха саха буолуута (омук омук буолуута);***
* ***“Өй-санаа” уонна “Дьарык” эйгэтин тутуһуу: тус бэйэни үөрэтэр предмет оҥостон, бэйэ “Мин - тус бэйэм” өйдөбүлү тутуу;***
* ***бэйэҕэ ил санааны ииттинии: Таптал, Махтал, Эрэл санаанан салайтаран олох олоруу;***
* ***үөрэх тэриллэр саҥа принциптэрин бэйэҕэ иҥэрии.***

**Ийэ өй - санаа ситимэ үөрэх эйгэтигэр**

“Ѳй-санаа” уонна “Дьарык” эйгэтэ... “Мин тус бэйэм” көрүүбүн, мин бэйэм “Ис Дьиҥмин”, “Ис Чиҥмин”, “Ис Көҥүлбүн” суурайтарбат олоххо дьулуурум – мин олохтон үөрэнэр үөрэнээччи идэтин уһуйан-уһуйуллан бэйэҕэ иҥэриим... Ѳссө ситэрэн эттэххэ, үөрэтээччи учууталтан иитээччи учууталга, онтон сайыннаран олох умсулҕаныгар уһуйааччы уһуйааныгар тус бэйэни күрүөлэнэн улаатыы – сайдыы эйгэтэ тэриллэн баар буолуохтаах эбит.

Бу этиллибит ситим санаа барыта биир улахан кэлим Cыһыан үөрэҕэ буолан, “Киһи/омук”, “Доруобуйа”, “Киһи/омук олоҕун айана” диэн үс күлүүс өйдөбүлү түмэн оскуола олоҕун-дьаһаҕын торумнуур.

Былыргы дьыл мындаатыттан саха бэйэтин айан-тутан кэлбитэ. Ол айан - тутан кэлбит өйүн-санаатын суола, үгэстэрэ ый өйдөбүлүгэр хаалан күн бүгүҥҥэ диэри биһиги бэйэбит олохпутун-дьаһахпытын бэйэбит омукпут үөрэҕинэн дьаһанан олоробут. Бу омукпут үөрэҕэ «Ийэ өй-санаа ситимэ» буолан, 2006 сыллаахха оскуола аанын аспыта. Омук айаннаан кэлбит суола-ииһэ үөтүүлээх (духуобунай) төрүттээх-күүстээх. Киһи бэйэтин айар-тутар күүс буоларын быһыытынан, Айыы суолунан ый аайы өй-санаа ситиминэн бэйэтин айар-тутар дьарыкка киирэр. Үөрэх эйгэтин ити үөһэ этиллибит «Ийэ өй-санаа ситиминэн» салайтаран, үөрэх саҕаланыаҕыттан төгүрүк сыл устата оҕону тус бэйэтин кытта дьарыкка киирэрин тэрийиллэр:

**Ийэ өй-санаа ситимэ**

|  |  |  |  |  |  |  |
| --- | --- | --- | --- | --- | --- | --- |
| Ый  аата | Ый суол-тата | Ый сүрүн өйдө-бүлэ | Ый сүрүн өйдөбүлүн ис хоһооно (ситиһии сайдан иһэр туруга) | Бэйэҕэ эргиллии дьаһаллара | | |
| Бала-ҕан ыйа-  Улуу Суорун | Идэ иҥэ-рии-тэ | Үөрэ-нээччи идэтэ. Олох-тон үөрэнэр үөрэнээччи. | ***Бэйэни үөрэнээччи дьарыгар киллэрии***  - үөрэнээччи  - ситиhиилээх үөрэнээччи  - үөрэнээччии идэтэ | Үөрэнэр дьарык идэтин баhылаа-hын | Үөрэнэр сатабылын сайынна-рыы. Кылаас таhымы-нан үөрэнээч-чи | Бэйэтин үөрэтэр үөрэнээч-чи буолбу-тун бэлиэтээ-һин |
| Ал-тын  ньы – Хотой Айыы | Түмсүү | Ил санаа | ***Бэйэ дьарыгын сөпкө тэрийии***  -сорук  -күүстээх санаа  -сомоҕолоһуу | Соруктаах былааннаах | Бэйэҕэ болҕомтолоох буолуу-түмсүү, ил төрүтэ | Түмсүү күүһэ ил санаанан салайтарыы |
| Сэтин  ньи - Байанай | Сата  был | Өркөн өй, сыр-дык өй | ***Бэйэ кыаҕар эрэнии***  -Билии-көрүү тардыы  -Дьоҕуру таба тайаныы  - Тобуллаҕас-аһаҕас өй | Чинчийэр үлэлээх буолуу | Сайдыыга киллэ-рии | Уол, кыыс дьоро күннэрэ |
| Ахсын  ньы -  Билгэ Хаан | Билии | Сы-лык-таа-һын | ***Бэйэ санаатын күүһүрдүү***  -өйдөөн-төйдөөн сыһыаннаһыы  - сылыктаан сэрэйэр өй  -Сүрэҕим тардыһыыта | Бэйэ санаатын күүһүр-дэр дьаһал-ларга кыттыы | Өркөн өй өрөгөй күннэрэ | Сүрү көтөҕөр дьаһаллар |
| Тохсунньу –Таҥха Хаан | Ин-никини өтө кө-рүү | Саҥа саҕах аһыллыыта | ***Бэйэҕэ эр санааны тутуу***  -Өбүгэм дьарыгын утума  -Мин дьоҕурум инники олоҕум  -Киһи хара буолуу | Бэйэҕэ саҥа арыйыы-лары оҥоруу | Бэйэ эр санаатын тутар көрсүһүүлэр | |
| Олун  ньу – Одун Хаан | Кү-рүө  лэ-нии | Кэскил түһүүтэ | ***Бэйэ саҥа санаатын күрүөлэнии***  -Бэйэ дьарыгын тобулуу  -Эр санааны тутуу  -Кэскили түстээһин | Төрөөбүт тыл – мин баайым. | Этитии-лээх тыллаах, өйдөөх дьону кытта алты-һыы. | Саха омук муудара-һын төрдө - төрөөбүт тыл. |
| Кулун тутар –  Дьөһө-гөй | Саха тө-рөө  бүт күнэ | Сүр күү-һүрүүтэ | ***Дьулууру күүһүрдүү (иккистээн бэйэҕэ эргиллии)***  -Бэйэни иһийэн иһиллэнии  - Бэйэни дьарыкка көҕүлээһин  --Бэйэни салайыныы | Бэйэ тылыгар хаһаайын буолуу | Дьөһө-гөй күннэрэ | Олоҥхо абылаҥа. Олоҥхо – дьулуур сэһэнэ |
| Муус устар- Айыыһыт | Тап-тал | Бэйэ-ҕэ тап-тал иэйиитэ | ***Бэйэҕэ таптал, махтал, эрэл санааны иҥэрии***  -Бэйэҕэ үөрүү кыымын иҥэрии  -Бэйэҕэ, дьоңңо сыһыан күлүүһэ-таптал  - Таптал, Махтал, Эрэл иэйиитэ | Бэйэ ситиһии-тин бэлиэтээ-һин  1 түһүмэх | Кылаас ситиһиитин бэлиэтээһин | Бэйэ оҥорбут кэрэ эйгэтинэн көрсүһүү |
| Ыам ыйа- Иэйиэхсит | Махтал Киэҥ-куоҥ буо-луу | Сити-һии-лээх буо-луу | ***Бэйэҕэ билии-көрүү «хонуутун» кэҥэтии***  -Тугу барытын хайдах баарынан ылыныы  -Бэйэҕэ эрэл санаа олохсуйуута  -Үүнэр-сайдар суолу тобулунуу | Иэстэн-күүстэн ырааста-ныы, сыллааҕы үлэни сыанала-ныы | Сыллаа-ҕы ситиһиини ырытыы | Сыллааҕы ситиһии-ни түмүктээ-һин |
| Бэс  Ыйа – Үрүҥ Айыы | Эрэл  Ал-гыс | Куту-сүрү күү-һүр-дүү | ***Бэйэ күрүөтүн төрөөбүт төрүт дойдуга бөҕөргөтүү***  -Төрөөбүт төрүт буорум  -Төрөөбүт дойду ахтылҕанын өйдөөһүн  -Кут-сүр чөлүгэр түһүүтэ | Кут-сүр күрүөтүн тутуу | | |
| От  Ыйа -  Аан Алахчын | Быйаҥ тар-дыы | Сир-тэн силискин туту-һуу | ***Бэйэ төрүттэрин кэрэхсэбиллээх сирдэрин үөрэтии***  -Өбүгэ төрүт алааһа  -Төрөөбүт айылҕалыын ситимнэһии  -Өбүгэм олохтообут сэһэнэ | Төрөөбүт сирин кэрэхсэбиллээх сирин үөрэтии | | |
| Атыр-дьах ыйа-  Аан Дьаа-һын | Дьиҥи харыс-  Таа-һын | Айыы уота | ***Бэйэ кута-сүрэ чөл буолуутун ситиһии***  -Бэйэҕэ ситиһии санаата олохсуйуута  -Бэйэни айар-тутар санаа «кууһуута»  -Бэйэҕэ чөл өй-санаа үөскээһинэ | Бэйэҕэ айыы уотун уматыы | | |

Үѳрэх эйгэтин, чуолаан, оскуола иитим үлэтин (үѳрэтии уонна иитии тус-туһунан тутуллубат, бииргэ, биир сүүмэҕинэн кѳрүллэр) тэрийэргэ, үѳһээ бэриллибит ѳй-санаа ситимин биирдии ыйынан бу курдук «былаанынан» кѳрүөххэ сѳп:

1. Ый суолтата эбэтэр кини үлэтэ-хамнаһа;
2. «Ый ыйдарыылаах» олох-дьаһах тэриллиитэ;
3. «Ый салалталаах» үѳрэх эйгэтин ис хоһооно;
4. «Ый ыйаахтаах» тус бэйэҕэ эргиллэн, тус бэйэни сайыннарыы ис хоһооно;
5. «Халлаантан ыйаахтаах, сиртэн силистээх» олохтон үѳрэнэр үѳрэнээччи

сайдыытын 3-түү түһүмэхтээх «дабайыыта» эбэтэр бэйэтин сайдыытын күрүѳлэниитэ.

**Оскуолаҕа үѳрэнэр олохтон бэйэтин үѳрэтэр үѳрэнээччи маҥнайгы кылаастан оскуоланы бүтэриэр диэри сыллата ити «дабайыы» ѳйдѳбүллэринэн үктэлтэн үктэлгэ, сайдыыттан сайдыыга тахсан иһэр. Бастаан ылбыт ѳйдѳбүлүн ис хоһоонун сааһынан улаатан истэҕин аайы дириҥэтэн ѳйдүүрэ тэриллэр.**

Ити курдук ыйдар ис хоһооннорун 5 түһүмэх санаанан билистибит. Аны билигин тус бэйэ сайдарыгар туһаайыылаах туох ситим санаа тиһиллэн таҕыста, ону балаҕан ыйыттан, үөрэх саҕаланар ыйыттан, ырытан анааран көрүөҕүҥ:

– Олоххо буолар түгэннэри ааҕан, бэйэни олохтон үөрэнэр үөрэнээччи таһымыгар «тутуу»;

– Олохтон үѳрэнэр үѳрэнээччи буолан, ѳй-санаа эйгэтигэр тус бэйэ үѳрэнэр дьарыгын тэрийэргэ үѳрэнии;

– Олохтон үѳрэнэр үѳрэнээччи буолан, бэйэни иһийэн иһиллэнэн, тус бэйэ дьоҕурун тутан ылыы;

– Олохтон үѳрэнэр үѳрэнээччи буолан, ѳбүгэ бэлэҕин ѳйдүүргэ уонна ылынарга тус бэйэни салайыныы;

– Олохтон үѳрэнэр үѳрэнээччи буолан, тус бэйэ айар-тутар кыаҕар эрэли үѳскэтии;

– Олохтон үѳрэнэр үѳрэнээччи буолан, тус бэйэ сайдар саҕахтарын кэҥэтии;

– Олохтон үѳрэнэр үѳрэнээччи буолан, бэйэҕэ эргиллэн, тус бэйэ олоххо дьулуурун күрүѳлэнии;

– Олохтон үѳрэнэр үѳрэнээччи буолан, тус бэйэ Таптал куттаах бѳҕѳ туругун ситиһии;

– Олохтон үѳрэнэр үѳрэнээччи буолан, куолаан ѳй-санаа эйгэтигэр тус бэйэ ситиһиилээх буолуутун хааччыйыы;

– Олохтон үѳрэнэр үѳрэнээччи буолан, тус бэйэ күрүѳтүн тѳрѳѳбүт дойдуга саҥардыы, күүһүрдүү;

– Олохтон үѳрэнэр үѳрэнээччи буолан, тус бэйэ харысхал күүһэ ийэлиин биир силистээх буолуутун тутуу;

– Олохтон үѳрэнэр үѳрэнээччи буолан, тус айыы суолун тутуһан, иккис сүрүн ѳйдѳбүлү тутуу: аҕа/эр киһи дьиҥи тутааччы, харыстааччы – айыы суолун сирдьитэ

Ыйдар бу ѳйдѳбүллэрин ис хоһооно Ый Үрдүк Ѳйүн суолтатыттан үѳскээбитин кѳрдүбүт. Ый Үрдүк Ѳйүн суолтата уонна үѳрэх эйгэтин иһинэн таҥыллыбыт ый ис хоһооно бэйэ-бэйэлэрин кытта силбэһэн-ситимнэһэн, тус бэйэни айар-тутар күүс буола олох тыыннанан, биһиги үѳрүүбүтүгэр, тус бэйэ сайдарыгар туһаайыылаах үѳрэх эйгэтин киһититэр ѳй-санаа тиһиллэн таҕыста.Киһини киһититии буолбакка, үѳрэх тэриллэр эйгэтин киһилии тыыннаан киһититиитэ буолан, оҕону (киһини) тус бэйэтигэр туһаайан эргилиннэрэн, бэйэтин үѳрэтэр предмет оҥостон, тус бэйэтин сайдыытын хааччыйарыгар кыах биэриибуолла.Бу бэйэбит норуоппут үйэлэргэ муспут ѳйүн-санаатын баайа кэлимник, хорутуулаахтык, дириҥник үѳрэнэр тиһик буолан, оскуола үѳрэҕэр киирэ илик диэтэххэ, алҕас буолбата буолуо. «Саха Үѳрэҕэ» диэн ааттанан аан маҥнай «Айыы Кыһата» оскуолаҕа 2006-2007 үѳрэх дьылыгар киирэн, маҥнайгы холонуу буолбута. Тѳрүт култуура предметин иһинэн биирдиилээн туһаныы баар. Ол гынан баран, ити оскуола үѳрэҕин тус оҕоҕо (киһиэхэ) туһаайан салайар ситим ѳй-санаа таһымыгар тахса илик.

Оскуола олоҕор киллэрэ сатыыр үѳрэхпит – «Ийэ ѳй-санаа ситимэ», биһиги сабаҕалааһыммытынан, саханы бэйэтин тыыннаах ордорон, баччаҕа диэри аҕалбыт дьиҥ чахчы бэйэтин үѳрэҕэ – Саха Үѳрэҕэ. Саха Үѳрэҕин (сүрүн ньымата) бэйэни күрүѳлэнии – кут-сүр чѳл буолуутун тѳрүтэ. Омук омук буолар туспа тыына – тус киһиэхэ туһаайыылаах, тус киһи сэһэннээх, «ааспыттаах омук – инникилээх» дииллэрин курдук. Тугу талан ылбыппыт – ол биһиги кэскилбит.

***Быһаарыы*.**

*Бу тэрийии холобура – куоракка «Айыы Кыһата оскуола» (2006-2014үө.с.) үөрэҕин эйгэтин тэрийбит уопута. Ол уопут түмүгүнэн «Саха үөрэҕэ – оскуолаҕа» диэн кинигэ суруллубута. Л.А.Афанасьев – Тэрис үөрэҕэр олоҕуран ыытыллыбыта. Тоһоҕолоон эттэххэ, «Саха үөрэҕэ – Ийэ ѳй-санаа ситимэ» бу ааттаммыт кинигэҕэ (В.Е.Степанова «Саха үөрэҕэ – оскуолаҕа»: Дьокуускай: Бичик.2012-160с.) төгүрүк сыл ыйдарын аата, суолтата Тэрис быһаарбыт ситиминэн аттарыллыбыта. Оттон үөрэх эйгэтин тэрийиигэ ыйдар сүрүн өйдөбүллэрэ, олор ис хоһоонноро, кинилэр сайдан иһэр хаамыылара, ол аата үөрэнээччи сайдан иһэр таһыма, ый үлэтин сүрүн дьаһаллара – ол барыта биһиги, үөрэҕи тэрийээччилэр, хайдах өйдөөн тутан «аахпыппытынан» торумнаммыта. Бу биһиги бэйэбит омукпут үөрэҕин үөрэх эйгэтигэр киллэриигэ бастакы холонуубут, онон алҕас тахсыбыт буоллаҕына, ааҕааччы, эн бэйэҥ көннөрөн ааҕаргар көрдөһөбүт.*

*2016-17 үөрэх сылларыгар А.И.Кривошапкин-Айыҥа «көрүүтүн» кытта билсэн баран, бэйэбит эмиэ оскуола эйгэтин иһинэн «ааҕан» көрдүбүт (Көр:* В.Е.Степанова *«Сэргэлээх оскуолата: бэйэни күрүөлэнии».* Дьокуускай: Бичик.2017-176с.). *Тоҕо оннук гынныбыт? Айыҥа уурунуу (руна, Айыы Сиэн тылбааһа) сурук кистэлэҥнэрин арыйан, ол онно тирэҕирэн ыйдар айыыларын аатын атыннык аахпыт (А.И.Кривошапкин.-Наследие предков,-Якутск, ОФСЕТ-2008,-304 с Агенство CIPHР Саха).*

*Бу биһиги тутуспут ааптардарбыт урут оҥоһуллубут барыллаан ырытыылара билигин даҕаны уларыйа-тэлэрийэ тураллар. Саха үөрэҕэ – «Ийэ өй-санаа ситимэ» – ити барыллаан ырытыылар оннуларын буллахтарына, ити оскуолаҕа киирэр «Саха үөрэҕэ – бэйэни күрүөлэнии» эмиэ тус тирэхтээх буолара саарбахтаммат.*

**2.2. Тус Бэйэни сайыннарыы. Күрүөлэнии**

Ханнык баҕарар оҕо туох эрэ уратылаах, туох эрэ анал төлкөлөөх төрүүр. Ол уратыта сүттэҕинэ, олоххо аналын кыайан булбакка,үйэтин тухары дьол диэни билбэккэ олоруон сөп. Оҕо инники дьылҕата, кини туох-ханнык киһи буолара, олоҕун суолун булуута төрөппүттэриттэн, учууталларыттан тутулуктаах. Оттон билигин, олох-дьаһах саҥалыы сайдар кэмигэр, үөрэхтээһин соруга, ис хоһооно уонна ону олоххо киллэрэр суола (усулуобуйата) төрдүттэн уларыйдаҕына эрэ*,* оҕо уйан уйулҕатын, айылҕаттан уратытын харыстаан сайыннарар, олоххо дьолун буларыгар көмөлөһөр суол аһыллыа этэ.

**Уларыйыы сүрүн туһаайыыта – ханнык баҕарар омук оҕото бэйэтин омугун үөрэҕин «иһигэр» өйүн-санаатын бэйэтэ сайыннаран, Таптал, Махтал, Эрэл санаа кынаттаах көҥүл саха киһитэ буола үүнүүтэ**. Оччотугар аҥар өттүттэн дьайар-такайар үөрэхтээһин буолбакка, бэйэни бэйэ сайыннарар **саҥа тосхол** бу курдук буолуон сөп:

1. Оҕо уйулҕата сайдар сокуоннарын кэспэккэ тутуһуу;

2. Хас биирдии оҕо тус бэйэтин уратытын симэлиппэккэ харыстааһын, арчылааһын;

3. Аҥардас харыстыыр, араҥаччылыыр эрэ буолбакка, оҕо бэйэтин тус .уратытын иһийэн иһиллэнэн булунарыгар көмөлөһүү уонна ону бүөбэйдээн сайыннарыы;

4. Оҕо олох хайдах хааман иһэриттэн көрөн, бэйэтин дьылҕатын оҥостунар, дьон-сэргэ ортотугар холкутук сананан олорор-үлэлиир, атыннык эттэххэ, олоҕун суолун бэйэтэ тыырынар кыахтанарыгар, ол эбэтэр Таптал, Махтал, Эрэлсанааны олохсутунарыгар, тирэх буолуу.

Бу тосхолунан оҕо кыра эрдэҕиттэн бэйэтин тус ураты­тын булунан, дьоҕурун билинэн ырытына, кэтэнэ, булуна, билинэ сайдыы саҥаттан-саҥа үктэлигэр дабайан иһэр. Бу сайдыы бэйэ-бэйэтигэр дьайсар тэҥ суолталаах икки суолунан олоххо киириэн сөп: бастакытынан, оҕо төрөөбүт норуотун эйгэтин, кини уйулҕатын, кутун-сүрүн бэйэтин этигэр-хааныгар иҥэринэн үүнүүтэ; иккиһинэн, киһи аймах бүттүүнүн культуратын кытта алтыһан, бэйэтин төрөөбүт айылгытын билинэ улаатыыта. Икки культура алтыһыыта оҕо бэйэтин уратытын булунан, бэйэтин сайдыы суолугар киллэрэн, олоҕун тутуутугар төрүт эйгэ буолар. Бу эйгэҕэ оҕо дьиҥ өйдөөх, тус өйдөбүллээх, толкуйдаах буола улаатан, кини тус олоҕун дьоло бэйэтиттэн эрэ тутулуктааҕын өйдүүр дириҥ, киэҥ көрүүлээх көҥүл киһи буола улаатар.

Маннык соругу туруоран улэлиир буоллахпытына, үөрэхтээһин нуорматыгар (стандарт образования) сыһыан эмиэ уларыйыан наада курдук. Үөрэхтээһин нуорматыгар үөрэх предметтэрин ирдэбиллэрэ: билии, сатабыл, үөрүйэх бүгүҥҥү өйдөбүлэ уларыйбакка турар. Ити өйдөбүл баһыйарын тухары оҕо үрүҥ хараҕын өрө көрбөтүгэр тиийэр, тоҕо диэтэххэ, оҕону киһи быһыытынан кини кутун-сүрүн предметтэр, олор ирдэбиллэрэ күлүктээн кэбиһэр. Бу ирдэбил билигин даҕаны, хомойуох иһин, уларыйбат туруктаах! Күлүктэн тэйэр туһугар үөрэхтээһин буолбакка, бэйэни бэйэ үөрэтэр**, бэйэни бэйэ сайыннарар үөрэҕэ** уонна ол барыла наада курдук. Ол ис хоһооно, биһиги саныахпытыгар, биир курдук, омук сомоҕолоһуута, омук бэйэтин көмүскэниитэ, бэйэтин үйэтитиитэ, бэйэтин туругурдуута; иккис курдук, аан дойду омуктарын ортолоругар бэйэтин тэҥҥэ, эрэллээхтик, күүстээхтик сананыыта буолар. Омук күүһэ ыччатыгар сытар. Оттон ыччат сайдар суола: бастатан туран – чэбдик үөскүүр-төрүүр эйгэтэ; иккиһинэн, үүнэр ыччаты, уйулђатын харыстаан, араңаччылаан, уратытын булан сайыннарыы, үсүһүнэн, бэйэтин бэйэтэ кэхтибэт сайдыы суолугар киллэрэр кыађа, ол эбэтэр тулалыыр эйгэни кытта дьүөрэлэһиитэ. Онуоха **оскуола оҕо тыыннанара, төрөппүт оскуола диэки хайыһара, оттон учуутал сүрэҕин-быарын сылааһа, өйүн-санаатын мындыра, сатабыла эрэйиллэр. Өйүнэн эрэ өйдөөн үлэлээн ити чыпчаалга тиийбэппитин бары кытаанахтык өйдүөх кэриҥнээхпит!**

Ийэ өй-санаа ситимигэр, а.э. бэйэ сайдыытьн тиһигэр, киирэр буоллахха, оҕону предметтэринэн хайыта тарпакка, хайдах киһи буола улаата, ситэ-хото иһэрин кэтээн, киһи быһыытынан көрүү наада. Бэйэ сайдыыта диэн тугуй диэтэххэ, биһиги санаабытыгар, оҕо бэйэтин кутун куоттарбакка, сүрүн сүтэрбэккэ, окко түспүт оҥоһуутун, сиргэ түспүт сэрэбиэйин булуута уонна сайыннарыыта буолар. Ол аата - оҕо оскуолаҕа программа, предмет ирдэбилинэн бэйэтин кыаҕын тургутуна-билинэ үөрүү эрэ аргыстаах үөрэнэрэ. Бу билии сыһыаныттан ураты, атын, ис хоһооно - киһиэхэ киһилии сыһыан. Өссө ыга тардан эттэххэ, **бэйэтин олохтон үөрэтэр үөрэнээччи таһымыгар таһааран, ситиһиилээх киһи буола** үүнүүтэ. Бэйэ кутун-сүрүн булунуу, атыннык эттэххэ, оҕо бэйэтин сайдыыта түөрт тэҥ суолталаах төрүккэ олоҕурар:

1. Бэйэ кутун-сүрүн булуу, сайыннарыы, ол эбэтэр «Мин» концепцияны үөскэтии-сайыннарыы;

2. Атын оҕону өйдүүргэ үөрэнии эбэтэр дьон-сэргэ ортотугар олорорго бэйэни сиэр-майгы өттүнэн ииттинии-сайыннарыы;

3. Киһи уонна айылҕа быстыспат сибээстээҕин билинэн бэйэни төрөөбүт төрүт өй-санаа эйгэтигэр киллэрии;

4. «Мин» уонна Аан дойду культурата. Оҕо киһи, омук быһыытынан ииттиниитэ. Онуоха оҕођо, дьон ортотугар олорорун быһыытынан, бэйэтин омугун культурата, бииргэ олорор омугун культурата, аан дойду омугун культурата чэлгийэр күөх кырыс буолар.

Бэйэ үөрэҕириитин-сайдыытын тиһигэр киирэр наадаттан бэйэни сайыннарыыны бу түөрт төрүккэ олоҕуран тэрийиэххэ сөп.

**I төрүт.** «Мин - тус бэйэм” өйдөбүлү үөскэтии - сайыннарыы.

Бу өйдөбүл оскуола маҥнайгы сүһүөҕүн бүтэрэр оҕо киһи быһыытынан киһи киһитэ дэтэр кэскилин төрүтэ буолар суолталаах түөрт улахан өйдөбүлтэн үөскүүр:

1. «Мин» — киһибин:

- Мин хамсыыр-харамайтан атыным — киһибин. Ол аата, Сир олохтооҕобун;

- Мин, киһи буоламмын, ханнык да хара дьаллыкка ылларбаппын;

- Мин, киһи буоламмын, чэбдик, ыраас олох туһугар турунабын;

- Мин, киһи буоламмын, бэйэм доруобуйабын харыстыыбын, көмүскүүбүн, бөҕөргөтөбүн. Бэйэм доруобуйам туһугар бэйэм эппиэттиибин. Ол мин эбээһинэһим;

- Мин, киһи буоламмын, бырааптаахпын уонна эбээһинэстээхпин. Ону ырыҥалаан өйдүүрүм - мин олоҕу киһилии олорор мэктиэм.

Оҕоҕо ити курдук өй-санаа кыра эрдэҕиттэн үөскүөн сөп. Оччоҕо оҕо киһи аатын түһэрэр, сүтэрэр дьаллыкка хаптарбат, көлүөнэни салгыыр, сырдыкка-кэрэҕэ тардыһар өркөн өйдөөх-санаалаах буолар. Ол кини бэйэтин көмүскэнэр биир күүһэ буолуоҕа диэн сабаҕалыыбыт.

2. «Мин» — мин ... («Я» — индивид):

- Мин көрүңүм, дьүһүнүм-бодом атын. Ол мин бэйэм баайым, мин бэйэм кэрэм;

- Мин аатым атын. Ол мин Таптал, Махтал, Эрэл санаам. Ити мин ааспыт, билиҥҥи, кэлэр

кэмим кэскилэ;

- Мин баҕам, өйүм-санаам, быһыым-майгым атын оҕолортон ураты. Ол мин уратым;

- Мин бэйэм туспа ураты дьоҕурдаахпын. Ону сайыннарыы — мин соругум, мин эбээhинэhим.

Айылҕа киһини араастык айар. Оҕо кыра эрдэҕинэ бэйэтин дьүһүнүттэн, быһыытыттан-таһаатыттан кыбыстыбакка, куһаҕан кусчаан курдук санаммакка, атын оҕолор ортолоругар киэңник, холкутук сылдьарыгар бэйэтин көмүскэнэр күүстээх санааны үөскэтэр. Ити биирэ. Иккиһэ, оҕо кыра эрдэҕиттэн атын оҕолорго маарыннаабатын: бэйэтэ туспалаађын, уратылааҕын, бэйэтэ Таптал, Махтал, Эрэл санаалааҕын - өйдүүрэ, билинэрэ кини бэйэтин сайдыы суолугар киллэрэригэр бөҕөхтүк сананар күүһэ буолар дии саныыбыт.

3. «Мин» — үөрэнээччибин (ситиһиилээх киһи буоларга үөрэнэбин):

- Мин үөрэнэбин, ол аата, бэйэбин үөрэнэргэ үөрэтэбин, сайыннарабын. Ол мин сүрүн дьарыгым, сүрүн эбээһинэһим. Бэйэм билиим иһин бэйэм эппиэттиибин;

- Мин бэйэм дьарыкпын сатаан тэринэбин (сорук туруорунабын, онтубун былааннаан толоробун, ырытан-ырыңалаан сыаналыыбын, бэйэбэр сыанабыл биэрэбин). Дьарыкпын хайдах тэринэрбин бэйэм быһаарабын. Ол мин быраабым;

- Мин атын оҕолору кытта сатаан бодоруһабын, бодоруһарга үөрэнэбин. Ол мин эбээһинэһим.

Оҕо бэйэтин тэҥ саастаахтартарын кытта киһи буоларга буһар-хатар. Үөрэнээччи быһыытынан төрөөбүт тыл, математика уонна онтон да атын дьарыктарга бэйэтин өйүн-санаатын, майгытын-сигилитин, тылын-өһүн эрчийэр-сайыннарар. Үөрэтиллэр предметтэр аналлара итиннэ сытар. Оттон билии, сатабыл, үөрүйэх оҕону сайдыы суолугар киириигэ эрчийэр, тириэрдэр средство (ньыма, тирэх) эрэ быһыытынан көрүллэр. Онон үөрэтиллэр предметтэр оҕоҕо бэйэтигэр туһаайыылаах, оҕо сайдыы суолугар киирэригэр, бэйэтин сыаналанарыгар өй-санаа угар күүс-көмө буолуох кэриҥнээхтэр. Оччотугар атын саҥалыы көрүүлээх, атын педагогическай культуралаах учуутал наада буолан тахсар.

1. **«Мин» - омукпунан сахабын:**

- Мин ийэм, аҕам - сахалар… Кинилэр дьарыктара…

- Мин өбүгэлэрим - сахалар… Кинилэр дьарыктара…

- Мин уолбун (кыыспын). Мин аҕа, ийэ буоларга бэлэмнэнэбин. Мин аналым - хаан-уруу

аймахпын тэнитэн барҕардыы, кинилэргэ Таптал, Махтал, Эрэл санааны этии;

- Мин норуотум - саха ... Кини бэйэтэ ураты баай төрүт культуралаах, туспа тыллаах, олохтоох-дьаһахтаах, сиэрдээх-майгылаах, үгэстээх;

- Мин төрөөбүт алааһым (сирим) ...

- Мин төрөөбүт дойдум ...

Оҕо чугас хаан уруутун, аймах-билэ дьонун билэр-көрөр буоллаҕына, бэйэтин киһи

быһыытынан көмүскэллээхтик, эрэллээхтик сананар, омугунан киэн туттар, норуотун историятын, олоҕун-дьаһаҕын, культуратын билэргэ кыһаллар. Онуоха сөптөөх усулуобуйа тэриллэрэ эрэйиллэр.

Бэйэтин билиммэт, билбэт киһи хаһан да атын киһини өйдөөбөт. Бэйэтин билиммэт киһи хаһан да бэйэтин омугун билбэт, ол аата, атын омугу өйдөөбөт. Бэйэтин билинэр киһи бэйэтэ хомойорун атын киһиэхэ оҥорбот. Бэйэтин омугун билинэр, омук быһыытынан сананар киһи атын омукка сиэрдээхтик сыһыаннаһар. Онон бэйэни билии, өйдөөһүн - бэйэҕэ сыһыан үөскээһинэ, ол бэйэни сайыннарыы биир сүрүн төрүтэ буолар диэн өйдүүбүт.

**II төрүт**. «Мин» уонна атын «Мин».

Бу төрүт соруга — оҕо атын киһини өйдүүргэ үөрэниитэ уонна атын киһиэхэ «суол» хаалларыыта. Күн сиригэр кини соҕотох буолбатах, кинини кытта сэргэ эмиэ кини курдук оҕолор (дьон-сэргэ) олороллор. Онон бииргэ олорор уонна бэйэни «салгыыр» туһугар бэйэтин майгытын-сигилитин билиэхтээх, билиниэхтээх, атын ођону өйдүөхтээх, ылыныахтаах. Бу эмиэ маҥнайгы төрүт курдук түөрт сүрүн өйдөбүлү хабар*.* Ис хоһооно атын киһини өй­дүүргэ уонна бэйэ «Мин» мөссүөнэ атын киһиэхэ уонна кэлэр көлүөнэҕэ салҕанар туһаайыылааҕын билэргэ аналлаах.

1. «Мин» уонна атын «Мин» эбэтэр «кини»:

- Атын «Мин» эмиэ мин курдук киһи. Ол аата, эмиэ Сир олохтооҕо.

- Кини киһи буолан, эмиэ мин курдук хара дьаллыкка ылларбат күүстээх санаалаах.

- Кини киһи буолан, эмиэ мин курдук кэрэ кэскиллээх, сырдык ыралаах.

- Кини киһи буолан, эмиэ мин курдук бэйэтин доруобуйатын харыстыыр, көмүскүүр, бөҕөргөтөр. Ол кини бэйэтин эбээһинэһэ.

- Кини киһи буолан, эмиэ мин курдук бырааптаах уонна эбээһинэстээх. Мин ону өйдүүргэ кыһаллабын уонна мэһэйдэспэт буола сатыыбын.

2. Атын «Мин» - эмиэ мин курдук «Мин» (индивид):

- Кини бэйэтэ туспа дьүһүннээх-бодолоох, быһыылаах-таһаалаах. Ол кини баайа, кэрэтэ.

- Кини бэйэтэ туспа ааттаах. Ол кини Таптал, Махтал, Эрэлсанаата. Ити кини ааспыт, билиҥҥи, кэлэр кэмин кэскилэ.

- Кини бэйэтэ туспа ураты дьоҕурдаах. Бэйэтин ураты дьоҕурун сайыннарар соруктаах. Ол

кини эбээһинэһэ. Ону мин хайгыы, биһирии көрөбүн.

3. Атын «Мин» эмиэ мин курдук үөрэнээччи (ситиһиилээх киһи буоларга үөрэнэр).

- Кини эмиэ үөрэнэр, ол аата, кини бэйэтин үөрэнэргэ үөрэтэр, сайыннарар. Ол кини сүрүн дьарыга, сүрүн эбээһинэһэ. Кини мин курдук бэйэтин билиитин иһин бэйэтэ эппиэттиир.

- Кини эмиэ мин курдук бэйэтин дьарыгын бэйэтэ сатаан тэринэр. Дьарыгын хайдах

тэринэрин бэйэтэ быһаарар. Ол кини бырааба. Ону мин убаастыах кэриҥнээхпин.

- Кини эмиэ мин курдук атын оҕолору кытта сатаан бодоруһар, бодоруһарга үөрэнэр. Ол кини эбээһинэһэ.

4. Атын «Мин» омугунан эбээн, юкагир,..:

- Кини эмиэ мин курдук ийэлээх, аҕалаах. Кинилэр эбээннэр, юкагирдар...;

*-* Кини эмиэ мин курдук өбүгэлэрдээх ... Кинилэр эбээннэр, юкагирдар ... Дьарыктара...;

- Кини эмиэ мин курдук ... омук оҕото;

- Кини уол (кыыс). Кини эмиэ мин курдук аҕа (ийэ) буоларга бэлэмнэнэр. Кини анала эмиэ миэнин курдук — хаан-уруу аймаҕын тэнитэн барҕардыы. Онон мин кини Таптал, Махтал, Эрэл санаатын ытыктыах кэриҥнээхпин;

- Кини норуота бэйэтэ туспа тыллаах-өстөөх, олохтоох-дьаһахтаах, сиэрдээх майгылаах, үгэстэрдээх. Ону мин билинэбин, ытыктыыбын. Кини эмиэ мин курдук төрөөбүт сирдээх;

- Кини төрөөбүт сирэ ... Кини эмиэ мин курдук төрөөбөт дойдулаах;

- Кини төрөөбүт дойдута...

Бу төрүккэ оҕо биһиги бары арааспыт, үүт-үкчү оҕо (киһи) суох, хас биирдии оҕо айылҕа хатыламмат баайа*,* ол иһин биһиги бары бэйэ-бэйэбититтэн туох эрэ уратылаахпыт, туспалаахпыт. Ону өйдүүргэ үөрэниим - ол бэйэбин сайыннарар «суолум» диэн өйдөбүлү ылар. Атын оҕону бэйэ көрүүтүнэн уларытан, бэйэ курдук оҥоро сатыыр сатамматын өйдүүр өйгө-санааҕа киирэр. Кини хас биирдии оҕону айылҕаттан хайдах айдарыллыбытынан ураты майгытын-сигилитин, өйүн-санаатын өйдүүргэ бэлэмнэнэн, бэйэтигэр үөрэнии-сайдыы соругун туруорара сэрэйиллэр. Бу атын киһиэхэ сыһыан төрдө.

**III төрүт.** «Мин» уонна айылҕа.

Бу төрүт соруга — мин айылҕа оҕотобун, айылҕа эмиэ мин курдук тыынар-тыыннаах, онон мин киниэхэ бэйэбэр курдук Таптал, Махтал, Эрэл санаанан харыстыахтаахпын, ытыктыахтаахпын диэн өйү-санааны иҥэрии.

Бу түөрт өйдөбүлтэн турар:

- Мин айылҕа оҕотобун. Айылҕаҕа туох барыта дьүөрэлээх. Айылҕа айыллыбытын кэһэн,

кинини баһылыыр санаам суох, кинилиин өйдөһөн олорорго бэлэммин;

- Айылҕаҕа буортуну оҥордохпуна, ол миэхэ бэйэбэр дьайар;

- Киһи-аймах олоҕо айылҕаны кытта быстыспат ситимнээх;

- Бары тыынар тыыннаах төрдө-силиһэ - айылҕа, онон айылҕаны алдьатыы бу бэйэ олоҕун сарбыйыы.

Айылҕа — уустук көстүү (макрокосм). Киһи эмиэ айылҕа курдук уустук көстүү, атына диэн кини кыра (микрокосм). Онон кинилэр бэйэ-бэйэлэригэр сибээстээх ситиминэн сайдаллар. Ити бэйэ омугун төрүт өйө-санаата оҕоҕо этигэр-хааныгар иҥэн сылдьар өйдөбүл. Бу айылҕаҕа сыһыан төрдө.

**IV төрүт**. «Мин» уонна Аан дойду культурата:

- Мин культураны иҥэринээччи буолабын, ол мин норуоппар Тапталым, Махталым, Эрэлим (Я - благодар­ный потребитель);

- Мин культураны иҥэринээччи эрэ буолбатахпын, мин эрэллээх көмүскээччи уонна араҥаччылааччы буолабын (Я - надежный хранитель);

- Мин культураны иҥэринээччи уонна харыстааччы эрэ буолбатахпын, мин айааччы, сайыннарааччы, барҕардааччы буолабын (Я - творец мировой культуры);

Бу төрүт сүрүн соруга - оҕо бэйэтин омук быһыытынан эрэллээхтик сананыыта, бэйэтин омугун культуратын этигэр-хааныгар, өйүгэр-санаатыгар, майгытыгар-сигилитигэр иҥэриниитэ. Ити биирэ. Иккиһэ, элбэх омук ортотугар күүс өттүнэн өттөйбөккө, эйэ-дэмнээхтик олоруу. Үсүһэ, атын омук культуратын убаастаан сыһыаннаһан, олоҕу хамсатааччы, бэйэтин кэмин кэрэһилээччи быһыыты­нан улаатыыта.

Оҕо Аан дойду эйгэтигэр соҕотох олорбот. Киниэхэ атын «чугас» уонна «ыраах» омуктар өйдөрө-санаалара араастаан сабыдыаллыыр, дьайар. Күннэтэ араас хабааннаах ыйытыы оҕо өйүн-санаатын «кэйиэлиир». Онно сөптөөх хоруйу биэрии - кини киһи, омук сиэрин сүтэрбэккэ, бигэтик сананар кыаҕа ол эбэтэр Аан дойду эйгэтигэр сөптөөхтүк олоруу сыһыана.

Оҕоҕо культура баайын анардас туттааччы-иҥэринээччи эрэ быһыытынан өйүн-санаатын иитэн, киһи, омук өйдөбүлүн биэрии тутах буолуон сөп. Ол иһин кини бэйэтигэр махталлаах көмүс­кээччи уонна айааччы санаатын иҥэринэн сайдыыта инники олоҕун кэрэһитэ буолуо дии саныыбыт.

Бу курдук оҕо киһи быһыытынан ситиитин-хотуутун өрө тутуубут биһиги омукпут омук быһыытынан сүтэн-симэлийэн хаалыытын тохтотор уонна ону ааһан, салгыы сайыннарар мэктиэтэ буолуоҕар саарбахтаабаппыт.

Саха киһитэ былыр-былыргыттан этэрин курдук, маннык «силистэнэн-мутуктанан» «киһи-хара» буолуу, эбэтэр чуолкайдаан эттэххэ, «киһи киһитэ» дэтии - биһиги ыччаппыт-оҕобут олоҕун олорор сүрүн өйдөбүллэрэ буолуон сөп. Омук быһыытынан сүппэккэ-симилийбэккэ чэчирии сайдар суолбут буоларыгар эрэнэбит.

Билигин ханнык баҕарар омук тас эйгэ сайдыытын киэлитигэр сөп түбэһэр, бэйэтин харыстанар-көмүскэнэр олох-дьаһах ньыматын көрдөнөр кэмэ. Оттон биһиги омукпут оннук ньыматынан, биһиги саныахпытыгар, былыр-былыргыттан илдьэ кэлбит кини үөтүүлээх өйө-санаата, чопчулаан эттэххэ, «Ийэ өй-санаа ситимэ» буолуон сөп. Бу ситимҥэ, бүгүн биһиги өйдүүрдүбүнэн, икки ньыма кистэнэн сытар. Биир курдук – «Ѳй-санаа» уонна «Дьарык» ньымата (новая онтопрактика), иккис курдук – бэйэҕэ эргиллэн, бэйэ ис дьиҥин, ис чиҥин күрүөлэнии (онтопсихология). Маҥнайгы ньыма туһунан инники ыстатыйаҕа этиллибитэ. Билигин бу ыстатыйаҕа иккис ньыма туһунан быһаарарга холонобут.

**Күрүөлэнии.**

Саха өйдөбүлүгэр хас биирдии киһи бэйэтин күрүөтүн бэйэтэ тутар.

«Күрүѳ-күрүѳлэнии» – биһиги саныахпытыгар, оҕо (киһи, омук) бэйэтин ис дьиҥинэн олоруута, «Мин – тус бэйэм» ѳйдѳбүлүн бэйэтэ киһи/омук быһыытынан хайдах ылынан олоҕун тэриниитэ. Ис дьиҥин тутан олоруута – күрүѳлэнии, о.э. күрүѳлэнии – олох олоруу ньымата: кини кэҥиир-кыарыыр, аһыллар-сабыллар аналлаах.

Күрүѳ харыстыыр, тутар, сайыннарар «үлэлээх». Оттон кини тугу харыстыырый диэтэххэ, кини харыстыыра – оҕо (киһи) кута - сүрэ, ол эбэтэр кут - сүр бѳҕѳх туруктаах буолуута. Аны кут - сүр бѳҕѳх туруктаах буолуута туохтан тутулуктааҕый?

Оҕо үѳскүүрүгэр ийэттэн-аҕаттан (ѳбүгэ саҕаттан тиһиллэн кэлбит ѳй-санаа түмүгэ) тѳһѳ «улахан» - «кыра» таптал иэйиитин ылбытыттан. Таптал толору буолуута – оҕо кутун куоттарбат, сүрүн сүтэрбэт туоната эбэтэр тѳлкѳтѳ олоҕурар, туругурар - сайдар «түһүлгэтэ». Оччотугар «ис дьиҥ» диэн ѳйдѳбүл ис хоһооно (тѳрдѳ), биһиги сабаҕалаан кѳрдѳхпүтүнэ, – оҕо үѳскүүрүгэр дьиҥ тѳрүтүн – таптал иэйиитин – тутан ылбыта. Таптал иэйиилээх (ис хоһоонноох) оҕо кута - сүрэ бѳҕѳх, этэ - сиинэ доруобай, чѳл - чэгиэн, ѳйѳ-санаата тобуллаҕас, аһаҕас сыһыаннаах буолан, эйгэҕэ киирэр - тахсар сатабыла сѳптѳѳх. Ис Дьиҥнээх – ол аата толору Тапталлаах төрөөбүт оҕо. Таптал толору бэриллибит оҕото ис кѳҥүллээх. Оттон «Ис Дьиҥ» уонна «Ис Кѳҥүл» холбоон «Ис Чиҥи» үѳскэтэллэр дии саныыбыт. Ис Чиҥнээх киһи – дьоһуннаах киһи.

Киһи бэйэтин кытта бэйэтэ «сүбэнэн» сѳбүлэһэн олох олоруута, онтопсихология үѳрэҕэр олоҕуран эттэххэ, «тѳрүт сиэмэ» (таптал) киниэхэ хайдах иҥнибититтэн - иҥмититтэн тутулуктаах диэхпитин сѳп. Ис Дьиҥ, Ис Кѳҥүл, Ис Чиҥ хайдах туруктааҕын биһиги саамай чугас доҕорбут – биһиги эппит - сииммит – кэпсиир. Туох эрэ кэһиллибитин, «аһары» барбытын туһунан киһиэхэ этэ - сиинэ этэр. Дьэ оччоҕо ол кэһиллии тугун - ханныгын билэн, «суһал көмө» оҥоһуллара эрэйиллэр. Оҕо буоллаҕына ийэтэ - аҕата, улахан киһи буоллаҕына бэйэтигэр бэйэтэ көмөлөһөрө ирдэнэр. Көмө ис хоһооно өйү - санааны ыраастанан, күрүөнү саҥардан биэрэн, бэйэҕэ «Таптал» иэйиитин «тѳнүннэрэн», чѳллѳнѳн, бэйэ «Мин – тус бэйэм» ѳйдѳбүлэ туруктаах буолуутун хааччыйар.

Оскуола олоҕор күрүөнү тутуу - сайыннарыы үөрэх эйгэтин хайдах тэрийэртэн тутулуктаах дии саныыбыт. Аҥардас билии хайысхалаах эйгэ оҕо кутун-сүрүн өссө эбии кэбирэтиэн сөп, оттон «Ѳй-санаа» уонна «Дьарык» эйгэлээх үөрэх тус бэйэни сайыннарар сэһэннээх. Араас үөрэтэр түгэннэр оҕо тус бэйэтин үөрэтэр предмет оҥосторугар үѳрэх тэрилэ (средствота) эрэ буоланнар, «Ѳй-санаа» эйгэтин тэрийэллэр. Оҕо бөлөх (кылаас) куолаан өйүн-санаатын иһигэр киирэн, ону кытта алтыһан, бэйэтин өйүн-санаатын тутар, бэйэтин өйдөбүлүн кытта үлэлээн, тус бэйэтигэр туох эрэ өйдөбүлү-санааны иҥэринэн, күрүөтүн чөллүүр, бөҕөргөтөр, кэҥэтэр, сайыннарар кыахтанар. **Оҕо бэйэтин үөрэтэр предмет оҥосторугар куолаан өй-санаа – сүрүн сайыннарар күүс. Бу күүһү сөпкө туһаныы ирдэнэр.** Онуоха учуутал «Ѳй-санаа» уонна «Дьарык» эйгэтин тэрийэр сатабыла, кыаҕа улахан оруоллаах.

Бу ньыманы баһылаабыт учуутал уруогу буолбакка, «Ѳй-санаа» эйгэтин сөпкө аттарар, алтыһыыны таба тэрийэр, хас биирдии оҕо тутан ылбыт көрүүтүн сөпкө ырытан-ыраҥалаан, көрүү төрдүн-төбөтүн тутан ыларыгар оҕону сирдиир, кыаҕын үрдэтэр.

**Бэйэтин үѳрэтэр үѳрэнээччи буолан, ѳйүн-санаатын тутуута кылаастарынан бу курдук «тиһиллэн» тахсар кэлэр:**

|  |  |  |  |
| --- | --- | --- | --- |
| **«Ѳй-санаа» уонна «Дьарык» эйгэтигэр киирии таһыма** | **Бэйэтин үѳрэтэр ситиһиилээх үѳрэнээччи «хаачыстыбата»** | | |
| **Ис дьиҥи, ис чиҥи «тутуу» «суолун» үктэллэрэ, киэптэрэ** | **Эйгэҕэ «Мин – Тус бэйэм» сыһыан үѳскээһинэ** | **Үѳрэх эйгэтигэр оҕо/киһи быһыытынан сайдыыта** |
| **1 кылаас. Бэйэ санаатын тутуу** | ***«Мин санаабар…»*** | **Тус бэйэтин дьарыгын сыаналаныан уонна сыаналыырга бэйэтэ кыттыһыан баҕарар** | **Оҕо бэйэтигэр уонна тулалыыр эйгэҕэ саҥа сыһыана үѳскүүр** |
| **2 кылаас. Бэйэ санаатын арааран ѳйдѳѳһүн** | ***«Мин санаабар... тоҕо диэтэххэ…»*** | **Бэйэтин сыаналыыр сатабылга дьулуһар** | **«Ситиһии» ѳйдѳбүлэ дьарыкка улахан суолтаны ылар** |
| **3 кылаас. Бэйэ быһаарыылаах ѳйдѳбүлгэ тахсар** | ***«Мин сөбүлэһэбин (сѳбүлэспэппин),тоҕо диэтэххэ, маннык…»*** | **Дьарыгын бэйэтэ хайдах тэриммитэ ситиһиини кытта сибээстээҕин ѳйдүүр** | **Дьоҥҥо сыһыаҥҥа «өйдөөн-төйдөөн» көрүү баһылыыр** |
| **4 кылаас. Бэйэ өйдөбүлүн арааран «тутуу»** | ***«Мин эйиигин кытта сѳбүлэспэппин, тоҕо диэтэххэ, маннык…»*** | **Бэйэтин дьарыга кини инникитин кытта сибээстээҕин ѳйдүүр** | **Бэйэни сыаналаныы бэйэни салайынарга тѳһүү таһымыгар тахсар** |
| **5 кылаас. Бэйэ өйдөбүлүн ис хоһоонугар олођуруу** | **“Мин көрдөхпүнэ...”** | **Бэйэтин дьарыгын өбүгэтин дьарыгын кытта ситимнээн көрүүтэ «үөскүүр»** | **Олоҕу салҕааччы өйө-санаата үөскээн, үчүгэйгэ-сырдыкка тардыһыыта күүһүрэр** |
| **6 кылаас. Бэйэ өйдөбүл сайдан иһэрин тутуһуута** | ***“ол иһин...”, “...оччођо...”*** | **Бэйэ дьарыгар эппиэтинэстээх буолуу өйө-санаата “уһуктар”** | **Тус бэйэни сайыннарар өй-санаа“кычыгылатар”** |
| **7 кылаас. Бэйэ атын суолу ииһи көрдөөһүнэ** | ***“Тођо, туохтан?.. “Тођо, туохха нааданый? ”*** | **Ситиһиилээх буолар өй-санаа үөскүүр** | **Эйгэҕэ бэйэни көмүскэнэр харысхал санаа уһуктар** |
| **8 кылаас. Бэйэ өйдөбүл төрүтүгэр тиийиитэ** | ***“Бу туһунан маннык этиллибит, оччођо...”*** | **Бэйэ дьоҕурун – айылҕа бэлэҕин – сайыннарыы утумнаах дьарыгы эрэйэрин өйдүүр** | **Олоххо бэйэ суолун-ииһин торумнаан көрүүтэ “саҕыллар”** |
| **9 кылаас. Бэйэ өйдөбүлүгэр эргиллии.** | ***“Истэн олорон санаатахпына...”*** | **“Мин” уонна “атын мин”көлүөнэ ыччат олоҕун-дьаһаҕын анааран көрүүтэ олохсуйар.** | **Эйгэҕэ тус бэйэ дьарыгын, олоҕун суолун быһаарыныы саҕаланар** |
| **10 кылаас. Бэйэни бөђөхтүк сананыы.** | ***“Толкуйдаан, анааран көрдөххө...”*** | **Талан ылбыт дьарыгар тус бэйэнии салайыы** | **Талан ылбыт дьарыгар ситиһиилээх буоларга дьулуһуу умсулҕана бэйэни салайар сүрүн күүс буола уһуктар.** |
| **11 кылаас. Бэйэни салайар кыах күүһүрүүтэ.** | ***“Мин тус бэйэм толкуйдаан, санаан көрдөхпүнэ”*** | **Ситиһиилээх буоларга тус бэйэни салайыы, салайыныы** | **Олохтон үөрэнэр үөрэнээччи киэбин “тутуу” – ис көҥүллээх буолуу** |

Бу кѳрүү оҕо кылаастан кылааска тахсан истэҕин аайы, сыллата оҕо сааһынан сайдыытын аттарыллыбыт үѳрэҕин сэһэнэ. **Бу сэһэн кэпсээнэ – оҕо кутун - сүрүн тѳрүтэ – ис дьиҥ – кэһиллибэт эйгэтин тэрийии, оскуолаҕа «кэһиилээх» кэлбит оҕо ис дьиҥин «абырахтаан», кутун - сүрүн бу курдук бѳҕѳргѳтѳн иһии дии саныыбыт.**

**Оччотугар кут-сүр бөҕөх туругун олохтуур күрүөлэнии ис хоһоонун түмэ тутан, түмүктээн эттэххэ, бу курдук:**

1. **Тус бэйэни билии уонна билинии;**
2. **Тус бэйэни ыраастаныы – чөллөннүү;**
3. **Тус бэйэни сайыннарыы – көрүөлэнии.**

**Бу бэйэбит дьарыктарбытын сыл аайы утумнаахтык кѳрѳн, ырытан, кэпсэтэн тутан ылбыт көрүүлэрбит. Бу маннык кэпсэтиилэр түмүктэринэн киһи бэйэтигэр эрэлэ, тугу эрэ тутан ылбытыттан эгди буолан, астынан, инникигэ дьулуура үрдээн иһэрэ харахха быраҕыллар. Дьарыгы «Уһуйаан» таһымыгар тэрийээччи учуутал ахсаана сыллата эбиллэн иһэрэ – биһиги улахан ситиһиибит! Хас биирдии уһуйааччы – учуутал бэйэтин тэтиминэн, кыаҕынан күрүѳтүн тутан уопсай күрүѳбүт бѳҕѳ-таҕа кѳрүҥнэн иһэр.**

«Саха Үѳрэҕэ» **кэлин** «Тус бэйэни күрүѳлэнии» **диэн ааттанан саҕаланыаҕыттан (2006 сылтан) бу бүгүҥҥү күҥҥэ (2017 сылга) диэри** кэпсиир сэһэнэ – киһи буолан сиргэ тѳрѳѳн, Таптал, Махтал, Эрэл санаанан ааспыт олоҕун салгыыр, бэйэтин олоҕун «тутар», кэлэр олоҕу кэрэһэлиир, айар-тутар кыаҕын үрдэтинэр тускута. **Омукпут кэскилин туһугар бука барыбыт ѳйбүт-санаабыт сайдан, дириҥээн Үктэл буолуохтун!**

**Тус бэйэни сайыннарыы бырагыраамата**

Киһи – түмэт (уопсастыба) сорҕото. Олоххо ханнык баҕарар киһи бэйэтин олоҕун тэринэр сатабыллаах буолуохтаах. Айылҕаттан бэриллибит айылгыбыт тардан ити курдук дьулуурдаах бу Орто Дойдуга кэллэхпит. Киһи анала биһиги өйдүүрбүтүнэн уонна сурукка-бичиккэ тиһиллибитинэн:

1. Дьиэ-кэргэн тэринэн Орто Дойду олоҕун оҥостуу (жить);

2. Тус Бэйэ дьолун Таптал тыынынан «тутуу» (любить);

3.Тус Бэйэ куолаһын, кыаҕын таһааран сайдыы суолун тутуһуу (раскрыть внутренний голос – потенциал);

4. Орто Дойдуга кэлэн, олоҕун суолун хаалларыы (оставить наследие)

Бу олох сэһэнэ олоххо киирэрэ ардыгар күчүмэҕэйдэри көрсөр. Ол төрдө-төбөтө, биһиги саныахпытыгар, киһи буолан олох сэһэнин төрдүн бэйэҕэ тутан ылан баран, иҥэриммэккэ таһынан олоруу эбэтэр Тус Бэйэ олоҕун Таптал тыынын туппакка олоруу буолуон сөп.

Бу кыһалҕаттан тахсар туһугар хас биирдии киһи Тус Бэйэтин кытта Дьарыкка киирэригэр «Тус Бэйэни сайыннарыы» бырагыраама ирдэнэр.

Таҥыллыбыт **бырагараама сүрүннүүр тосхоло – оҕону (киһини) «буруйдааҕы» көрдүүртэн тэйиттэн, бэйэтигэр эргилиннэрэн, бэйэни билии- билинии, чөллөнүү уонна сайыннарыы ис хоһоонноох.**

Бырагыраама соруга – оҕо(киһи) бэйэҕэ эргиллии сатабылын бэйэтигэр иҥэрэн «Мин – киһибин» туругун чөл таһымҥа тутарыгар хайысхалаах.

Бырагыраама үс түһүмэхтээх, тоҕустуу үктэллээх.

**I түһүмэх. Тус Бэйэни бэйэҕэ эргиллэн билии уонна билинии**. (9-18ч)

1 үктэл. «Киһи» диэн кимий?

2 үктэл. Киһи тоҕо бу Орто Дойдуга кэлэрий?

3 үктэл. «Таптал» диэн тугуй?

4 үктэл. «Чөл доруобуйа» (Үс Кут бөҕөх туруга) диэн тугуй?

5 үктэл. «Ыарыы – ыалдьыы» диэн тугуй?

6 үктэл. «Киҥ – киҥнэнии» диэн тугуй?

7 үктэл. Киһиэхэ тоҕо өй бэриллибит?

8 үктэл. «Идийээл» диэн тугуй?

9 үктэл. Хайдах киһини үчүгэй киһи диэн ааттыыбыт?

**II түһүмэх. Тус Бэйэни чөллөнүү. (**9-18ч)

1 үктэл. «Мин» кимминий?

2 үктэл. Таптал. Таптыырга хайдах үөрэнэбит?

3 үктэл. Чөл кут – үс кут бөҕөх туруга. Хайдах бөҕөргөтөбүт?

4 үктэл. Чөл кут, чөллөнүү диэн тугуй?

5 үктэл. Кыыһырсыы-өһүргэнсии. Хайдах «кыйдыыбыт»?

6 үктэл. Табан олорорго хайдах үөрэнэбит?

7 үктэл. Тус бэйэҕэ эргиллиигэ хайдах үөрэнэбит?

8 үктэл. Чөллөнүү сатабыла. Хайдах чөллөнөбүт?

9 үктэл. Тус Бэйэни кытта ил тыынынан хайдах олоробут?

**III түһүмэх. Тус Бэйэни сайыннарыы.** (9-18ч)

1 үктэл. Олоххо туох барыта кэмнээх-кэрдиилээх. Ол аата тугуй?

2 үктэл. Олох олоруу сүрүн өйдөбүллэрэ диэн тугуй?

3 үктэл. Тус Бэйэни сайыннарыыга дьулуһуу. Хайдах тэриллэрий?

4 үктэл. Бэйэни ыспакка хайдах сайдыы суолунан айанныыбыт?

5 үктэл. Киһи бырааба уонна эбээһинэһэ. Хайдах туһанабыт, толоробут?

6 үктэл. Сырдык уонна хараҥа өй. Хайдах араарабыт?

7 үктэл. Тус Бэйэни кытта өйдөспөт сыһыан. Хайдах босхолонобут?

8 үктэл. Атыттартан чорбойо сатыыр санаа охсуута тугуй?

9 үктэл. Киһи киһи буолар баҕата, өйө-санаата диэн тугуй?

Бырагараама оскуола оҕолорун, төрөппүттэри, эдэр ыччаты кытта «Өй-санаа» уонна «Дьарык» эйгэтин тэрийэргэ аналлаах. Тэриллэр киэбэ – Уһуйаан. Ыытыллар ньымата – куолаан киһи тыыннаах көҥүл санаа атастаһыы эйгэтин тэрийии. Хас биирдии тиэмэ 1-2 чаас буолуон сөп. 18-54 чаас иһинэн бары тиэмэни ырытан, кэпсэтэн, ким хайдах бэйэтин кытта үлэлээн эрэр уопутун кытта атастаһан, сэргэх киһи тыыннаах дьарыктар ситимнэри тэрийии – ыыттааччыттан бэйэтиттэн тутулуктаах.

Түмэккэ эргиллэн кэллэххэ, түмэт киһиттэн ирдиир ирдэбилэ – **эн тус бэйэҥ талан ылбыт идэҕин сөпкө толорооччу эрэ буолбакка, эн тус бэйэҕин олохтон үөрэнэр ситиһииллэх үөрэнээччи таһымыгар таһааран, ханнык баҕарар үөскээбит күчүмэҕэй түгэни быһаарар ньыманы булар эрэ буолбакка, өссө ону айан-тутан уларытан сайдыы суолун тобулунуох кэриҥнээххин.** Бу билиҥҥи кэм ирдэбилэ.

Аттарыллыбыт бырагыраама тустаах оҕоҕо/киһиэхэ бэйэҕэ эргиллэн, ситиһиилээх олох үөрэнээччитэ буола сайдарыгар олук түһэрсэр соруктаах.

Туһаныллыбыт литэрэтиирэ:

1. **Баппаҕай Д.М. Киһитийии. - Дьокуускай: Бичик, 2012. – 160 с.**
2. **Гиппенрейтер Ю.Б. Общаться с ребенком. Как?–М.:АСТ: Астрель; Владимир: ВКТ, 2012.- 238.[2] с.: ил.**
3. **Добун. Киһи санаа кулута. Текст, Добун-, Дьокуускай (Якутск): Бичик, 2012 – 94[2]с.: ил; 20см; ISBN 978 – 5-7696 – 4084-1**
4. **Кобякова Д.И. Эдьиий Дуора сүмэлээх сүбэлэрэ.- Дьокуускай: Медиа-группа Ситим, 2009, - 80 стр.**
5. **Кривошапкин А.И. Наследие предков.- Якутск: ОФСЕТ, 2008.-290**
6. **Коновалов С.С. Информационная медицина – звук будущего! Летопись настоящего.- М: АСТ, 2014.- 342, [2] с. ил. – (информационная медицина)**
7. **Лууле Виилма. Книга духовного роста, или высвобождение души (Лууле Виилма.- Екатеринбург: У – Фактория: М.: АСТ Москва, 2010.- 249, [7] с.**

**2.4.Сайдыы эйгэтин тэрийэргэ оҕо саас төрүт уратытын тутуһуу**

(«Айыы Кыһата» оскуолаҕа үлэлээбит уопуттан)

Оҕо саас төрүт уратыта. Сааһынан өй-санаа ситиитэ-хотуута. **Бу төрүт ураты сайдыы эйгэтин тэрийэр, салайар үлэлээх.** Оскуола бэйэтин туһааннаах аналын сөпкө толорор дуу, суох дуу диэн санаанан кини эйгэтин ис хоһоонун, ол тутулун, ньыматын анааран көрүү буолбута. Түмүгэ саҥа ис хоһоону көрдүүргэ күһэйбитэ. Ол иһин саҥа ис хоһоонноох барыл оҥоһуллубута.

Оскуола сүһүөхтэринэн көрдөххө, «Өй-санаа» уонна «Дьарык» эйгэтигэр бу курдук «ситии-хотуу» хаамыыта «тиһиллибитэ»:

**I сүһүөх. Оҕо тус бэйэтин киһи/омук быһыытынан тус өйдөөх-санаалаах сыаннас быһыытынан ылыныыта:**

- эйгэ иһигэр бэйэтэ тус санаалаах-көрүүлээх буолуутун өйдөөһүнэ;

- «тугу-кими» - барытын өйдөөн-төйдөөн ылыныыта;

- үөрэнээччи буоларын «тутан» бэйэҕэ ылыныыта;

- тус бэйэтин дьарыгын тэрийэргэ маҥнайгы үөрүйэхтэри бэйэтигэр сыһыары тутуута.

**II сүһүөх. Оҕо тус бэйэтин олохтон үөрэнэр үөрэнээччи быһыытынан эйгэҕэ сыһыан үөрүйэҕин, о.э. майгы-сигили сатабылыгар үөрэниэхтээҕин билиниитэ уонна сайыннарыыта:**

- эйгэҕэ тус бэйэни билинии уонна эйгэҕэ бэйэни «киллэрии» тыынын тутан ылыыта;

- эйгэҕэ тус бэйэтин интэриэһин уонна кыаҕын билинэр кута уһуктуута;

- сыһыан эйгэтигэр бэйэтин ис чиҥин, дьоһунун тургутан көрүүтүн үөскээһинэ уонна тыллыыта;

- олох сыаннастарын бэйэҕэ бэрийэн көрөн ылыныыта.

**III сүһүөх. Оҕо тус бэйэтин олохтон үөрэнэр үөрэнээччи быһыытынан ылыныыта уонна дьоһуннук сайдыы кирбиитигэр киириитэ:**

- эйгэ иһигэр тус бэйэ талан ылар көҥүллээх уонна быһаарыылаах буолуутун бэйэҕэ иҥэрии;

- киһи «көҥүл кынаттаах» буолуутун тутан ылыы;

- тус бэйэни бэйэ дьайтан, кутталтан босхолооһунун өйдөөн-төйдөөн ылыныы;

- олоххо тус бэйэ соруга «ситиһии» буоларын өйдөөһүн уонна онно дьулуһууну ситиһии;

- тус бэйэни салайар олох сүнньүн, кини салайар тыынын тобулан өйдөөһүн уонна тутуһуу.

Бу үөһэ этиллибит оҕо киһи быһыытынан ситиитин-хотуутун хаамыытыгар сөп түбэһэр сайдыы эйгэтэ тэриллибитэ.

**Ол *сүрүннүүр өйдүөтэ* – оҕону оҕоҕо төнүннэрии, омугу омукка төнүннэрии;**

*Тосхоло*: Оҕо өйүн-санаатын тус бэйэтэ сайыннаран, Таптал, Махтал, Эрэл санаа кынаттаах көҥүл саха киһитэ буола үүнүүтэ.

*Сүрүн баһылыыр балаһыанньа*:

1. **Оҕо тус бэйэтин көөрөлөппөккө улаатарын хааччыйар омук майгыннаах эйгэни тэрийии;**
2. **Оҕо бэйэтин уратытын өйдүүрүн тэрийии;**
3. **Оҕо бэйэтин уонна бэйэтин дьарыгын сөпкө тэрийэр, сыаналыыр ис кыаҕын**

**уһугуннарыы;**

*Оҕо сайдыытын хаачыйар балаһыанньа:*

1) Оҕо бэйэтэ тус толкуйдаах, дьиҥ өйдөөх буолуута «көҥүллэнэр»;

1. **Оҕо үөрэнэр тиһигин талан ылыыта.**

*Оҕону кутталтан босхолуур балаһыанньа:*

1. **Оҕо бэйэтин тэтиминэн үөрэниитэ;**
2. **Оҕо ханнык баҕарар түгэҥҥэ бэйэтин билинэн салайыныыта;**
3. **Оҕо атын оҕолор уратыларын уонна дьарыктарын сөпкө сыаналаныыта.**

*Учуутал өттүттэн сорук*: Оҕону «киһи/омук быһыытынан» ылыныы: сааһынан, тус уратытынан.

*Учуутал «үлэтэ»:* учуутал – кыттааччы, көмөлөһөөччү.

Бу курдук анаарыы түмүгэр өйбүт-санаабыт уларыйан, биһиги тутан ылбыт өйдүөбүт: **оҕо биһигиттэн, улахан дьонтон көрдүүр, баҕарар ирдэбилэ** – «Мин – тус бэйэм» чопчута кэһиллибэккэ чөл буолуута уонна Үрдүк аналлаах олох Улуу ситимин олохтуура.

Биһиги саныахпытыгар, мантан ордук Үрдүк Сорук суох. Ол иһин оҕо кута-сүрэ уйаланан-дуоһуйан, астынан, киһи хара-хара буолар кэскилин түһэрсэр санааттан оҕо сайдар сокуонун тутуһан бу курдук өйдөөх-санаалаах эйгэни тэрийэргэ быһаарыммыппыт (Көр: В.Е.Степанова «Бэйэни сайыннарыы»: учууталга аналлаах пособие,- Дьокуускай: Бичик, 1999 - 96 с.С.36.). Эйгэ сүрүн уратыта – оскуола үс сүһүөҕүн «үлэтин» тутуһуу. Ити туһунан, уйулҕа үөрэҕиттэн, сайыннарыылаах үөрэх өйдүөтүттэн уруккуттан бары билэбит гынан баран – ол оскуола аанын аһан киирэ илигэ эмиэ биллэр.

**«Оҕо саас» сайдыытын ис хоһооно**

|  |  |  |
| --- | --- | --- |
| I сүһүөх  7-12саас (1-6 кыл) | II сүһүөх  13-15 саас (7-9) | III сүһүөх  16-17 саас (10-11) |
| Соруга: Тус бэйэ кимин-тугун билинии | Соруга: «Мин туох уратылаахпыный?» бэйэни көрдөнүү | Соруга: «Мин уратым – мин олоҕум оҥкула». |
| Сүрүн ис хоhооно:  - «Мин» кимминий?  - «Мин» хайдахпыный?  - «Мин» тоҕо баарбыный? (Мин тоҕо, туох сыаллаах-соруктаах күн сирин көрдүм).  Бу сүһүөххэ араас дьарык ситимэ тэриллэн, оҕо бэйэтин сыаналаныыга анаан-минээн үөрэниитэ саҕаланар. | Сүрүн ис хоhооно:  - «Мин» уратым  - «Мин» уонна мин доҕотторум уратылара  - «Мин дьарыгым уонна доҕотторум дьарыктара»  Араас дьарыкка элбэхтик киирэн, бэйэтин көрдөөһүнүгэр, бэйэтин кутун-сурун булунарыгар туhаайыллыбыт.  Бу сорук сүрүн санаата – «Бэйэни» көрдөөн, «мээрэйдээн» бэйэни булунуу. | Сүрүн ис хоhооно:  - «Мин» дьиҥ өйүм, тус толкуйум миигин туохха салайарый?  - «Мин» олоҕум суола тугуй?  - «Мин» ис дьиҥмин, ис чиҥмин – бэйэм «күрүөбүн» - тутабын дуо?  Үөрэнээччи бэйэтэ талбыт дьарыгар чинчийэр хабааннаах айар улэни ыытан, олох сорох көрүҥэр быhаччы кыттар кыахтанар. |

Аны тутан ылбыт өйбүт-санаабыт олоххо киирэр суолун-ииһин анаарыы буолбута. Ол түмүгэр бу курдук өйдөбүллэри тутан ылбыппыт: **«Түһүү», «Айан», «Биэтэк»** - ол эбэтэр киһи/омук олоҕун айанын кэрэ – бэлиэ түгэнин сэһэнинэн оҕо/үөрэнээччи сайдыы суолунан айаннаан, бэйэтин «Мин тус бэйэм» өйдөбүлүн тутан, «Мин киһибин», «Мин сахабын» диэн олох инники кирбиитигэр айанын тутула. Өйдөбүл термин автора - бэйэбитин кытта бииргэ үлэлии сылдьар иитим үлэ салайааччыта Аржакова А.И

**«Айан тутула»**

|  |  |  |  |  |
| --- | --- | --- | --- | --- |
| *I түһүмэх: «Түһүү»: үөрэнээччилэргэ сылтах биэрии* | | | | |
| II сүһүөх | | III сүһүөх | | |
| Ый өйдөбүлүнэн, үөрэтэр предмет ис хоhоонунан чиэппэр саҕатыгар 2-3 күннээх бэйэҕэ эргиллиилээх дьарыктар, маастар-кылаастар тэриллиилэрэ.  Үөрэнээччи бэйэтин дьарыгын төрүтүн өтө көрүүтүн, былааннаныытын ситиhии | | | | |
| «Бу тугуй?»,  «Дьарыкпын хайдах тэрийэбин?»  «Дьарыгым түмүгэ тугуй?»  «Хайдах, тугу тутан ылыахха сөбүй?» | | «Бу тугуй?»,  «Дьарыкпын хайдах тэрийэбин?»  «Дьарык тус бэйэбэр туох суолталааҕый?» | | |
| *II түһүмэх: «Айан»* | | | | |
| Киэбэ | Лабораторнай улэлэр, семинардар, араас бырайыактар | | Лекциялар, чинчийэр дьарыктар | |
| Дьарык дьайыытын ис хоhооно | Чинчийэр, экспериментальнай үлэлэри оҥоруу | | Тус бэйэни айар «автор» быhыытынан бигэргэтинии | |
| Дьайыы ньымата | Сылтах сабаҕалыыр, былаанныыр дьарык | | Дьарыгы бэйэтэ салайар, дьарык муҥутуур чыпчаала – салайыныы (бэйэтэ талан ылбыт дьарыгар умсулҕан) | |
| Учуутал «үлэтэ» | Көмөлөһөөччү-кыттааччы | | | |
| Учуутал методологическай сатабыла | * **Кыһалҕаны тобулан тутан ылыы;** * **Тус бэйэ көрүүлээх кэпсэтиини тэрийии;** * **Ирдэбилинэн эбэтэр бэйэ көрүүтүнэн алтыһыннарарыы;** * **Ѳй-санаа үлэтин анааран сыаналыыр араас бөлөхтөрү тэрийии;** * **Тус бэйэ быhаарыылаах кѳрүүтүн үѳскэтии** | | | |
| Тутан ылара | **Ѳйдөбүл, предмет ис хоһооно** | | | Ѳйдөбүл – билии, бэйэ көрүүтэ |
| ***III түһүмэх: «Биэтэк»*** | | | | |
| **Чиэппэр бүтүүтэ ый суолтатыгар олоҕурбут тиэмэни түмүктээhин** | | | | |
| **Оҕо хардатын көрүү, истии.**  **Бэйэҕэ эргиллэн «Бу тугуй?», «Хайдах быhаардым, туохха олоҕуран?», «Ситиhиим тугуй?» диэн ыйытыктарынан бэйэтин бэйэтэ сыаналыыр, үлэтин хонтуруоллуур дьарыктара.** | | | | |

Түмүктээн эттэххэ, бу айан ис хоһооно, тутула эбэтэр ньымата оҕо кыайыыттан кыайыыга, ситиһииттэн ситиһиигэ дабайан иһэрин үлэлээбит уопуппут бигэргэппитэ (2006-2014 үө.дь.).

Хос быһаарыы: маҥнайгы сүһүөх үөрэнээччилэрэ үөһэ этиллибит ис хоһоонунан, бу «Айан» тутулунан араас хабааннаах дьарыктарга куттала суох көҥүл тыыны эҕирийэн ылаллар.

Сайдыы суолунан айаннаан, оҕобут оскуоланы бүтэрэригэр бу курдук мөссүөннэнэр:

**Оскуоланы бүтэрээччи мөссүөнэ – мэтириэтэ:**

* оҕо үс кута (ийэ кут, салгын кут, буор кут) бөҕөх туруктаах: Таптал тыыннаах, Тапталынан дьайар оҕо;
* олохтон үөрэнэр “ҮӨРЭНЭЭЧЧИ ИДЭТИН” баһылаабыт олох ситиһиилээх үөрэнээччитэ: олох ханнык баҕарар түгэниттэн бэйэтигэр хорумньута суох бэйэтин «өрө тардан” таһаарар кыахтаах-сатабыллаах, кэм уларыйыытынан бэйэтин уларыта тутан ситиһииттэн-ситиһиигэ дабайан иһэр сатабыллаах-кыахтаах;
* бэйэтэ тус көрүүлээх, тус Күрүөлээх-хаһаалаах ханнык да эйгэҕэ бэйэтин “Мин - тус бэйэм” чопчутун суурайтарбат, олоххо Таптал, Махтал, Эрэл сыһыаннаах;
* тус бэйэтин дьарыгын сөпкө тэрийэр, ону таһынан бэйэтин ил тыынынан үөскээбит олох түгэнин уларыта тутар сатабыллаах;
* тус бэйэтин куолаһын таһаарар уонна “Айыы киһитэ” буолан атын “Мин” ис куолаһын таһаарарыгар кыах биэрэн “Киһи/омук” үрдүк аатын аатырдар таһымнаах.

Оҕо кыра эрдэҕиттэн тус бэйэтин Күрүөтүн сөпкө “туттар” буолан “Киһи/омук”, “Чөл доруобуйа”, “Киһи /омук олоҕун айана” сэһэни бэйэтин этигэр-хааныгар иҥэрэн норуокка уос номоҕор этиллэр “саха буолан сандааран, киһи буолан килбэйэр” өйүн-санаатын бигэтик тута сылдьыаҕар эрэллээхпит.

Өрөспүүбүлүкэ эрэ иһинэн буолбакка «Саха сирэ-Арассыыйа - бүтүн Аан дойду» киэҥ эйгэтигэр тахсан, тус бэйэтин “туһаҕа” таһаарар ыччат үүнэн-сайдан тахсарыгар бары өйбүтүн-санаабытын холбоотохпутуна эрэ түмүктээх буолуо диэн сабаҕалыыбыт.

**2.5. Уһуйуу – уһуйуллуу**

Бэйэҕэ эргиллэн, ѳйдѳѳн-тѳйдѳѳн кѳрдѳххѳ, бу кытаанах ырыынак кэмигэр, киһи «сыаната» түһэ турар кэмигэр, биһиги ыччаппыт-оҕобут, бэйэбит омукпут сарсыҥҥыта, олоҕун суолун сѳпкѳ солоноругар «Оскуола ѳттүттэн кѳмѳ тугуй?», – диэн ыйытыыга эппиэт кѳрдѳнѳбүт. Ити ыйытыыга биһиги сыһыаммыт – биһиги хоруйбут, хардабыт. Философскай наука доктора Михайлов В.Д. «Эдьиий Дуора сүмэлээх сүбэлэрэ» диэн кинигэҕэ киирии тылыгар суруйбут: «Былыргы сахалар «Киһи» диэн ѳйдѳбүлү иитии-үѳрэтии» тѳрдүн быһыытынан сыаналыыллара. Кинилэр оҕону маҥнай «киһи-хара» буол, онтон «дьон киһитэ» буол, тиһэҕэр, «киһилии киһи» буол диэн такайаллара…» Ол аата, оскуола үлэтэ эрэ буолбакка, хас биирдии киһи, хас биирдии сир олохтооҕо – бүттүүн бары олоххо дьулуурбут ити курдук дириҥник этиллибит,

**Инники этэн турардаахпыт, бу оҕо бэйэтин «Мин – тус бэйэм» диэн өйдөбүлүн тутар, харыстыыр, сайыннарар үөрэх – оҕо тус бэйэтин айар - тутар кыаҕын үрдэтэр, күрүөлэнэр биһик уйата. Тоҕо диэтэххэ,** оҕо күн аайы куттала суох «Өй - санаа» уонна «Дьарык» эйгэтигэр бэйэтин тус олоҕун олорор. «Дьарык» хас биирдии түгэнэ – кини тус бэйэтин олоҕо, тус бэйэтин олоҕун олорор, хаһан эрэ олоруохтаах олоҕор бэлэмнэнэр буолбатах.

**Аны бу** үөрэх ис хоһоонугар эппиэтиир тэрээһин баар буолуохтаах, **ол эбэтэр оҕону бэйэтин кытта бэйэтэ дьарыкка киирэрин хааччыйар тэрээһин көрүҥэ. Оннук көрүҥүнэн буолуон сөп, биһиги саныахпытыгар, –** Уһуйаан.

**«Саха тылын быһаарыылаах кылгас тылдьытыгар» олоҕуран эттэххэ, уһуйуу-уһуйаан үөрэх эйгэтинэн сахалыы өйдөбүлүнэн:** олохтон үөрэнэр үөрэнээччи идэтин баһылыырга уһуйуу, уһуйуллуу, ол эбэтэр олох олорор умсулҕаныгар уһуйуллуу. **Ити курдук быһаардахпытына, ол аата уһуйуллуу эйгэтин тэрийии ирдэнэр.** Уһуйуллуу үөскүүр төрүөтэ биир – киһи оҕо/омук тыыннаах үөрэх оскуола аанын астаҕына эрэ баар буолуон сөп. **Үөһэ этиллибит санааҕа өссө төхтөрүйэн төннөн быһаардахха, «оҕо/омук тыыннаах» үөрэххэ оҕо – үөрэх тосхоло, оҕо – үөрэх соруга, оҕо – үөрэх ис хоһооно, оҕо – үөрэх тэриллэр ньымата, оҕо – үөрэх тохтообокко тиһиллэн баран иһэр туруга (процесс), оҕо – үөрэх түмүгэ. Бу этиллибит барыта биир кэлим буолан, «Өй-санаа» уонна «Дьарык» эйгэтин үөскэтэр. Оҕо, куолаан (кылаас) өйүн - санаатын эйгэтигэр оттомнонон, тус бэйэтин тутан ылбыт «сиикэй» санаатын атын оҕолор санааларын кытта «буһаран», ситимнээн - харсыһыннаран, ситэрэн, тобулан толкуйдаан, бэйэтин көрүүтүн чочуйан сайыннарар. Ити курдук оҕо күннэтэ өй - санаа эйгэтигэр уһаарыллан, дьарыктан - дьарыкка, үөрэнэрин былаһын тухары умсаахтаан - дабайан, тус бэйэтин айар - тутар аналын толорор.** Уһуйуллуу тыынынан оҕо күннэтэ «тыынар» эрэ буоллаҕына, уһуйаан уһуйаан буолар. **Уһуйаан ол тыына 3 таһымнаах:**

**– 1 таһым: «Ийэ өй – санаа ситимигэр» уһаарыллыы, уһуйуллуу»;**

**– 2 таһым: «Өй-санаа» уонна «Дьарык» эйгэтигэр уһаарыллыы, уһуйуллуу»;**

**– 3 таһым: «Тус бэйэни айар - тутар умсулҕаныгар уһаарыы, уһуйуу».**

**Бу курдук түмүккэ дьарыктары 10-тан тахса сыл кэтээн көрөн баран кэллибит.** Уһуйуу – үөрэтии буолбатах.Үөрэтиллээччини кытта үлэлээбэккин. **Өссө ыга тардан эттэххэ, олох хас биирдии түгэниттэн (үөрэх хас биирдии дьарыга ол эбэтэр уруок буолбатах) оҕо бэйэтин айар - тутар умсулҕаныгар уһаарар. Оччотугар** уһуйаан сүрүн уратыта, ол эбэтэр «үлэтэ» – умсулҕаны үөскэтии, **оттон** умсулҕан – сырдыкка - сайдыыга дьулуһуу. **Бу курдук «турукка» оҕо киириэн сөп, өскөтүн тугу барытын өйдөөн - төйдөөн оттомноон ырытар - ыраҥалыыр эрэ буоллаҕына, өссө күүһүрдэн толорон биэрдэххэ, мындыр уус өйдөөх буоларга дэгиттэр дьоҕурдары сайыннарар уһуйуллууну ааһар эрэ түгэнигэр. Оттон** уус өйдөөх буолуу, биһиги өйдөбүлбүтүгэр, - тугу эрэ оҥорор, толкуйдуур эбэтэр ханнык эрэ түгэни быһаарар буоллаххына, «көрөөт - истээт» да, тута сөрөөн, кини төрүтүн (ис төрдүн) өтө көрөн, киниэхэ чопчу сөп түбэһэр биир соҕотох ньыматын тутан ылыы. Ити туох барыта оҥоһуллар төрдүн курдаттыы өтө көрөр уһулуччу сатабыл – анааран - ырытан өтө көрөр уус өй. Тугу барытын төрдүттэн төргүүлээх көрөргө – өй үлэтин сатабылыгар – оҕо саас сайдар түһүмэхтэринэн «Уһуйааны» тэрийэн, өй үлэтин умсулҕаныгар «абылаан» эрэ уһуйуохха сөп:

**«Уһуйаан» биһиги саныахпытыгар икки өрүттээх: харахха көстөр тас өттө – «Уһуйаан» тутула уонна харахха быраҕыллыбат ис өттө – оҕо тус бэйэтин кытта үлэлээн күрүөтүн тутуута.**

**«Уһуйаан» тутула:**

**«Уһуйаан» (харахха быраҕыллар) тас өттө**

|  |  |
| --- | --- |
| Маҥнайгы түһүмэх | Тус бэйэ кыаҕын уһугуннарыы:  - «сылтах» дьарыгы тэрийии;  - «сылтах» дьарык кѳдьүүһүн сыаналааһын |
| Иккис түһүмэх | Бэйэҕэ эргиллэн бэйэ дьайыытын сабаҕалаан кѳрүү:  - дьайыы тѳрүтүн анааран-ырытан кѳрүү;  - бэйэ ырытыытын сыаналаныы |
| Үһүс түһүмэх | Тус бэйэни дьарыкка киллэрии:  - сабађалааһыны туһанан дьайыыны толоруу;  - оҥоһуллубут дьайыыны сыаналааһын |
| Тѳрдүс түһүмэх | Тус бэйэ дьайыытын бэрэбиэркэлээһин:  - хонтуруолланыы, кѳннѳрүүнү киллэрии;  - дьайыы сѳп түбэһиитин сыаналааһын |
| Бэһис түһүмэх | Тус бэйэҕэ иккистээн эргиллии:  - дьарыгы бүтүннүүтүн сыаналааһын;  - бэйэ тугу оҥорбутун ѳйдѳѳһүн, сыаналааһын |

**«Уһуйаан» (харахха көстүбэт) ис өттө**

«Уһуйаан» дириҥ өйдөбүлэ – тус бэйэ күрүөтүн тутуу (бэйэ Ис Дьиҥин, Ис Чиҥин тута сылдьыы).

Уһуйуллааччы, тус бэйэҕэ эргиллэн (бэйэ күрүөтүн тутуу өттүттэн көрдөххө), бэйэтин айар-тутар көстүүтэ – тус бэйэ кутун-сүрүн бөҕөргөтүү курдук сыаналыахха сөп, ол эбэтэр бэйэтин айар-тутар эйгэтин оҥостунарын курдук көрүөххэ сөп.

|  |  |
| --- | --- |
| Маҥнайгы түһүмэх | Бэйэ күрүѳтүн иһийэн иһиллэнии, анааран кѳрүү. Сылтах дьарыкка бэйэ кыһалҕатын таба тайаныы.  *«Бэйи эрэ, бу тугуй?» -* диэн бэйэни дьарыкка соруйуу, бэйэттэн харда кѳрдѳѳһүн(, умсугуйуу, сэҥээрии) |
| Иккис түһүмэх | Бэйэ күрүѳтүн «ыраастаныы» (сыыһа - халты ѳйтѳн - санааттан, сыыһа - халты туттууттан).  *«Ээ, бу маннык эбит!» -* диэн саҥа аллайыы. |
| Үһүс түһүмэх | Бэйэ күрүѳтүн бѳҕѳргѳтүү эбэтэр «бэйэҕэ тѳннүү».  *«Ээ, чахчы маннык эбит»,-* диэн санаа үѳскээһинэ |
| Тѳрдүс түһүмэх | Бэйэҕэ Таптал, Махтал, Эрэл санаа уһуктуута.  *«Сѳѳп - сѳп! Ити курдук эбит!»* - диэн бэйэ «күрүѳтүттэн» дуоһуйуу, астыныы |
| Бэһис түһүмэх | Бэйэ күрүѳтүн сѳп - сѳп саҥардан биэрии, ол эбэтэр олох үѳрэнээччитэ буолан, бэйэни муҥура суох сайдыы суолугар салайыы.  *«Дьэ, бу курдук салаллан истин дуу…»*, - диэн күүстээх бэйэни айар - тутар ѳй - санаа (күрүѳ) үѳскээһинэ |

Уһуйаан тэриллиитин, хас биирдии түһүмэх үлэтин, кэтээн көрүү бырагыраамата биһиги оскуолабытыгар бу курдук тэриллэн ыытыллар:

|  |  |
| --- | --- |
| Маҥнайгы  түһүмэх «үлэтэ» | Тус бэйэҕэ эргиллии:  - дьарыгы ѳйдѳѳн, бэйэни «ѳрѳ тардан» таһааран бэйэҕэ кѳмѳлѳһүү;  - бэйэни дьарыкка соруйуу - салайыы |
| Иккис түһүмэх  «үлэтэ» | Тус бэйэҕэ сэрэйэр - сылыктыыр уус ѳйү уһугуннарыы;  - ѳтѳ кѳрѳн, дьайыы тѳрүтүн тутан ылыы;  - билиигэ - кѳрүүгэ аһаҕас буолуу |
| Үһүс түһүмэх  «үлэтэ» | Тус бэйэ кыаҕын ѳйдѳѳн, бэйэ «үлэтин» тэрийии:  - этиллибит хас биирдии саҥа кѳрүүнү ырытыы;  - бэйэ «туһатыгар» сатабылы сытыылаан, чочуйан биэрии |
| Тѳрдүс түһүмэх  «үлэтэ» | Тус бэйэни алҕастан - сыыһаттан босхолоон, бэйэҕэ «киһи» тыынын киллэрии:  - билиигэ - кѳрүүгэ «иҥсэрии» үѳскээһинэ;  - ѳй үлэтин уустуктарыгар умсугуйуу;  - атын оҕо санаатыгар харыстабыллаахтык сыһыаннаһыы. |
| Бэһис түһүмэх  «үлэтэ» | Тус бэйэни таптыырга үѳрэнии:  - бэйэ ситиһиититтэн үѳрүү - астыныы;  - ил-эйэ ѳйдѳѳх - санаалаах чѳл буолуу. |

Уһуйааны сыаналыырга уһуйааны тас ѳттүттэн уонна ис ѳттүттэн кѳрѳн, ѳй-санаа эйгэтин – бэйэҕэ эргиллиини – тэрийиэххэ сѳп.

Тус бэйэни айарга - тутарга умсулҕаны үѳскэтэргэ «Уһуйаан» киэбинэн тус бэйэни күрүѳлэнэр оскуоланы тэрийиэххэ сөп

Олоххо хас биирдии оҕо (киһи), чинчийээччилэр этэллэринэн, үс кѳрүҥ олохтоох. Олох маҥнайгы кѳрүҥэ – дьон хараҕын далыгар кѳстѳр олох тас кѳстүүтэ – бэйэ талан ылбыт идэтинэн дьарыга. Биһиги оҕобут талан ылбыт дьарыга – олохтон үѳрэнэр үѳрэнээччи. Кини, олох тас кѳстүүтэ буолан, дьон сыанабылын ылар. Олорор олохпут иккис көрүҥэ – дьиэ - уот тэринэн, ыал буолан, буруо таһааран, кэнчээри ыччаты кэҥэтэн, кэскили түһэрии. Оскуола оҕотун олоҕун ити ѳттүттэн кѳрдѳххѳ, кини улаатан хайдах ийэ - аҕа буолар укулаата дьиэ кэргэн эйгэтигэр «түһэр» - ол сорох ѳттѳ оскуолаҕа кылаас олоҕор «быгыалаан» кѳстѳр. Оттон олохпут киһи хараҕар кѳстүбэт ѳттѳ, олох үһүс көрүҥэ – киһи дьиҥ ис хоһооно – киһи ѳйө-санаата, илэ-илбиһэ, атыннык эттэххэ, айар-тутар эбэтэр алдьатар-көөрөтөр күүһэ. Оҕо бу олоҕо кини үѳскүѳҕүттэн ыла харахха кѳстүбэт күүһүнэн айыллан-тиһиллэн иһэр. Бу ѳттүттэн кѳрдѳххѳ, «Күрүѳлэнии» оскуола үлэтин-хамнаһын хайдах тэрийиэн сѳбүй? Оҕо оскуолаҕа үѳрэнэрин тухары «Сыһыан» улахан оскуолатын барар. Ол ону хайдах торумнаан тэрийиэххэ сѳбүй? Тэриллэр киэбэ, эппиппит курдук, - «Уһуйаан»; ис хоһооно – Айыы Киһитэ буолан бэйэни айар-тутар дьарыга – бэйэ кыаҕын туһаҕа таһаарыы; эйгэтэ – «Ѳй-санаа» уонна «Дьарык» тэриллиитэ; ньымата – бэйэҕэ эргиллии.

**«Күрүѳлэнии» оскуола**

|  |  |  |  |  |  |
| --- | --- | --- | --- | --- | --- |
| Оҕо кута-сүрэ сайдар төрүтэ | № | Оскуола сүһүѳҕэ | Ѳй-санаа ситиитин түһүмэхтэрэ | Ситии-хотуу таһыма | Уһуйаан – күрүѳлэнии киэбэ |
| Оҕо сайдар төрүтэ- оҕону хайдах баарынан  ылыныы сыһыана, ол эбэтэр киһи/оҕо тыыннаах  эйгэ олохсуйуута | 1 | I сүһүѳх оскуола | Оттомнонуу оскуолата.  Оттомноох сыһыан  үѳскээһинэ | Олохтон үѳрэнэр үѳрэнээччи сайдыытын I таһыма – тус бэйэ үѳрэтиллээччи таһымыттан бэйэтин үѳрэтэр үѳрэнээччи таһымыгар тахсыы | Көҥүл айыы-тутуу  («Кутталтан» оҕону босхолооһун) |
| 2 | II сүһүѳх оскуола | Дьоһуннаныы оскуолата.  Дьуоспуруннаах сыһыан (дьиҥ хаан дьоһуннаах сыһыан) | Олохтон үѳрэнэр үѳрэнээччи сайдыытын II таһыма – ситиһиилээх үѳрэнээччи таһымыгар тахсыы | Тус бэйэ уратытын кѳрдѳнүү –  Бэйэ кэрэхсииринэн араас бѳлѳхтѳрү кытта алтыһыы |
| 3 | III сүһүѳх оскуола | Дьолуо оскуолата. Тус бэйэ инникитигэр эппиэттээх буолуу сыһыана | Олохтон үѳрэнэр үѳрэнээччи сайдыытын III таһыма – олохтон үѳрэнэр «үѳрэнээччи идэтин» бэйэҕэ иҥэрии | Тус бэйэ кѳрүүтүнэн – бэйэ кыаҕын туһаҕа таһаарыы. |

Оскуола үс сүһүѳҕэр барытыгар, I кылаастан ХI кылааска диэри, оҕо/омук ис хоһоонноох үѳрэх сэһэнэ Уһуйаан киэбинэн (форматынан) тэриллэр. Ѳссѳ тѳхтѳрүйэн чопчулаатахха, Уһуйааҥҥа тус бэйэни күрүѳлэнии бу курдук буолар дии саныыбыт:

– тус бэйэни дьарыкка «ѳрѳ тардан» таһаарыы, ол эбэтэр, тус бэйэни соруйуу-салайыы, ѳйдѳѳн уонна сыаналаан;

– тус бэйэ саҥа кѳрүүтүн тутан ылыыта, ѳйдѳѳн уонна сыаналаан;

– тус бэйэ «туппут» саҥа кѳрүүтүннэн бэйэни кытта дьарыкка киирии, ѳйдѳѳн уонна сыаналаан;

– тус бэйэ тутан ылбыт кѳрүүтүнэн бэйэҕэ эргиллии, ѳйдѳѳн уонна сыаналаан;

– тус бэйэ тутан ылбыт ѳйүн - санаатын бэйэҕэ иҥэрии эбэтэр тус бэйэни күрүѳлэнии, ѳйдѳѳн уонна сыаналаан;

Биһиги оҕолорбут «кимтэн да күлүмнэс күүстээх, кимтэн да ѳркѳн ѳйдѳѳх» буолалларын туһугар, ол аата атын «сыһыаннаах» оскуоланы билиҥҥи кэм биһигиттэн эрэйэр. Сыһыан үѳрэҕин «тутар» кэм кэллэ дии саныыбыт. Ол туһунан кэлин тахсыбыт кинигэлэр («Киһи – санаа кулута» - Добун, «Киһитийии» - М.Баппаҕай ) биһиги саныахпытыгар, ити биһиги олохпут киһи хараҕар кѳстүбэт «үһүс кѳрүҥүн» туһунан этэллэр - кэпсииллэр. «Киһитийии» кыһалҕатын кэмэ кэлэн иһэр диэн хаһыаттарга, сонуннарга, бэчээттэнэн тахсыбыт кинигэлэргэ, аатыттан саҕалаан, элбэхтик этиллэр - суруллар буолла. Ол гынан баран, киһини киһититии буолбакка, эйгэни киһи тыыннаан киһититии эрэйиллэр

Урут үѳрэтии - иитии туһунан, билигин иитии - үѳрэтии туһунан этэр буоллахпытына, саҥа үүммүт Кэм биһигиттэн ирдиир тыын көрдөбүлэ – Айыы киһитигэр айыы (киһи/омук) тыыннаах «Ѳй-санаа» уонна «Дьарык» эйгэлээх олох оскуолатын тэрийии.

**Сахалыы эйгэни тэрийии ситим өйдөбүллэр**

* 1. Киһи –айар өй-санаа, тус бэйэтин дьылҕатын- төлкөтүн туһунан өйдөбүлү мэлдьи саҥардан-уларытан иһэр айыы тыына.
  2. Үөрэх сэһэнэ – сүрүннүүр-тэрийэр өй-санаа.
  3. Саха үөрэҕэ – 1. Саха омук олоҕун олорор ньымата;

2. сахалыы ийэ өй-санаа ситимэ:

3. Саха саха буолар айылҕата: сахалыы айылҕам тардар “мин -сахабын” дэнэр үөтүүлээх күүһэ.

* 1. Ийэ өй-санаа ситимэ – 1. Ийэ өйгө кистэммин саха омук олоҕун айана;

2. дьыл-ый эргиирин төрүт өйдөбүллэрин сэһэнэ.

* 1. Өй-санаа – 1. Ийэ өйгө кистэммин төрүт сахалыы өйдөбүллэр тиһиликтэрэ;

2. Үөтүүлээх (духовнай) күүс;

3. Тус бэйэни айар-тутар кыах.

* 1. Дьарык – тус бэйэни үөрэтэр предмет оҥостон бэйэ өйүн-санаатын тутуу
  2. Күрүөлэнии – 1. “Мин- тус бэйэм” өйүн-санаатын тутан ылыы уонна сайыннарыы;

2. “Мин- тус бэйэм” олоҕун олорор ньымата – айана.

* 1. Биһик уйа – төрүт омук тыыннаах эйгэ.
  2. Ис дьиҥ – оҕо үөскүүр-сайдар төрүтэ – таптал иэйиитэ.
  3. Ис көҥүл – таптал иэйиитинэн тус бэйэни салайыныы.
  4. Ис чиҥ – 1. Ис дьиҥ, ис көҥүл ситим күүһэ.

2. Дьоһун, дьоннаах буолуу.

* 1. Уһуйаан – 1. “Өй-санаа” уонна “Дьарык” эйгэтин тэрийии ньымата/киэбэ;

2.”Мин-тус бэйэм” өйүн-санаатын тутан ылыы уонна күрүөлэнии

ньымата;

3.Өбүгэ үөрэҕэ билиҥҥи сайдыылаах үйэ сыаннастарын кытта алтыһыыта (диалог духа современности и духа предков на основе “саха-мышление”).

* 1. Сахалыы үөрэнии – уһуйуллуу (уһуйуу) төрүт майгы ситимигэр уһаарыллыы.
  2. Үөрэнээччи идэтэ – олох олоруу сүрүн дьарыга/ньымата.
  3. Ситиһиилээх үөрэнээччи – тус бэйэ өйүн-санаатын олох уларыйыытын кытта тэҥҥэ уларыта тутааччы.
  4. Олохтон үөрэнэр үөрэнээччи – олох ханнык баҕарар түгэниттэн бэйэтин кыһалҕатынан бэйэтин өссө “өрө тардан” таһаарааччы.
  5. Бэйэҕэ эргиллии – тус бэйэ өйүн-санаатын кытта дьарык
  6. Киһи тыыннаах, омук майгыннаах үөрэх – үөрэх сүрүн тыын өйдүөтэ, ис хоһооно – киһи/омук

**ТҮМҮК**

Оҕону, ыччаты иитиигэ араас көлүөнэ чулуу дьоно күүстэрин холбоон, олох-дьаһах бары хайысхатынан сыралаһан үлэлээтэхтэринэ эрэ хамсааһын тахсыаҕа. Тоҕо диэтэххэ, бу хамсааһыҥҥа кыттан хас биирдии киһи олох сыһыаныгар киирэн, тус бэйэтин сайыннарар. Сайыннарыы ис хоһооно: киһи ис дьиҥнээх, ис чиҥнээх, ис көҥүллээх буолан, тус олоҕун суолун бэйэтэ тыырынар кыахтаныыта. Киһи буолан – дьоһуннук.

Бу соругу тыырынарга үөрэх билиҥҥи оҥкула хайдаҕын, ханнык саҥа сыаннас үөскээн тахсыбытын эбэтэр, атыннык эттэххэ, үөрэх сэһэнэ туох ис хоһоонноммутун ырытыы ирдэнэр. Дьэ ол ырытыыга олоҕуран, үөрэх хас биирдии тэрилтэтэ бэйэтин үөрэҕин сэһэнин оҥосторо эрэйиллэр.

Онон “Эркээйи эргиирэ” бырагырама оҕону төрүөн инниттэн 24 сааһыгар диэри сайыннарар эйгэтэин тэрийиигэ ананар.

Киһи – Айыы Киһитэ. Айыы киһитэ буолан «Айыы тыыннаах» оскуолаҕа оҕо саас сайдар түһүмэхтэринэн уһуйуллуу – уһуйуу үөрэҕин үс таһымын барыахтаах оҥкула. Бастакыта, оттомнонуу, иккиһэ, дьоһуннаныы, үсүһэ, дьулуурдаах буолуу. Маны атыннык эттэххэ, “Олоххо умсулҕан” үөрэҕэ буолар. Оҕо уһуйааччы көмөтүнэн тус бэйэтин дьарыгын тэрийэр. Маныаха “Өй-санаа” уонна “Дьарык” эйгэтин тэрийэргэ идэтийбит тэрийээччи, уһуйааччы көмөлөһөр. Кини чопчу үлэлиир сыала-соруга (предмет деятельности): оҕо бэйэтигэр эргиллэн, олохтон үөрэнэр үөрэнээччи идэтин иҥэриниитэ. Учуутал идэлээх киһи - Билии эйгэтин, үлэһитэ. Онон учуутал уонна иитээччи уһуйааччы таһымыгар тахсалларыгар бэйэлэрин тус дьулуһуулара, дьулуурдара ирдэнэр.

Бу өй-санаа норуоттан бэйэтиттэн тахсыбыт баҕа санаа. Билиҥҥи ыктарыылаах быыһык кэмҥэ – киһи/омук сыаната түһэ турар кэмигэр – бу этиллибит өй-санаа сөптөөх суолунан-ииһинэн олоххо киириэхтээх.

Өксөкүлээх Өлөксөй «Хас биирдии улууска биһиги олохпут тыын көрдөбүлүгэр эппиэттиир бырагыраамалаах саатар биир оскуола баара буоллар» диэн бэйэтин кэмигэр эппит тылларын олоххо киллэрии билиҥҥи уонна кэлэр үйэлэр сүрүн соруктарынан өйдүөххэ, ылыныахха сөп.

Саҥардыллыбыт “Эркээйи эргиирэ” бырагыраама ханнык баҕарар омук оҕотун, ыччатын сайыннаран симэлийбэккэ, сүппэккэ сайдар оҥкула буоллар...

**ТЫЛДЬЫТ**

**Айыыһыт** –киһи-сүөһү төрүөҕүн таҥараллара. Дьахтар төрүүрүгэр Айыыһыт кэлэн көмөлөһөр, оҕо күн сирин көрдөҕүнэ, алгыыр диэн өйдөбүл баара. Оҕолонор кэм улахан сиэрдээх-туомнаах буолара. Ол билигин үксэ умнуллан, олоҥхоттон, атын да источниктан булан сөргүтэн, Айыыһыт үөрэҕин тилиннэрэр тоҕоостоох.

**Айдарыы** – айылҕаттан бэриллибит ураты дьоҕур, талаан. Айдарыылаах буолуу уһулуччу дьоҕуру, талааны бэлиэтиир.

**Айдарык** – айдарыы, айдарыылаах тыллартан таһааран, айылҕаттан бэйэҕэ бэриллибит ураты дьоҕуру, талааны арыйыы, сайыннарыы суолталаах.

**Иитии** диэн – улаатыннарыы, өйүн-санаатын туттарыы, киһи оҥоруу; бэйэтин холобурунан, үлэтинэн-хамнаһынан атын киһиэхэ сабыдыаллаан, кимиэхэ эмэ оннук быһыыны-майгыны олоҕурдуу. Кимиэхэ эмэ тугу эмэ иҥэрии, ылыннарыы, олохсутуу.

**Иитиэхтээ** – аһат-сиэт, көр-харай (үксүгэр сөбүлээбэккэ, сүөһүгэ, дьиикэй кыылга холоон этэллэр); сүөһүнү, дьиэ көтөрүн аһатан-сиэтэн, көрөн-харайан улаатыннар.

**Киэп-бодо** – киһи тас көстүүтэ, майгыта-сигилитэ

**Киһитийии –** киһилии олохтонуу, киһи сиэринэн буолуу, сиэрдээх олохтонуу.

**Киэли** – туох эмэ ис киэбэ, киэҥэ. Оҕо киэлитин кэҥэтии сааһынан көрөн, кэҥээн иһэр. Онуоха өйө-санаата, ылынар дьоҕура, уйулҕата, үөрүйэҕэ – барыта аахсыллар (учуоттанар).

**Күрүөлэнии** – төп киириитин кытары сиэбээстээх. Төп – өйү, сөп быһыыны бэлиэтээһин. Күрүөлэнии, күрүө туттуу – бэйэ тула үтүө эйгэни үөскэтии. Үтүө күрүөлээх киһи төптөөх.

**Олоҥхо педагогиката** – саха героическай эпоһа олоҥхо олоҕу түстүүр, уруйдуур идиэйэтин, сиэрдээх майгыны олохсутар олоххо көрүүлэрин билиҥҥи киэпкэ, ньымаҕа киллэрэн, кэнчээри ыччакка тиэрдэр, олордор иитии систиэмэтэ. Олоҥхо педагогиката – норуот педагогикатыгар, үөрэх аныгы технологияларыгар олоҕурбут, төрүт тутулу олохтуур, киһилии киһини иитэр үлэни-хамнаһы биир ситимҥэ киллэрэр утумнаах үлэ.

**Хотугу дойду педагогиката** –билиҥҥи кэмҥэ Уһук хотугу дойдуга аҕыйах ахсааннаах норуоттар төрүт дьарыктарын, тылларын, култуураларын олоххо киллэрэр бириинсиптэр, ньымалар, көрүҥнэр.

**Сайдыы эйгэтэ** – оҕо сааһынан улаатар, сайдар эйгэтэ: ыал, дьиэ кэргэн, аймах-уруу, дьыссаат, тулалыыр эйгэ, айылҕа.

**Сайдыы эйгэтин тэрийии** – оҕо сылдьар, олорор, өй-санаа, сиэр-майгы өттүнэн сааһыгар эппиэттээн, сөпкө сайдарын хааччыйыы.

**Сайыннарыы эйгэтэ** – оҕо сайдарыгар аналлаах миэстэ, үлэ-хамнас: дьиэ-уот, хос, тэлгэһэ, ходуһа, оҕуруот сирэ; туттар мал-сал, оонньуур, таҥас-сап, ырыа-тойук.

**Сайыннарыы эйгэтин тэрийии** – оҕо тас көстүүтэ тупсаҕай, ыраас буоларыгар, майгыта-сигилитэ дьоһун, киһилии улаатарыгар, өйө-санаата ыраас, тобуллаҕас буоларыгар анаммыт үлэ-хамнас, тус сыаллаах тэрээһин.

**Саҥ** – төрүт майгы. **Саҥ тардыыта** – төрүт майгыны ыҥыран аҕалыы. Саҥ тардыы туомнара: 1 саас. Түс олордуу. 3 саас. Кэп олордуу. Оҕону батыһыннарыы. 5 саас. Тыл киириитэ. 7 саас. Майгы киириитэ. 9 саас. Болҕомто киириитэ. 12 саас. Сайдам киириитэ. 14 саас. Төп киириитэ. 17 саас. Эдэр сааска киирии. 21 саас. Өрөс-чөрөс сааска киллэрии.

**Отуор** –олох сөптөөх миэстэтэ, айылҕалыын алтыһан сөпкө дьаһанан олоруу, ортотунан тутуһан сылдьыы, олох олоруу.

**Сиэр** – дьон туохха эмэ тутуһар майгылара эбэтэр үгэс оҥостубут үөрүйэхтэрэ.

**Сэдип** – туох эмэ баарын, туох эрэ буолбутун сибикилиир эрээри чопчу быһаарбакка эрэ, толкуйдаабыкка ырыппыкка олоҕуран, сэрэйэр, таайар, сөпкө сабаҕалыыр дьоҕуру бэлиэтиир тыл. СЭДИП – аббревиатура, олоҥхо педагогикатын технологиятын быһыытынан маннык сүрүн өйдөбүллэри тута сылдьар: С – самобытность, Э – этичность (этика), Д – деятельность, И – интеграция, П – подход. Онон СЭДИП толору этиллиитэ маннык буолар: “Самобытный этический деятельностный интегративный подход к духовно-нравстенному развитию и воспитанию личности гражданина”.

СЭДИП – олоҥхо педагогикатын технологията уонна этнокультурнай үөрэхтээһин технологията буолар кыахтаах. Ол курдук, иитэр уонна ииттинэр эйгэни тэрийии, ньымалары олохсутуу, төрөөбүт төрүт тылы иҥэринии өйдөбүллэри тута сылдьар.

**Туом –** дьайыы көрүҥэ. Эппити, көрдөспүтү туомтаан кэбиһиллэр.

**Тэтим** – хайааһын төһө түргэнник буолара. Айылҕа, олох, күн-дьыл тэтимин сэргэ киһи тэтимэ эмиэ баар. Оҕо тэтим суолтатын, арааһын билэ, араара үөрэнэрэ, кини күннээҕи олоҕун тэтимин таба тутарыгар, былаанныырыгар суолтата улахан. Ол туруоруммут сыалын-соругун ситиһэригэр сүрүн күүс буоларыгар үөрэтиллэр.

**Уһуйуу** – кими эмэ туох эмэ үлэ эбэтэр өй-санаа мындырын барытын сатыыр, баһылыыр гына иитэн-үөрэтэн таһаарыы; тугу эмэ сатыырга, туох эмэ үөрүйэххэ үөрэтии.

**Уһуйаан** – ким эмэ дьоҕурун сайыннарар сыаллаах-соруктаах, киһини өй-санаа, сиэр-майгы өттүнэн иитэр-үөрэтэр, уһуйар дьарык; онно дьарыктанар сир.

**Үгэс** – былыр-былыргыттан, бэрт өртөн олохсуйан, үөрүйэх буолан хаалбыт быһыы-майгы; үөрэммит, үөрүйэх буолбут сиэр, идэ, кэмэлдьи.

**Ытык өйдөбүл** – омук үйэттэн үйэҕэ харыстаан, уларыппакка илдьэ иһэр тулхадыйбат сүрүн өйдөбүлэ, атыннык эттэххэ сыаннас.

**ТУҺАНЫЛЛЫБЫТ ЛИТЭРЭТИИРЭ**

1. *"Айыы кыһата" айан суолугар:* көрдөөһүннэр, көрүүлэр [хом.оҥорд. Сухаринова О.П., Винокурова А.Е.]. - Дьокуускай, 2016. - 224 с.
2. *Айыы үөрэҕин төрүтэ* / [консультант, ред Л.А.Афанасьев-Тэрис ; хом.оҥ.Ю.Г.Холмогорова; ред. И.Е.Лукина-Уйусхаана]. – Дьокуускай: Сахаада, 2017.– 144 с.
3. *Аргунова Л. С.* Семейное воспитание в контексте педагогики. - Якутск, 2011.-32 с.
4. *Афанасьев В.Ф.* Этнопедагогика нерусских народов Сибири и Дальнего Востока.-Якутск, 1979.-177 с.
5. *Афанасьев Л.А.–Тэрис.* Айыы үөрэҕэ/ министерство культуры РС (Я). – Дьокуускай, 1993.– 183 с..
6. *Афанасьев Л.А.–Тэрис.* Олоҥхолорго киһи анала.–Дьокуускай,2000.–96 с..
7. *Баишева М.И., Григорьева А.А.* Этнопедагогические воззрения народа саха на материале олонхо. – Новосибирск: Наука,2008. – 168 с.
8. *Босиков В.И*.- Куккун куоттарыма, сүргүн сүтэримэ.-Дьокуускай,1996г.-75с
9. *Волков Г.Н.* Педагогика любви. Избранные этнопедагогические сочинения: в 2 т. - М: Издательский Дом МАГИСТР-ПРЕСС, 2002.
10. *Воспитание успешной личности = Тумусmymmap киһиниuumuu:*из лопыта экспериментальной деятельности / МОУ "Чурапчинская улусная гимназия". - Якутск: Сайдам, 2010. - 80 с. - Сеть Президент.школ РС(Я).
11. *Выготскай Л.С.* Педагогическая психология. – М.: Педагогика-Пресс, 1996.
12. *Гагарина К.Е*. Меценатство феномен нового духовного подъема.Отв. Ред. К.Д. Уткин. - Якутск: Бичик, 2000. - 128 с.
13. *Жирков Е.П.* как возродить национальную школу. Шаги Республики Саха (Якутия): статьи и материалы. - М.: Просвещение, 1992. - 239 с.
14. *Жирков Е.П.* Методология и технология обновления содержания образования в национальной школе. - Якутск, 1993. - 142 с.
15. *Кондратьев П.П.* Сатабыл. Учууталларга аналлаах кинигэ. -Дьокуускай: Үөрэх үлэһиттэрин идэтин үрдэтэр ин-т изд-та, 2004. - 88 с.
16. *Коновалов С.С.* Информационная медицина – зов будущего! Летопись настоящего. – Москва: АСТ, 2014. – 242 [2] с: ил – (информационная медицина)
17. *Концепция обновления и развития национальной школы Республики Саха (Якутия): замысел, достижения, возможности.* - Якутск: М-во образования Респ. Саха (Якутия), 2001. - 227 с.
18. *Кривошапкин А.И*. Наследие предков.-Якутск, ОФСЕТ, 2008г.-290 с.
19. *Ларионов В.Р.* Саха — Айыы киһитэ. - Дь.: Кудук, 1998. - 217 с.
20. *Лобок А.М.* Алмазная земля педагогики олонхо.-Якутск,2007.-174 с.
21. *Макаров Д.С.* Народная мудрость: знания и представления. – Якутск: Кн. изд-во, 1983.-120 с.
22. *Максимов И.Е.* Олох экодухуобунай дьүүктэтэ. - Дьокуускай: Бичик, 2013.- 144 с.
23. *Наслежно-улусное социальное воспитание.* Отв.ред. Д.А. Данилов, А.Г. Корнилова. - М.: Ассоц.соц.педаг. и соц.работн. РФ, 1997. - 127 с.
24. *Национальная школа: концепция и технология развития:* Докл.и материалы междунар.конф. Якутск, 16-21 марта 1993 г. / М-во образования РС (Я). Под ред. Е.П. Жиркова. - М.: Просвещение, 1993. - 319 с.
25. *Ноговицына М.Н.* Ахсаан, толкуй - өбүгэ үгэһэ: Учууталга көмө пособие. - Дьоккуускай: Сайдам, 2005. - 32 с.
26. *Оҕону төрүт култуураны тилиннэриинэн уонна салгыы сайыннарыынан уһуйан иитии-сайыннарыы ЭРКЭЭЙИТЭ.* 2-с тахсыыта. -Дьокуускай, 1994. - 80 с.
27. *Оконешникова А.П.* Этнопсихологические особенности народов в воспитании детей / А.П. Оконешникова. - Пермь, 1996. - 149 с.
28. *Педагогика олонхо: [монография]* / М-во образования Респ.Саха (Якутия); ФГБНУ «Научно-исследовательский институт»; Е.П.Чехордуна, Н.И.Филиппова, Д.Г.Ефимова. – Якутск, 2016. – 144с. – [(Олонхо педагогиката)]
29. *Понятийно-терминологический русско-якутский словарь по психологии*- Уйулҕа үөрэҕин тустаах нууччалыы-сахалыы тылдьыта / [науч.рук.А.П.Оконешникова]. – Якутск : Бичик, 2006. – 192 с.
30. *Попов Б.Н.* Ыал быһаарыылаах тылдьыта. Дьиэ кэргэн уонна оҕо-аймах дьыалаларыгар CP Презид. иһинэн ком. - Дьокуускай: Сахаполиграфиздат, 2001.- 104 с.
31. *Попов Г.* Г. - Боотой. Саха үгэстэрин ситимнэрэ. — Дьокуускай, 1993.
32. *Попова Г.С* Воспитание детей у народа саха: монография / Г.С.Попова. -Якутск: Бичик, 1998. - 80 с.
33. *Попова Г.С.* Киһитийии сэһэнэ / Г.С.Попова. - Дьокуускай: Бичик, 2006.-192 с.
34. *Попова Г.С.* Методы чтения олонхо: Учебно-методическое пособие = Олоҥхону ааҕар ньыма: үөрэнэр-методическай пособие. - Новосибирск: Наука, 2010.- 184 с.
35. *Попова Г.С.* Национальнай оскуола концепцията: культурологическай ырытыы. - Якутск: изд. ИПМНС СО РАН, 2003. - 39 с.
36. *Попова Г.С.-Санаайа.* Төрүт култуура = Национальная культура/ учебная программа для 1-2-й ступени обучения. Допущено МО РС(Я): учебное издание / МО РС(Я), ФГНУ «НИИ НШ». - Якутск: Дани Алмас, 2007. - 48 с.
37. *Попова Г.С.* Создание общеобразовательной лингвокультурологической школы свободного творческого роста «Айыы кыһата» // Сб. науч. статей «Проблемы родного языка в условиях глобализации и интеграции современного общества»/АНPC (Я), ИГИ, Совет по яз. полит, при ПрезидентеPC (Я). - Якутск: ИГИ АНPC (Я), 2007. - С. 195-204.
38. *Портнягин И.С.* Этнопедагогика «Кут-сюр».– М: Академия, 1999.-184 с.
39. *Пространство "Мышления" и "Деятельности" как условие формирования саморазвивающейся личности,* [сост. Л.П. Шамаева, В.Е. Степанова]. - Якутск: Дани Алмас, 2013. - 96 с.
40. *Степанова В.Е.* "Сэргэлээх" оскуолата: бэйэни күрүөлэнии. -Дьокуускай: Бичик, 2017. - 176 с.
41. *Степанова В.Е.* Бэйэни сайыннарыы: учууталга аналлаах пособия. - Дьокуускай: Бичик, 1999. - 96 с.
42. *Степанова В.Е.* В пространстве мышления и деятельности (саморазвитие педагогического коллектива). – Якутск, изд.-во ИПКРО, 2007. –164 с.
43. *Степанова В.Е.* Образование и саморазвитие личности (общество и власть). Вып.14.Общество, власть и идеология (социально-философский анализ). – Якутск, 2003. – с.48-56.
44. *Степанова В.Е.* Проблема рождения живого знания, обеспечивающего саморазвитие личности: Сборник материалов международной конференции – «Этнос. Образование. Личность». Партнеры в циркумполярном образовании. – Якутск, 2003. – с.201-203.
45. *Степанова В.Е.* Саха үөрэҕэ оскуолаҕа: "Айыы кыһата" оскуола саха үөрэҕин тэрийиигэ маҥнайгы хардыылара: көрдөөһүннэр, сабаҕалааһыннар, чинчийиилэр. - Дьокуускай: Бичик, 2012. - 160 с.
46. *Степанова В.Е.* Сахалыы үөрэххэ кубулуттахха.-Саха сирэ, 05.03.2009г.
47. *Степанова В.Е.* Учуутал анала – олук түһэрсии.-Кыым, 12.02.2009г
48. *Степанова В.Е.* Философско-методологические основания саморазвития: автореф.дисс.канд.филос.наук.-Якутск, 2003.-25с.
49. *Уткин К.Д.* Сахаларга киһи өйдөбүлэ. Науч.ред. Б.Н. Попов. -Дьокуускай: Бичик, 1997. - 317 с.
50. *Филиппова Н.И.* Олоҥхоҕо кэпсэтии сиэрэ.– Дьокуускай, 2006.-47 с.
51. *ЦирульниковA.M.*Педагогика кочевья. - Якутск: Офсет, 2009. - 312 с.
52. *ЦирульниковA.M.*Система образования в этнорегиональном и социокультурном измерениях. - СПб.: Агентство образовательного сотрудничества, 2007. - 288 с.
53. *Чехордуна Е.П.* Олоҥхо кэрэтинэн иитии. – Дьокуускай: Бичик, 2015. – 128 с.
54. *Чехордуна Е.П.* СЭДИП технология. Ытык Күөл: "Таатта" хаһыат редакцията, 2016. - 84 с.
55. *Чехордуна Е.П.* Ыал үтүө үгэһин удьуордааһын. – Дьокуускай: Офсет, 2006. – 216 с.
56. *Чехордуна Е.П., Ефимова Д.Г.* Морально-этический потенциал героического эпоса олонхо в дошкольных организациях Республики Саха (Якутия) //ж.Вестник Северо-Восточного Федерального университета имени М.К.Аммосова, серия «Педагогика. Психология. Философия» № 1, 2018. с. 14-21
57. *Чехордуна Е.П., Филиппова Н.И., Ефимова Д.Г., Карпова Н.П.* Олоҥхо педагогикатын төрүттэрэ. ФГНТ "CPHOY". - Дьокуускай: Дьокуускай: Компания "Дани Алмас", 2010. - 248 с.
58. *Чехордуна, Е. П.* Педагогическое и этнокультурное взаимодействие микросоциумов якутского телбэ (села) в воспитании и развитии детей / Е.П.Чехордуна: М-во образования РС(Я): НИИ НШ РС(Я). – Якутск: Бичик, 2002. – 88с.
59. *Чиряев КС, Васильева Ф.А.* Норуот педагогикатынан дьарыктанар хайысхалар. - Дьокуускай: ООО САПИ-Торг-книга, 1997. - 68 с.
60. *Чиряев КС.*Олох педагогиката. - Дьокуускай, 1998. - 496 с.
61. *Шедровицкий П.Г.* Очерки по философии образования (статьи и лекции).-Москва, Педагогический центр «Эксперимент». 1993.- 150с.
62. *Эльконин Д.Б.* Избранные психологические труды. – М.: Педагогика, 1989.
63. *Этнокультурное образование в Дальневосточном федеральном округе Российской Федерации*: коллективная монография =Ethno-cultural educationfar Eastern Federal Districtofthe Russian Federation / М-во образования Респ. Саха (Якутия), ФГБНУ «Ин-т нац. шк. Респ. Саха (Якутия)»; [сост.: д.соц.н., к.псих.н., проф. У.А. Винокурова, к.п.н. С.С. Семенова]. - Якутск : Медиа-холдинг «Якутия», 2015. - 416 с.
64. *Этнопедагогика любви и национального спасения* Ethnicpedagogyofloveandnationalsalvation : В честь 100-летия доктора педагогических наук В.Ф. Афанасьева-Алданского, 90-летия академика РАО, основателя российской этнопедагогики Г.Н. Волкова, 90-летия организатора первого в России музея народной педагогики К.С. Чиряева : коллективная монография / М-во образования и науки Респ. Саха (Якутия) ; под общ. ред. У.А. Винокуровой. - Якутск: "Медиа-холдинг Якутия", 2017. - 480 с.
65. *Этнопедагогика Якутии:* проблемы и поиски / Матер. Респ. н.п.к. 14 июня 1999. - Якутск, 1999.